
A szerzőről 


Kissné Dr. Zsámboki Réka a Soproni Egyetem Benedek Elek Pedagógiai Kar 
Neveléstudományi Intézetének egyetemi docense 1994-ben szerzett óvodapedagógusi, majd 
2008-ban az Eötvös Loránd Tudományegyetem Pedagógiai és Pszichológiai Karán pedagógia 
szakos bölcsész és tanári oklevelet. 2014-ben az ELTE Pedagógiai és Pszichológiai Kar 
Neveléstudományi Doktori Iskolájában summa cum laude minősítéssel védte meg doktori 
értekezését és tudományos fokozatot szerzett. Pedagógusi és oktatói munkája során kiemelt 
jelentőségűnek tartja azokat az aktív tanulási stratégiákat és pedagógiai módszereket, amelyek 
világ megismerésének holisztikus szemléletmódját hangsúlyozzák, és amelyek során 
hangsúlyos szerep jut a gyermekek és a tanulók tevékenységeinek, a cselekvésben szerzett 
közvetlen élményeknek és tapasztalatoknak, illetve a társakkal való együttműködésnek. A 
szerző a projektpedagógiával az 1990-es évek közepén, az óvodai munkája során ismerkedett 
meg. A pedagógiai gyakorlatban tett kísérletező próbálkozásai és annak pozitív eredményei 
oktatóként ma is arra késztetik, hogy a pedagógus-jelöltek körében népszerűsítse ezt a gyermek- 
és tevékenységközpontú módszert. Jelen munkája a projektmódszer elméleti gyökereinek 
áttekintésén túl számos olyan projektpéldát, jó gyakorlatot mutat be, amelyek a hallgatókkal 
való közös kutatás és pedagógiai fejlesztés eredményeként jöttek létre és szabadon 
adaptálhatók, egyéni ötletekkel gazdagítva megvalósíthatók a 21. századi bölcsődei, óvodai és 
az iskolai mindennapokban egyaránt. 

Bevezetés 


Az aktív tanulás fogalmát a 19-20. század fordulóján kibontakozó reformpedagógiai és 
gyermektanulmányi mozgalom képviselői gyakran tűzték a változásokat követelő zászlóikra. 
A kor pedagógiai gondolkodói és pszichológusai egyet értettek abban, hogy a hatékony tanítás- 
tanulás alappillére a tanulók érdeklődésének felkeltése és önálló ismeretszerzésének fenntartása 
egy adott tevékenység vagy tananyag iránt. Az aktív tanulás módszeres bevezetésének 
szorgalmazása az amerikai filozófus és tanár, John Dewey (1859-1952) nevéhez kötődik. 
Demokrácia és nevelés című munkájában kifejtette azon egyszerűnek tűnő, de manapság is 
sokat vitatott tézisét, miszerint a tanító nem azért van az iskolában, hogy a tanulókra bizonyos 
eszméket és szokásokat erőszakoljon, hanem mint a közösség tagja, válogasson ki és adjon elő 
olyan élethelyzeteket és problémákat, amelyeket maguk a tanulók is megtapasztalhatnak, és 
segítse őket abban, hogy e helyzeteket megfelelő módon kezeljék (Dewey 1916). 

Gondolatai azóta is megfontolandók, hiszen minden gyermek és tanuló egyedi 
individuum és szociális lény, akinek fejlődésében meghatározók a veleszületett genetikai 
adottságok, az érés sajátos törvényszerűségei, a spontán és tervszerűen alkalmazott környezeti 
hatások és az őt körülvevő személyit és tárgyi környezet. A tanulás során ezen személyi és tárgyi 
környezet folyamatos felfedezése valósul meg, amelyet a belülről fakadó kíváncsiság, a 
cselekvő aktivitás és az élményeket nyújtó tevékenységek támogatnak és erősítenek. A 
nevelésben és az oktatásban alkalmazott pedagógiai stratégiáknak és módszereknek a fenti 
tanulási folyamatot úgy kell segíteniük, ahogy ezt a gyermekek és a tanulók életkori 
sajátosságai megkívánják és lehetővé teszik. 

A 19. század végén Amerikában kidolgozott projektpedagógia és projektmódszer kiváló 
lehetőséget kínál ennek megvalósítására, mert cselekvésben, élettevékenységben fejleszti a 
személyiséget, nem foglalkozási ágakra bontva ismerteti meg a gyermekeket a világgal, hanem 
szervesen összetartozó integrációs tartalmakkal, lehetőségekkel. Egyidejűleg biztosítja a 
cselekvés végzésekor jelentkező gyermeki választásokat és az egyedi megoldások variánsait. A 
projekt egy sajátos tanulási egység, melynek központjában egy probléma áll. A feladat nem 
egyszerűen a probléma megoldása, hanem annak a lehető legtöbb vonatkozásának feltárása. Így 
a gyermekek a témát széleskörű összefüggésben dolgozzák fel. A cél sohasem a tanulás, hanem 
valamilyen konkrét produktum létrehozása. A tanulás, mint kísérő eszköz van jelen, indirekt 
módon valósul meg a tevékenységek tervezése, szokások alakítása, elsajátítása közben. A 
projektmódszer tehát a gyermek érdeklődésére, a pedagógus és a gyermek közös 


tevékenységére épülő módszer, amely támogatja az eltérő szükségletű gyermeket, az eltérő 

tanulási stílus érvényesülését, valamint mozgósítja a gyermekben az aktuális és tapasztalati 
érzelmeket, biztosítja a gyermek számára a hatékony tanulást. 

Jegyzetünkben elsősorban pedagógus hallgatók számára szeretnénk komplex, 
elsajátítható és a gyakorlatban is alkalmazható tudást nyújtani a  projektmódszer 
pedagógiatörténeti hátteréről, a projekt definícióiról, a projektek típusairól, a pedagógus 
szerepéről és a nevelő-oktató munkában történő alkalmazás előnyeiről és sajátosságairól. 
Munkánk második részében bemutatunk olyan óvodai, bölcsődei, általános iskolai valamint 
egy, a felnőttképzésben megvalósult projektet is, amelyek segítenek a kezdeti lépésekben, a 


projektek tervezésében, illetve példaként szolgálhatnak az ötleteléshez. 


I. A projektmódszer pedagógiatörténeti háttere 


Az iskola mint oktatási intézmény elsődleges feladatának az emberiség által felhalmozott tudást 
és a különböző tudományágak által feltárt, de egymástól sokszor különváló ismeretek 
továbbadását tartotta. Idővel úgy is kezdett működni, ahogy a tudományos megismerés 
folyamata zajlott, azaz részleteire, majd tantárgyakra, tananyagokra bontotta a megismert és 
felfedezett világot (Hortobágyi, 2002). A projektmódszer kialakulása épp ezen folyamatok 
ellenhatásaként próbálta képviselni - mai , divatos" kifejezéssel élve - a kompetencia alapú 


tanulást, az életszerű, gyakorlatban is alkalmazható tudás megszerzésének jelentőségét. 


I.I. Az előzményekről 


A projektpedagógia történeti előzményeként fontos lehet megemlíteni a francia felvilágosodás 
jeles képviselőjét, Jean-Jacgues Rousseau-t (1712-1778), aki a neveléssel, oktatással 
kapcsolatos újszerű gondolataival valódi reformokat indított el a pedagógiai gondolkodók 
között. Rousseau világszerte ismertté vált könyve, az , Emil, avagy a nevelésről" egyértelműen 
tartalmazza mind elméleti, mint gyakorlati elképzeléseit. Rousseau beszélt arról, hogy a 
gyermeknek olyan körülményeket kell teremteni, amelyek összhangban vannak az ő fizikai- 
lelki fejlettségével. Arról, hogy mi a nevelő szerepe mindebben, miszerint valóságos , színházi 
rendezővé" kell válnia, megrendezni a gyermek életkörülményeit, miközben ő maga szinte 
láthatatlan marad. Életszerű helyzeteket, szituációkat kell teremtenie, amelyekből a gyermek 


egy életre szóló tapasztalatokat gyűjthet. Így lesz a könyvek helyett az élet a tanító, oktató. 


Rousseau vissza kívánta helyezni a gyermeket a természetbe, vidékre, falura, ahol mindent 
megtanulhat, tapasztalhat egyszerű, természetes módon a gyermek. 

John Locke a kor másik nagy gondolkodója a nevelést elsődlegesen annak célja felől 
értelmezte. Az 1693-ban megjelent művében (Gondolatok a nevelésről) hangsúlyozta 
mindennapi életben jól hasznosítható ismeretek fontosságát. Míg John Locke és kortársa 
Rousseau az elit osztály gyermekeinek neveltetését tűzte ki célul, addig Johann Heinrich 
Pestalozzi a , kéz-fej-szív" hármasságával a szegények, árvák szakképzésének kidolgozását 
célozta meg. Munkássága a projektpedagógia előfutárának is vélhető, hiszen nem csak az 
elmélet, hanem a hozzá kötődő gyakorlat egyformán hangsúlyos volt tanítási munkájában. 
Gyakorló kerteket működtetett és azt az elméleti anyagot, amelyet elsajátítottak a gyermekek 
azonnal gyakorlatban alkalmazták is, a kettő együttes használata sokkal mélyebb tudást 
eredményezett a tanulóknál, nem beszélve annak a hozadékáról, amely a közösen végzett 
munka, egymás segítése, egymásra utaltsága a szociális, társas kapcsolataikban hozott 
magasabb szintű alkalmazkodást. Célja az volt, hogy növendékeit emberiességre, és az 
életfeladataik megoldására nevelje (Magyarné, 1999). 

A XIX. század elején a gyermekközpontú törekvéseket és gondolatokat a tudományos 
alapokra helyezett poroszos iskolarendszer szorította némiképp háttérbe. A német Johann 
Friedrich Herbart (1776-1841) pedagógiája a maga idejében a neveléstudomány fejlődésének 
egy új korszakát jelentette. Herbart német filozófus, neveléstudós, pedagógus volt, a 
neveléstudomány tudományos megalapozója. A XIX. század közepén kialakult pedagógiai 
iskolát is róla nevezték el herbartizmusnak. Elméletei annyira meghatározóak voltak, hogy 
pszichológia-tudomány történetére is nagy hatást gyakoroltak. Pedagógiája a nevelés célját 
meghatározó etikára, valamint a célhoz vezető utat mutató pszichológiára, illetve az ezeket a 
tudományokat magában foglaló herbarti filozófiára épül. Herbart a nevelés három alapvető 
funkcióját különbözteti meg: a kormányzást (Regierung), az oktatást (Unterricht) és a vezetést 
(Zucht). A kormányzás még nem igazi nevelés, inkább csak annak előkészítése. Az oktatás 
közvetlen célja Herbart szerint a sokoldalú érdeklődés kialakítása, egyúttal azonban az 
erkölcsnevelést is szolgálja. A nevelési folyamat igazi betetőzését pedig a vezetés (Zucht; a 
tanítónak van, a diákok elsődleges feladata a tanítások és a nevelés befogadása. Herbart 
pedagógiája nem csak Európában, hanem az Egyesült Államokban is éreztette hatását. Ezzel az 
ún. , zárt iskolával" szemben számos kritika fogalmazódott meg, melyek közül a pragmatizmus 


új szemléletű nevelésfelfogása volt az egyik legmeghatározóbb. 


A pragmatizmus a XIX. század elején megszülető új amerikai filozófiai irányzat, amely 
az emberi tevékenységet állította a középpontba. Charles S. Pierce nevéhez nyúlik vissza, aki a 
, How to make our ideas clear?" című művében - a pragmatizmus első dokumentumában - 
fogalmazta meg új nevelésfelfogását. A pragma görög szó, jelentése gyakorlati cselekvés. A 
pragmatikusok a gyakorlat elsőbbségét vallották, szerintük az elmélet és a gyakorlat nem 
különíthető el egymástól. Az elmélet csak a gyakorlat felé vezető út, azonban egy elmélet csak 
akkor lehet igaz, ha az empirikusan alátámasztatott. A gyakorlat azonban nagy valószínűséggel 
sikertelen lesz, ha azt egy elmélet nem előzi meg (Pukánszky-Németh, 1999, p. 486). 

A pragmatizmus másik jelentős képviselője William James (1842-1910) volt. Az embert 
elsődlegesen cselekvő lényként értelmezi. Az ember választó lény — mondja —, akinek életét 
választásai hozzák létre. Ez tökéletesen megfelel az akkori amerikai társadalom hitvallásának, 
ilyen egyén filozófiájának központi eleme a szabad individuum, a cselekedni és választani 
önállóan képes személy, akinek boldogulása, karrierjének alakulása csakis tehetségétől és 
képességeitől függ, nem befolyásolja azt származása, születési előjogai. Ez a szemlélet nagy 
kihívást jelentett a hagyományos iskolarendszer számára, amelyre megoldást a pragmatizmus 
egyik legjelentősebb képviselője, a projektpedagógia kidolgozója, John Dewey amerikai 
filozófus és pedagógus kereste (Németh, 1996). 


I.2. John Dewey, a projektmódszer szellemi atyja 


John Dewey (1859-1952) Amerikában, a Vermont állambeli Burlingtonban született a kanadai 
határ mellett. Egyetemi tanulmányait a Vermonti Egyetemen folytatta, majd középiskolában 
tanított, később a baltimori Hopkins Egyetem hallgatója lett, ahol a filozófiát George S. 
Morrisnál, a pedagógiát-pszichológiát pedig Stanley Hallnál hallgatta. (Fontos megjegyezni, 
hogy Stanley Hall 1878-ban a Lipcsei Egyetemen Wilhelm Maximilen Wund által létrehozott 
laboratóriumban járt, tehát nagy valószínűséggel munkásságára ez európai gondolkodásmód is 
komoly hatással volt, amit tanításain keresztül adott tovább.) 

Dewey 1884-ben, a doktori címet szerzett , Kant pszichológiája" című munkájával, és 
ezt követően a Michigani Egyetem oktatója lett. 1894-ben meghívták a Chicagói Egyetem 
filozófiai, pedagógiai és pszichológiai tanszékének az élére. Az itt töltött, 1904-ig tartó időszak 
lett pályafutásának legintenzívebb korszaka. 1896-ban a tanszék mellett iskolalaboratóriumot 


szervezett, elveit ebben az ún. laboratóriumi iskolában, a cselekvés iskolájában meg is 

valósította, tanszékén pedig kialakította a pedagógiai képzés rendszerét. Az elkövetkezendő 
években rengeteg rangos előadást tartott, és jelentős műveket jelentetett meg, ilyenek voltak 
például a , Pedagógia hitvallásom" és az , Iskola és társadalom" című írásait. 

Dewey a pragmatizmus egyik alakja, a gyermeket az életre akarja felkészíteni élet által, 
figyelembe véve a társadalmi viszonyait, úgy, hogy az iskola legyen a valóság hordozója. 
Fontosnak tartja, hogy az oktatás azokból a tapasztalatokból táplálkozzék, amelyekkel a 
gyermek saját környezetében találkozik. Szerinte a gondolkodás csak egy eszköz a 
cselekvéshez, ezért a gondolatoknak csak eszközértékük van. Csak a növekedés, a fejlődés a 
lényeg, nem pedig az amúgy is elérhetetlen tökéletességet tartja szem előtt (művelődés, 
okosodás). 

Dewey nemcsak az Egyesült Államokban, hanem az egész világon ismert, kora egyik 
legnagyobb hatású pedagógusa volt. Demokrácia és nevelés című munkája máig alapműnek 
számít az amerikai pedagógiában. ,, A társadalomba való beilleszkedés nem csak a jövő kérdése, 
hiszen a gyermeknek 20 év múlva kell tudnia beilleszkedni a társadalomba, de ez csak akkor 
következik be, ha már most el tud igazodni a társadalmi viszonyok között. Csak akkor tud 
beilleszkedni a jövőben, ha a jelen körülményekhez is alkalmazkodik. Ha a beilleszkedést nem 
csak a távoli jövő, hanem a jelen gondjának is tartjuk, akkor először látjuk igazán a probléma 
fontosságát, s az alkalmazkodást a gyermek jelenlegi ízlése, ösztönei, érdeklődése és szokásai 
figyelembevételével kell vizsgálni. Ez tehát a képletünk." - írja Dewey A nevelés jellege és 
folyamata című könyvében (Dewey, 1976, p. 67). 

Dewey vallja, hogy a nevelés csak akkor hatékony, ha a személyiség részese lehet a 
társadalmi öntudatnak. Legfontosabbnak a nevelés pszichológiai oldalát tartja, a nevelés 
kiindulópontját a gyermek ösztöneiben és erőiben találja, tehát ha a nevelő szándékai nincsenek 
összhangban a gyermek ösztönös tevékenységével, akkor a nevelés csupán külső kényszer. ,, A 
nevelés a gyermek tehetségének, érdeklődésének, szokásainak alapos megfigyelésével 
kezdődik." (Dewey, 1976, p. 99). Dewey meggyőződése, hogy a gyermekkel foglalkozó 
személy felelőssége az, hogy a gyermekeket a már meglévő tapasztalataik felhasználásával 
segítse újabb tapasztalatok megszerzésére. Minden gyermek más és más tapasztalattal 
rendelkezik, tehát ezért sem érdemes egyforma feladatok elvégzésére kérni őket. Célszerű a 
már meglévő képességeket felszínre hozni, hogy ezeket erősíteni tudjuk. ,, 4 gyermek aktivitása 
sokkal nagyobb annál, mintsem hogy valamit is tudjon kezdeni vele, a pedagógus feladata 
pedig, hogy egyensúlyt teremtsen a gyermek és a tapasztalatai között. Ezen azt értem, hogy 


hasznosítsa ezt a túlcsorduló energiát, a félig ösztönös, de inkább impulzív cselekvési hajlamot 

oly módon, hogy ezek tapasztalásában, ebben az alkotó folyamatban hozzák meg 
gyümölcsüket" (Dewey, 1976, p. 87). 

Dewey a korábban említett, 1899-ben írott Iskola és társadalom c. munkájában kifejtette 
a laboratóriumi iskolájában szerzett tapasztalatokat, és az iskola működésének modelljét. 
Lényegét így fogalmazta meg: ,, Minden egyes iskolánk egy kicsi kis társadalmi közösséggé 
válik (embryonic community life) az alkotó munka típusaival, amely a nagyobb társadalom 
életének tükre" (Dewey, 1912, p. 31). Koncepciója talán abban tér el leginkább a korábbi 
gyakorlattól, hogy megszünteti az ott alkalmazott, hagyományosnak mondható osztálytermet, 
minden elemével együtt. Módszerében nem volt szükség iskolapadokra, katedrára és a 
megszokott iskolai eszközökre. Ehelyett az egészet az épülettől a berendezésekig új 
elgondolások alapján építette fel. Az iskolaépület inkább hasonlított egy otthonra vagy 
műhelyre, mint egy termekkel szétszabdalt iskolaépületre. A gyakorlati foglalkozások színtere 
a konyha, az ebédlő, a műhelyek lettek, ehhez kapcsolódott még a könyvtár és a múzeum, amik 
ugyanúgy az iskolaépület szerves részét képezték, mint az előbbi helységek, de használták az 


oktatás során a környező kertet, parkokat, sőt a tágabban vett vidéket is. 


I.5. A projektmódszer alkalmazása és európai megjelenése a 19-20. században 


A reformpedagógia követői sokféle módszert és eljárást dolgoztak ki a gyermekközpontú 
iskolai élet megvalósítására. Az egyik ilyen ismert metódus a Dewey egyik tanítványa, William 
Heard Kilpatrick (1871-1965) által kidolgozott projektmódszer volt, melynek legfontosabb 
ismertetője, hogy megfordulnak a szerepek, a passzív diákokból a foglalkozások aktív 
résztvevői válnak, a pedagógus irányító, vezető szerepét feladja. A projektmódszert alkalmazó 
pedagógus legfontosabb ismérvei, hogy a gyermeket állítja a középpontba, úgy, hogy ő a 
háttérben marad, nyitott és humánus, mint maga a pedagógia, melyet vállal. Gyakorlati 
elképzeléseit, a projektmódszer lényegét Kilpatrick a , The Project Method" című munkájában 
írta le. Szerinte a tanulásnak a célszerű tevékenységekre, problémák megoldására, a tanulók 
szükségleteire és érdeklődésére kell épülnie, ezeket tekinti a projektmódszer lényeges elveinek. 
A gyermektanulmányozás elveivel összecsengően a teljes személyiség formálását, a 
tanterveknek a társadalmi valósággal való szoros kapcsolatát és az iskolán belüli rugalmasságot 
tartotta fontosnak. Alkalmazott módszere megfelelt Dewey pragmatikus tanulásfelfogásának, 
amely vallja, hogy a különböző fogalmak, meghatározások elsajátítása, megtanulása úgy a 


legkönnyebb, ha azt tárgyakkal végzett műveletek megfigyelhető következményeinek 

elemzésén keresztül végezzük. Ez a módszer Jól illeszkedett cselekvés iskolája mozgalomhoz 
is - amely a XIX. század 20-as éveitől terjedt -, majd pedig a reformpedagógia különböző 
irányzataihoz. E szerint a gyermekeknek olyan ismereteket és tapasztalatokat kell szerezniük, 
amelyekben a gondolkodás egész folyamata - a problémahelyzettel való találkozástól, a 
megoldás megtervezésén át a problémamegoldásig - megjelenik, és amelyek segítségével új és 
hasznos ismeretek és készségek birtokába jutnak. Kilpatrick ezt úgy összegezte, hogy a 
gyermek számára biztosítani kell a jó közérzethez és ez által tanulási sikerérzetének 
kialakításához szükséges feltételeket (Zsámboki—Eperjesy—Kissné, 2014). 

A projektmódszer későbbi, nemzetközi karrierjében fontos állomás Szovjetunió, ahol a 
1939-31-es tanévben az egész országban a projektoktatásra állnak át. Ez azonban nem tartós, 
ugyanis a következő évben már vissza is vonják ezt a határozatot, azzal indokolva, hogy a 
diákok és tanáraik az államilag elfogadott politikai iránytól eltérő gondolatokat fogalmazhatnak 
meg, a módszer demokratizmusa nem egyeztethető össze az ország központi irányításával. 
Európában többek között Célestin Freinet Modern iskolájában volt fellelhető a projektmódszer! 
(Zsámboki-Eperjesy—Kissné, 2014). 

A század eleji pedagógiai reformtörekvések azt az újító szándékot tükrözik, hogy a 
nevelés, az oktatás legyen személyiségközpontú, azaz gyermekközpontú. Ellen Key ,A 
gyermek évszázada" című könyve ezen törekvések forradalmi elindítója. Szerinte kora 
iskolarendszere teljesen alkalmatlan gyereknevelésre, meg kell reformálni szereplőit, a 
pedagógusokat, a szülőket, az államot, a módszereket. Gondolatai szólhatnak akár a mának is, 
nekünk, pedagógusoknak, pszichológusoknak, szülőknek, oktatáspolitikusoknak, állami 
szereplőknek: , 4 mai nevelés legnagyobb bűne, hogy a gyermeket nem hagyják békén. A 
jövőbeni nevelés célja az lesz, hogy egy olyan, külső és belső értelemben szép világot hozzon 
létre, amelyben a gyermek növekedhet" (Key, 1976, p. 60). Az általa megálmodott iskolának 
társadalmi feltételek szükségesek, hisz  reformtervek anyagi megvalósítás nélkül 
elképzelhetetlenek. ,, ... akkor jut el az ember a fejlődésének olyan magas fokára, amikor belátja, 
hogy a legdrágább iskolai terv a legolcsóbb! Akkor majd a fejlett emberi agyat és az erős szívet 
tekintik a társadalom legnagyobb értékének" (Key, 1976, p. 162). Célestin Freinet is 
hasonlóképp gondolta, de Maria Montessori, Rudolf Steiner, és a többiek is, mind-mind a 
nevelés megreformálásán dolgoztak. Változó szelek fújtak, egész Európát átszellemült 


változtatás igénye lengte be. A század eleji reformpedagógia közös törekvése az , aktív iskola" 


! Célestin Freinet (1896-1966) Franciaországban született, néptanító, reformpedagógus, a munkaiskola 
képviselője. 

volt, amelyet az alkotó műhelyek megteremtésével lehetett elérni. A gyermeket saját 
kreativitása, képzelőereje segíti személyisége kiteljesítésében, ehhez megfelelő légkör, 
hangulat, módszerek, eszközök, szabad tér, erős, határozott, kitartó, türelmes pedagógus 
szükségeltetik. Ha a nevelés lényegét érintjük, ezek örök érvényű értékek, valóban csak így 
érdemes nevelni a jövő generációtt. 

Európában hosszabb-rövidebb megszakításokkal tehát ismert módszerré vált a 
projektmódszer. Magyarországon az igazi áttörést a rendszerváltás hozta el az 1990-es években. 
Hortobágyi Katalin 1991-ben megjelentette Projekt kézikönyv című művét, amely az elsők 
között mutatta be a módszer gyakorlati alkalmazását. Hortobágyi Katalin szerint a projekt olyan 
feladategység, amelynek középpontjában a mindennapi élet valamelyik komplex 
problémájának önálló feldolgozása áll. A projekt a tanulásszervezési lehetőségek egyik újfajta 
módja, a tanulásszervezési módok közül az egyik leghatékonyabb módszer. Szemlélete 
gyermekközpontú, az életre nyitott személyiség önkibontakozását ösztönzi. A tanulásban a 
tanulók és a gyermekek személyes tapasztalataikra építenek, a nevelés és a tanítás az életkori 
sajátosságok figyelembevételével történik. A gyerekeket a közösség ügyeiben való aktív 


részvételre, a közösségért felelősséget vállaló felnőtté nevelt. 


II. A pedagógiai projekt definíciói és típusai 


A projektpedagógia meghatározása nem könnyű feladat. A mai neveléstudományi terminológia 
egyaránt használja a projektoktatás, a projektorientált oktatás, a projektpedagógia, a 
projektmódszer elnevezéseket is. Ahhoz, hogy megértsük pontosan mi is az a projektpedagógia, 
a legegyszerűbb, ha gyűjtő fogalomként tekintünk az elnevezésre. Ez alapján a 
projektpedagógiába a projektorientált oktatás, a projektmódszer és a projektoktatás is 
beletartozik. Ez a három fogalom tulajdonképpen a projektpedagógia három szintjének is 
tekinthető. Projektorientált oktatás az a pedagógiai gyakorlat, ahol egy adott tantárgy témája 
köré szervezzük a tanórát, amihez más tudományterületekhez tartozó ismereteket is 
hozzákapcsolunk. Ez több szempontból sem felel meg a klasszikus projektmódszer 
ismérveinek. Projektmódszerről akkor beszélhetünk, ha több pedagógus összefogásával valósul 
meg egy-egy téma kidolgozása. A tantárgyak integrációja erőteljesebben érvényesül, de a közös 
témafeldolgozás nem rendszeres, csak néhány alkalommal fordul elő. A legkomplexebb szint a 
projektoktatás. A projektoktatás értelmezése a legnehezebb feladat a témával foglalkozó 
szakemberek szerint. Széles körű értelmezésben azt jelenti, hogy az adott intézmény 

tantestülete lehetővé teszi, hogy a tanulók a szükséges ismereteket rendszeresen, 
tudományágak, és sokféle művészeti tevékenység összevonásával sajátítsák el (Hontfi- 
Komlódi, 2010). 
M. Nádasi Mária felhasználva az 1918 és 1985 között a témában megjelent 
szakirodalmakat, az alábbiakban fogalmazta meg a projektoktatás tizenegy kritériumát: 
, 1. A kiinduló pont a tanulók problémafelvető kérdése legyen, a tervezés közösen történjék. 
2. A projekt megoldása a tevékenységen keresztül kapcsolódjon a valóságos helyzetekhez. 
3. Adjon módot az individualizált munkára. 
4. Adjon módot csoportmunkára. 
5. Kidolgozása összefüggő, hosszabb időtartamra nyúljon el. 
6. A cél az iskolán kívüli helyzet megismerésére vagy megváltoztatására vonatkozzék. 
7. Interdiszciplinaritás jellemezze. 
8. A pedagógusok és a tanulók egyenrangú, ám különböző kompetenciákkal rendelkező 
partnerekként dolgozzanak együtt. 
9. A tanulók önállóan döntsenek és legyenek felelősek saját döntéseikért. 
10. A pedagógus vonuljon vissza stimuláló, szervező tanácsadó funkcióba. 


11. A tanulók közötti kapcsolatok erősek, kommunikatívak legyenek" (M. Nádasi, 2010, p. 11). 


A projektoktatás fogalmát végül a következőképpen írja le: ,, ... valamely komplex téma, azaz 
pedagógiai projekt olyan feldolgozása, amelynek során a téma meghatározása, a munkamenet 
tervezése és megszervezése, a témával foglakozás, a munka eredményeinek létrehozása és 
bemutatása a gyerekek önálló (egyéni, páros, csoportos) tevékenységén alapul. A pedagógus 
feladata a gyerekek önállóságának helyt adni, ezt az önállóságot facilitátorként, 
szupervizorként, tanácsadóként segíteni" (M. Nádasi, 2010, p. 12). 

A pedagógiai projekt, mint komplex feladat kötődik az iskolához, de túlmutat azon, a 
köznapi értelmezéssel ellentétben nem szűkül le a tervszerű feladatvégzésre. A pedagógiai 
projekt gyakran a mindennapi életből származó komplex téma, mely a célok, feladatok 
meghatározását, a munkamenet és az eredmények megtervezését, prezentálását jelenti. A 
pedagógiai projekt megfordítja az iskolai tanulás folyamatát, az alapvető emberi tanulást veszi 
mintául. Az elméletnek minimális szerepet szán, a gyakorlati probléma köré gyűjtött feladatok, 
témák kapnak központi szerepet. Lehet egy valóban gyakorlati feladat, mint például egy tárgy 
megtervezése és kivitelezése, de lehet egy cikk megírása, színdarab előadása, kiállítás 


rendezése is. , A tanulónak a projektoktatásban valóságos feladattal kell szembesülnie, 

amelyben maga dolgozza ki részvételének egyéni tervét és annak az útnak minden részletét is, 
amely e terv megvalósításához vezet. Korántsem kielégítő, ha a tanulónak csak 
munkautasításokat kell követnie" (Hortobágyi, 1991, p. 167). 

A projektum latin eredetű szó, jelentése terv, tervezet, ajánlat, javaslat. A köznyelvben 
a projekt szó összetett, újszerű, komplex feladat elvégzését és a hozzátartozó tervet jelenti. A 
szó eredeti jelentése tehát inkább valaminek a tervezésére vonatkozott, nem pedig magának a 
tervnek a végrehajtására. A projektek olyan komplex feladatok, amelyeknek középpontjában 
egy gyakorlati természetű probléma áll. A feladat nem egyszerűen a probléma megoldása, 
hanem a lehető legtöbb vonatkozásának feltárása, így a témát a gyermekek széles körű 
összefüggésben dolgozzák fel. A cél sohasem a tanulás, hanem valamilyen konkrét produktum 
létrehozása. A tanulás, mint kísérő eszköz van jelen, a főszereplők a produktum elérésére 
irányuló tevékenységek. A tanulás a tevékenységek tervezése, szervezése, a szokások alakítása, 
elsajátítása közben indirekt módon valósul meg. A projekt szót a pedagógiában szűkebb 
értelemben használjuk, mint a hétköznapi nyelvben. Azokat a tanulásszervezési formákat értjük 
rajta, amelyek során a tanulók közösen, együttműködve, belső indíttatásból, jellemzően 
valamilyen gyakorlati természetű, a mindennapi élethez kapcsolódó problémára fókuszálva egy 
közös produktum, termék létrehozása érdekében dolgoznak. 

Hortobágyi Katalin így fogalmaz a projektről: ,, 4 projekt egy sajátos tanulási egység, 
amelynek a középpontjában egy probléma áll. A feladat nem egyszerűen a probléma megoldása 
vagy megválaszolása, hanem a lehető legtöbb vonatkozásnak és összefüggésnek a feltárása, 
amely a való világban az adott problémához organikusan kapcsolódik" (Hortobágyi, 1991, p. 
5). 

Körmöci Katalin így fogalmazza meg a projekt fogalmát: ,, 4 projektek olyan komplex 
feladatok, amelyeknek középpontjában egy gyakorlati természetű probléma áll. A feladat nem 
egyszerűen a probléma megoldása, hanem a lehető legtöbb vonatkozásának feltárása, így a 
témát a gyermekek széles körű összefüggésben dolgozzák fel" (Körmöci, 2004). 

W. H. Kilpatrick meghatározása szerint: ,, A projekt egy cél által meghatározott 
tapasztalatgyűjtés, céltudatos cselekvés, amelynél az uralkodó szándék (a cél elérése) mint 
belső hajtóerő meghatározza a cselekvés célját, szabályozza annak lefolyását, motivációjához 
erőt ad" (Hegedűs, 2002, p. 63). 

John Dewey, amerikai filozófus a hangsúlyt a cselekvéses tapasztalatszerzésre, az 


önmegvalósításra, a társadalomhoz, környezethez való alkalmazkodásra, az életre nevelésre 

helyezte, nem pedig az ismeretekre. Úgy gondolta, hogy nem a , padban szerzett ismeretanyag", 
hanem sokkal inkább az ismeretszerzés képessége számít. 

Hortobágyi Katalin szerint a projektpedagógia olyan tanulásszervezés, amelynek 
központi feladata egy elvégzendő tevékenység, amelynek során az ismeretek megszerzésének 
folyamata a legfontosabb. A projekt végére olyan produktumnak kell születnie, amely a lehető 
legszélesebb vonatkozásban ismerteti az adott gondolatkört. A csoporton belül a feladatok 
elosztását a tanulók és a gyerekek szándékai, valamint képességeik határozzák meg. A 
projektmódszert a többi módszertől a rá jellemző nagyfokú szabadság különbözteti meg. Ez a 
szabadság jellemzi a gyerekek munkáját a célok kiválasztásától, a tervezéstől a feladat 
végrehajtásának módjain keresztül egészen az elkészült produktum értékeléséig. A módszer 
fontos sajátossága az is, hogy a tanulást, azaz az ismeretek, jártasságok, szokások elsajátítását 
indirekt módon biztosítja (Hegedűs, 2002). 

A projektmódszer tehát a gyermek és a pedagógus közös tevékenységére építő módszer, 
mely során a cél valamilyen konkrét produktum létrehozása, valamilyen probléma megoldása. 
A módszer fő jellegzetessége a résztvevők nagyfokú szabadsága. Ez a nagyfokú szabadság, 
amelyet a gyermekek számára biztosít a célok kiválasztásától, a tervezéstől a feladat 
végrehajtásának módozatain keresztül egészen az elkészült produktum értékeléséig biztosított. 
A tanulók/gyerekek közösen, együttműködve, belső indíttatásból, a közösség érdekeit szolgáló 
termék létrehozása érdekében dolgoznak. Az egyik legismertebb oktatási módszertan, amely 
sok ország közoktatásában elfogadott és használt. Nehezen értékelhető hagyományos 
osztályzással. A tevékenységekbe integrált műveltségtartalmak sokoldalú tapasztalatok során 
épülnek be a gyermeki tudatba. A valóságos élettevékenységek maguk köré rendezik az 
ismereteket, ezáltal komplexszé és több szempontúvá válik a központi probléma feldolgozása. 
Eközben a gyermekek aktívan és cselekvően , élik" az életet, és megismerésük fő forrása a 
közvetlen tapasztalás lesz, amely így maradandó tudást biztosít. A konkrét, a mindennapi 
életből vett problémákat közösen oldják meg, eközben a gyermekek saját elképzelései is 
megvalósulnak. 

A projektmódszer lehetővé teszi, hogy mindenki a saját élményei, tapasztalatai, 
motiváltsága, tehetsége és ambíciói birtokában válasszon részfeladatokat. Hagyományos 
tanterv helyett a gyermek érdeklődésén alapuló, életszerű feladatokból szerzi tudását. Az 
elsajátítás önállóan, az egyes tanulók/gyerekek fejlődési sajátosságainak, egyéni fejlődési 
ütemének megfelelően történik. A pedagógus elveszti a mindentudó nevelő státuszát, a 


tanulókkal/gyerekekkel együttműködve tevékenykedik. E módszer során megtanulható az 

alkalmazkodás, tolerancia, együttműködés, és az empátia, hiszen ez a szocializáció színtere is 
egyben. Az iskola a társadalom számára nyitott intézmény, melyben a gyermeket a jövőre 
készíti fel a nevelés során (M. Nádasi, 2003). 

Egy pedagógiai projekt megvalósítása előtt sok-sok megválaszolandó kérdés merül fel 
a pedagógusban. Melyik témát dolgozzák fel ezzel a módszerrel? Hogyan is tervezze meg a 
projekt lefolyását? Mi legyen a projekt végeredménye, azaz a produktuma? Hogyan válasszuk 
ki, hogy ki vegyen részt benne? Milyen szabályokat tartsunk és tartassunk be? Mennyi időt 
tervezzünk a megvalósítására? Ezeknek a kérdéseknek a megválaszolásához ismernünk kell 
projektek típusait, s ezen ismeretek birtokában kezdhetjük el a tervezést. 

A témaválasztás módja szerint lehetőség van arra, hogy a pedagógus határozza meg azt. 
Ebben az esetben a pedagógusok között egészséges versenyhelyzet alakul ki. A 
témaválasztásnál arra kell törekedni, hogy olyan téma kerüljön felvetésre, ami a gyermekek 
érdeklődését felkelti, hiszen ez az alapja a sikeres projekt megvalósításának. A másik lehetséges 
témaválasztási mód, hogy a gyermekek különböző ajánlásból választanak ki egyet, vagy új 
témát találnak ki, és a projekt megvalósítása érdekében érdeklődés szerint alakítják ki a 
munkacsoportokat. Előfordulhat, hogy egy megadott téma feldolgozására szerveződnek a 
csoportok. Ezzel a típussal általában egy-egy tantárgy, vagy iskolai rendezvény esetén 
találkozunk. A gyermekek saját döntéseik alapján választhatnak résztémákat a projekten belül. 
A kritériumorientált projektek esetén, a csoportok szabadon választhatnak több 
projektkezdeményező témából, de annak feldolgozását előre megszabott szempontok alapján 
kell elvégezniük. Alkalmazásánál lehetőség van értékelési, osztályozási stratégia felállítására. 
Tartalom, téma szerint a projekteket, azok témáját hozzákapcsolhatjuk tananyaghoz vagy 
műveltségi területhez. A tantárgyak egy-egy tananyaga vagy komplex témája kerül 
feldolgozására. Az oktatásban ilyen típusú projektek alkalmazására sok lehetőség van, hiszen 
kevés olyan anyagrész létezik, amelyeket nem lehet projektmódszerrel kidolgozni. 

A pedagógus szervezhet olyan projekteket is, amelyek nem kapcsolódnak a 
tananyaghoz, de hasznos háttérismereteket szerezhetnek belőle a tanulók/gyerekek. Ebben az 
esetben nem kell a tanulókat értékelni. Szerveződése a közös élmény, az együttes tevékenység 
öröme miatt történik. Ilyen projekttéma lehet a hagyományok feldolgozása, vagy más országok 
ünnepi szokásainak megismerése. Olyan témát találni, ami nem kapcsolható a tananyaghoz, 
rendkívül nehéz és ritka, hiszen minden téma érintése szolgálhat bizonyos háttérinformációval. 
Ha a célunk ilyen terület feldolgozása, mindenképpen arra kell törekednünk, hogy az a 


gyermekek érdeklődését felkeltse. 

Egy projekt lehet eredmény- vagy folyamatorientált. Az eredményorientált projekt 
esetében a kezdeteknél meg kell fogalmazni az elérendő célt, meg kell határozni a létrehozandó 
terméket (Hegedűs, 2002). A folyamatorientált projekt esetében a munka lényege maga a 
folyamat, az eredményt nem tudjuk előre. Fontos szempont a kutatás, a kísérletezés, 
vizsgálódás, ugyanis ezek melléktermékei az eredmények. Ilyen projekteket alkalmazhatunk az 
egészséges életmódra, környezeti nevelésre, szabályos közlekedésre történő nevelés 
eredményessége érdekében. Időtartamát tekintve rövid, közép, valamint hosszú távú projekt 
szervezhető. Rövid távú projekten azt kell érteni, amikor a projektmunka egy tanítási hétnél 
rövidebb, például csak 1-2 napot vesz igénybe. Az időtartam alsó határát két tanórában 
határozza meg a téma szakirodalma. Az ilyen rövid távú projekt alkalmazása leginkább 
kisgyermekek körében képzelhető el. Sok esetben spontán létrejövő , projekt" formájában. 
Ilyenek például a spontán kialakuló szituációs játékok. A rövidtávú projektben is 
megfigyelhetők a projektoktatás szakaszai, csak nem feltétlenül különülnek el élesen 
egymástól. A középtávú projekt időtartama 1-2 hét. Leggyakoribb fajtája a témahét vagy 
projekthét. Az Egyesült Államokban, és néhány nyugat-európai országban évente 2-3 ilyen 
projekthetet szerveznek, ami a tanítási év részét képezi. Ezeken a témaheteken kívül középtávú 
projektnek tekinthető például egy nyári táborban vagy erdei iskolában feldolgozott téma. A 
megvalósításra több hetet igénybe vevő projektet hosszú távú projektnek nevezzük. Ilyen 
projekt például a jó képességű diákok/gyerekek tanítási időn kívül történő, tanulmányi 
versenyre való felkészítése vagy például egy nagyszabású ünnepségre való felkészülés 
(Hegedűs, 2002). 

A tanítási időhöz viszonyítva is kategorizáljuk a projekteket. Ennek megfelelően 
megvalósítható a projektoktatás a hagyományos órakeretek változatlanul hagyásával. Ez 
történhet úgy, hogy a tanórán valósul meg a tananyaghoz kapcsolódó rövid idejű projekt 
kidolgozása, vagy a tanulók szabadidejében, a tanítási időn túl. A sikeres munka érdekében 
célravezető, ennek az oktatási stratégiának az alkalmazását első alkalommal tanítási szünetben 
történő szaktáborok, gyermekprogramok, műhelymunkák, alkotó táborok programjaként 
alkalmazni, és így ismertetni meg a gyerekekkel az ilyen típusú tanulási folyamatokat. Egyben 
maga a pedagógus is részt vesz élete első, általa tervezett, szervezett és kivitelezett 
projektmunkájában. Fontos tapasztalatokat szerez, amelyeket a későbbiekben, az iskolai 
oktatásban hasznosíthat majd. 

Amennyiben a projekt megvalósításával nem akarjuk a hagyományos órakereteket 


felbontani, lehetőség van arra, hogy a tananyaghoz kötött témát rövid idejű, tanórán belüli, 

úgynevezett modellprojekt formájában dolgozzuk fel. A hagyományos órakeretek felbontása 
nélkül alkalmazhatjuk még a projektmódszert oly módon, hogy az a gyermekek szabadidős 
tevékenységének hasznos eltöltését célozza meg. Amennyiben a projektek megvalósításával a 
hagyományos órakeretek, a hagyományos oktatási formák felbomlanak, epochális oktatásról 
beszélünk. Ide soroljuk a projektheteket, tanulmányi kirándulásokat, erdei iskolákat is. Ez a 
szervezési mód lehetőséget nyújt a diákoknak/gyerekeknek az önálló kutatási tevékenységekre, 
ami jó alkalom arra, hogy egy-egy témában jobban elmélyüljenek, illetve az egyes 
összefüggéseket jobban megértsék (M. Nádasi, 2003). 

A tanítási szünetben megvalósuló, esetenként nem is az oktatási intézményekhez 
kapcsolódó szaktáborokban, alkotótáborokban is látunk példát a projektmódszer alkalmazására. 
Napjainkban egyre többször találkozunk ilyen jellegű táborokkal, ami ékesen bizonyítja, hogy 
a tanulás lehet örömmel végzett tevékenység 1s. 

Vizsgálhatjuk a projekt típusát interdiszciplinaritása szerint is. Ezen besorolás alapján 
beszélhetünk szűk, és multidiszciplinaritású projektekről. Abban az esetben, ha a gyermekek 
egyetlen probléma megoldására, kifejtésére kapnak feladatot, szűk tartalmú projektről 
beszélünk. Gyakran egybeesik otthoni kutatómunkával, amit könnyedén  projektté 
formálhatunk úgy, hogy az egyénileg végzett különböző kutatások eredményeiből, közös 
feldolgozással tanulságok, következtetések kerülnek megállapításra. A szűk tartalom nem jár 
együtt az idő korlátozásával. Multidiszciplináris projekt esetén egy adott probléma 
összefüggéseinek teljes körű feltárása a cél. A tantárgyak határozzák meg a projekt 
vezérfonalát, ami támpontot jelent mind a pedagógus, mind pedig a diákok és a gyerekek 
részére. Előnye abban mutatkozik meg, hogy különböző érdeklődésű és képességű gyermekek 
közösen vesznek részt benne. Mindenkinek lehetősége nyílik arra, hogy önmaga számára 
megtalálja azt a részfeladatot, ami neki a legmegfelelőbb. A projektekkel foglakozó 
szakemberek szerint az oktatási projektek egyik fő meghatározó ismérve a multidiszciplinaritás 
(M. Nádasi, 2003) 

A projektben részt vevők száma szerint beszélhetünk egyéni, kiscsoportos, közepes 
létszámú és nagy létszámú csoporttal tervezett projektről. Az egyéni projektek főként a felsőbb 
tagozatos diákoknál alkalmazhatók. Ha egy adott közösségben dolgozunk, például egy 
osztályban, ott kis létszámú vagy közepes létszámú csoportok kialakítására van inkább 
lehetőség. Ha ennél nagyobb létszámú csoporttal, azaz nagy létszámmal szervezünk projektet, 


például egy egész évfolyam vagy iskola a résztvevő, akkor célszerű hierarchizált irányítást 

alkalmazni. Ebben az esetben a résztémák kidolgozása kis vagy közepes csoportok által 
kerülnek megoldásra, a folyamat végén ezek az önálló projektek alkotják a közös produktumot. 
A nagy létszám hátránya, hogy az egyéni teljesítmények, az egyén felelőssége háttérbe szorul. 
Ez magában hordozza annak a veszélyét, hogy a hierarchia legalsó szintjén lévőkre csak a 
végrehajtás feladata hárul, így ők elveszítik a döntéshozásban való részvétel lehetőségét. 
Produktum szerinti kategorizálás elsősorban az  eredményorientált projektre 
vonatkoztatható. A produktumok tárházára a sokszínűség jellemző. A projekt zárása 
határozhatja meg, hogy milyen típusú és mennyiségű lesz a produktum. Többek közt lehet a 
tanulók és a gyerekek által elkészített tárgy, játék vagy írás. Készülhetnek színi előadások, 
videó vagy hangfelvételek, kisfilmek. Rendezvényeket, kirándulásokat is szervezhetünk a 
projekt keretében. Célkitűzésünk lehet egy nyilvános vita, vagy tárgyalás lebonyolítása a 
hallgatók között. A fent felsorolt formákat természetesen kombinálhatjuk is egymással 


(Hortobágyi, 2002). 
III. A projekttervezés és szervezés folyamata 


Mielőtt egy projekt részletes kidolgozásának nekikezdünk, érdemes előzetes tervezéssel 
mérlegelni a módszerre vonatkozó lehetőségeinket, sikerességének feltételeit számba venni. A 
projektmódszer egyik legfontosabb alapelve, hogy már a tervezés folyamatában a téma 
kijelölésében, választásában, a célok meghatározásában a diákoknak és a gyerekeknek központi 
szerep jusson. A tervezés tehát nem a pedagógus egyéni feladata, hanem közös munka, így 
nincs szükség kidolgozott folyamatterv elkészítésére. Ettől függetlenül, rendelkeznie kell egy 
előzetes koncepcióval arra vonatkozóan, hogy fog felépülni a projekt, milyen tartalmi 
struktúrákat kell magába foglalnia annak. 

A projektoktatás sikeres megvalósításának egyik legfontosabb feltétele, hogy az adott 
intézményben a vezetőségben, a pedagógusok között és a diákok, gyerekek körében megfelelő 
legyen a projektmódszer fogadtatása. Ezért ezt az attitűdöt az előzetes tervezésnél, célszerű 
felmérni. Tudnunk kell, hogy az intézmény, ahol a projektünket meg szeretnénk valósítani, 
befogadóképes-e a módszerünket illetően? Miután az előzetes tervezés megtörtént, a téma, 
illetve a cél megválasztása következik. A projektmunka egészére legyen jellemző az, hogy a 
diákok és a gyerekek tevékenységét belső motivációk irányítsák, szívesen végezzék 
feladataikat. Ennek elérése érdekében már a téma megválasztásánál nagy figyelmet kell 
fordítani arra, hogy a tanulók/gyerekek részt vegyenek annak kiválasztásban. A teljes 


szabadságot természetesen nem adhatjuk meg akkor, ha tananyaghoz kötött projektet 

szeretnénk megvalósítani, de léteznek kompromisszumos megoldások. Amennyiben a fő témát 
a pedagógus jelöli ki, de a megvalósítás vezető módszereit, vagy az altémákat a diákok és a 
gyerekek ötlete alapján választjuk, máris ilyen megoldáshoz jutunk. 

A témaválasztás szakaszában, nagyon jó gyakorlat az úgynevezett , ötletbörze" 
alkalmazása, melynek során a tanulók/gyerekek egymás ötleteit megvitatják, majd elvetik, vagy 
elfogadják azokat. Ez a technika már önmagában is kreativitást, együttműködést, toleranciát 
fejlesztő feladat. A pedagógiai projektek célja mindig kettős. Egyrészt meg kell határoznunk, 
milyen kézzel fogható produktumot szeretnénk megvalósítani a projektfolyamat végére. 
Másrészt, mivel a pedagógiai projektek a téma meghatározásától egészen a produktumok 
prezentálásáig nevelési, tanulmányi céloknak alárendeltek, fontos, hogy ezek a célok is 
meghatározásra kerüljenek. Amikor meghatároztuk a projekt tartalmát és céljait, az előzetes 
tervezési folyamat részeként számba kell venni ezek sikeres megvalósításához szükséges 
eszközök listáját, ezek hozzáférhetőségét, valamint felelős személyeket kell keresnünk egy-egy 
szervezési feladat elvégzésére. Fel kell állítanunk az időkereteket is. Ha nagy létszámú a 
csoportunk, akkor érdemes már ebben a szakaszban az elhangzottakat rögzíteni, illetve a 
későbbi közös munka szabályait felállítani, elkerülve ezzel a majdani konfliktushelyzeteket (M. 
Nádasi, 2003). 

Az előzetes tervezés, téma és cél meghatározása után kezdődik a konkrét tervezés 
időszaka. Ebben a szakaszban határozzuk meg a projekt logikai struktúráját, feladattervét, 
konkrét dátumokkal, felelősök megnevezésével. A felhasználandó eszközökről, helyszínekről, 
a prezentáció módjáról is szülessen megegyezés. A gyermekek aktivitása, ötletei ebben a 
szakaszban is nagyon fontosak, hiszen, ha részt vesznek a tervezésben, akkor a 
felelősségérzetük felerősödik, ezért aktívabban, tudásuk legjavát adva vesznek részt a feladatok 
elvégzésében. A projekt tervezésére elegendő időt kell szánni, mert a jól megtervezett folyamat 
az alapja, a projekt későbbi sikerének. A megbeszélt dátumokat, határidőket, felelősöket 
ajánlott táblázatos vagy plakát formában feltüntetni, és mindenki számára jól látható helyen 
kifüggeszteni. Amennyiben a projektmunka folyamata várhatóan megbontja a hagyományos 
órakereteket, érdemes erről tájékoztatni az iskola vezetését, és a szülőket egyaránt. 

A téma feldolgozása az előre meghatározott csoportokban, vagy párhuzamosan egyéni 
kutatómunkával történik. Míg a diákok/gyermekek közösen tevékenykednek, a pedagógus, 
segítő, facilitátor szerepet tölt be. Ha a tanulók hozzá fordulnak, vagy munkájukban 
bizonytalanságot, tanácstalanságot vesz észre, segítséget nyújt, megpróbálja őket rávezetni a 


probléma megoldásának módjára. Munkavégzés közben felhívja a figyelmet az esztétikumra, a 

praktikus kivitelezésre, a csoportban, vagy a  pároknál esetlegesen kialakult 
konfliktushelyzeteket kezeli. 

A projekttevékenység megsegítésére több eszköz áll a pedagógus rendelkezésére. 
Ilyenek lehetnek a munkakártyák, logikai kártyák. A gyermekek által vezetett projektnaplónak 
is nagy haszna lehet, hiszen a tevékenységgel párhuzamosan rögzített tapasztalatok leírása a 
későbbiek során segítik az ön- és csoportreflexiót. Projektnaplót nem csak a diákoknak, hanem 
a pedagógusnak is érdemes vezetni. Ebben az egyes tanulókra, a közös tevékenységekre, a 
munka menetére vonatkozó megfigyeléseit jegyezheti fel. Az ily módon összegyűlt 
információk segítik az aktuális, valamint a jövőben végzett projektoktatáshoz szükséges 
tapasztalati tudásának gyarapodását (M. Nádasi, 2010). 

Az eredmények bemutatására ünnepi alkalmat kell keríteni. A gyermeki tevékenységek 
során mindig nagyon fontos a külső visszajelzés, melynek motiváló hatása nem vitatható. 
Éppen ezért fontos a meghívott vendégek személye, hiszen nem mindegy, hogy az elvégzett 
tevékenységet ki, milyen formában értékeli. A projekt bemutatása után zárásként szükség van 
egy olyan alkalomra, amikor csak a projektben részt vevők értékelik saját tevékenységüket. 
Megbeszélhetik tapasztalataikat, a felmerült nehézségeket, az átélt örömteli pillanatokat, 
valamint azt, hogy sikerült-e a projekt eredeti célját elérniük. Ez a visszatekintő, értékelő 
szakasz rávezeti diákjainkat és a gyerekeket a reflektív gondolkodásmód alkalmazására (M. 
Nádasi, 2010). 

Összegzésképpen elmondhatjuk, hogy a projektoktatás valamely komplex téma, azaz 
egy pedagógiai projekt feldolgozása, mely során a gyerekek önállóan dolgoznak. A téma 
meghatározása, a munkamenet megtervezése és megszervezése, a témával való foglalkozás, 
azok eredményeinek bemutatása a diákok/gyerekek kezében van. A pedagógus feladata 
megadni az önálló munkavégzéséhez szükséges szabadságot és munkájukat tanácsadóként 
segíteni. 

A projektpedagógia a projektek feldolgozásához kapcsolódó projekt feldolgozás 
gyakorlata és elmélete. A sikeres megvalósítás feltételei között említhetjük, hogy a gyermek 
számára inspiráló közérzetet kell biztosítani, amelyben az egyéni munkafolyamatot felváltja a 
csoportmunka. A produktum érdekében elengedhetetlen az együttműködés és a csapatmunka. 
A projektben a tanárszerep megváltozik, a pedagógus a gyermek partnerévé válik, vagyis 
megjelenik az együttműködés igénye a sikeres eredmény érdekében. E tevékenység egyrészt 
kollektív, mert sok gyerek, sokféle megközelítéséből, tehetségéből, tapasztalatából születik 


meg az eredmény. Másrészt egyéni, hiszen mindenki a saját érdeklődése, meglátása szerint vesz 

benne részt. A tevékenységre alapozott ismeretszerzés, a komplex, alkotó jellegű megismerési 
— cselekvési egység jellemzi a pedagógiai projektet, vagyis az új ismeretek legfőbb forrása a 
tapasztalat. Ezt a módszert alkalmazó intézmény nemcsak az életre nevel, hanem maga az élet. 
Pedagógiailag a leghatékonyabb módon, a cselekvés révén juttatja új ismerethez a gyermekeket 


(M. Nádasi, 2010). 


IV. A projektmódszer és a pedagógusszerep változása 


A gyermekre történő ráhangolódás, az ő fejlődésének, kíváncsiságának, érdeklődésének, 
önállóságának központba állítása, egy merőben másfajta pedagógusi hozzá állást követel meg. 
A projektpedagógia megköveteli a pedagógus nyitottságát a világ és a gyermekek felé. Fontos, 
hogy a pedagógus elsősorban önmagával legyen összhangban, mert csak a harmonikus, 
önmagával békében lévő nevelő képes nyitottá válni más iránt. Így válik képesé arra, hogy 
megértse a gyermeket foglalkoztató problémákat és kezelni is tudja majd azokat, akár projekt 
keretében segíteni őt a feldolgozásban. A sokoldalúan képzett szakmai ismeretei lehetővé teszik 
számára, hogy széles látókörrel bírjon. Projektmódszerrel csak úgy lehet jól nevelni és oktatni, 
ha helyet hagyunk a spontaneitásnak, ami nem ötletszerűséget jelent, sokkal inkább 
ráhangolódást a gyermekre. Ahhoz, hogy minden gyermek jól érezze magát, sikerélményhez, 
pozitív megerősítéshez kell juttatni őket, hogy önbizalmuk fejlődhessen, így nem lehet 
figyelmen kívül hagyni, hogy a gyermekeknek más-más a fejlődési ütemük. Az ismeretszerzés 
folyamatát nem direkt, frontális módon célszerű csak közvetíti, inkább facilitátor, mentor 
módjára segíteni a tanulás útján a gyermekeket kooperatív technikák alkalmazásával. 

A módszer közös tervezéssel, szervezéssel, végrehajtással és ellenőrzéssel 
együttműködésre,  összedolgozásra,  munkamegosztásra,  kooperativitásra sarkallja a 
gyermekeket. Minden gyermek képességeinek megfelelő feladatot választ magának, ezzel 
individualitásukat viszik a közös munkába. A tanulók és a gyerekek szocializációjában fontos 
a projekt módszer, mivel megtanulják a konfliktuskezelést és a másokkal való bánásmódot, 
együttműködést, a csoport munkát. Fejlődik munkaszervezésük, megtanulják az időbeosztást, 
valamint a tervezési feladatokat jobban teljesítik. A tanulók és a gyerekek számára a megértés 
élményét biztosítja, mindemellett a személyiségvonásokat és a kompetenciák széles körét képes 
fejleszteni. Fontos az alkalmazható tudás létrejöttének elősegítése. A diákok és a gyerekek 
felelősséget vállalnak munkájuk, önmaguk és társaik iránt. Egy- egy produktum bemutatása 
közönség előtt történik, ezáltal könnyebbé válik a szereplés és csökkenhet a lámpaláz is. 
Kialakul a divergens, kritikai gondolkodásmód. A projekt módszer legfőbb értéke a produktum 

mellett a munkafolyamat, mely során ismeretelsajátítás, tapasztalatszerzés történik. A gyerekek 
nyitottá válnak a világ dolgaira, a gondolkodás elsődlegessé válik egy-egy munkafolyamat 
szervezésénél és lebonyolításánál. Fejlődik a probléma észlelése, a probléma megoldásának 
módja, mások véleményének a meghallgatása, tiszteletben tartása. Reális képet kapnak 
önmagukról, megismerik saját szerepüket, lehetőségeiket, határaikat és legfőképpen az 
élethosszig tartó tanulás, folyamatos fejlődés fontosságát. A szervezési feladatokban a 
gyerekeknek a különböző ismeretforrások a könyvtár, internet, rádió, televízió áll segítségükre, 
ezáltal kialakul bennük a világ dolgaira való nyitottságot (M. Nádasi, 2010). 

Az új módszert alkalmazva a pedagógus a háttérből nyújt segítséget tudásával, 
tapasztalataival, a diákokat és a gyerekeket hagyja kibontakozni, a koordináló, tanácsadó szerep 
lesz a meghatározó. Az oktatás a társadalom egyik legfontosabb szemléletformáló, megújító 
ereje (M. Nádasi, 2003). Az újszerű módszer gyakorlóit azonban jelentősen nehezíti a mai 
oktatási rendszer túlzott kötöttsége, megszorításai, a módszert akár melyik nevelési színtérben 
szeretnénk megvalósítani, új értelmezést kell adni a nevelésnek. A hagyományos keretek 
felbontása nélkülözhetetlen, inkább hasonlít egy tanterem műhelyhez, mint padok és székek 
mértani pontosságával elhelyezett tanterem belsőhöz. Előny, ha a padokat és a székeket 
könnyen mozgathatjuk, átrendezhetjük a termeket, hozzáférhetnek a gyermekek az 
eszközökhöz, ha elfáradnak, felállhatnak, mozoghatnak, anélkül, hogy közben a többieket 
zavarnák. Az a gyermek, aki 15-20 perc után elfárad, de lehetősége van a nyitott tanteremből 
kimenni, például vizet inni, vagy csak fel és lefutni a lépcsőn, néhány perc alatt újra feltöltődik 
és a fennmaradó 20 percet újfent aktívan, öntevékenyen folytatja az ismeretszerzés 
folyamatában. A projektek lehetővé teszik, hogy a gyermek annyira mélyedjen el benne, 
amennyire érdeklődése erre számot tart, miközben a tapasztalatok alapján megszerzett 
ismeretbázisa elegendő ahhoz, hogy a témát, ismeretet elsajátítsa. 

Az óvodai és a bölcsődei nevelésben a pedagógus feladata a tevékenységek komplex 
megtervezése és előkészítése, a folyamat közbeni koordinációja. A sikeres és élményszerű 
megvalósításhoz helyre, időre és megfelelő eszközökre is szükség lesz. Fontos, hogy a 
pedagógus ismerje a gyerekeket és törekedjék a szülőkkel való együttműködésre. Ösztönző 
legyen, segítse a problémamegoldást, támogassa a divergens gondolkodást. Fontos, hogy 
biztosítsa a sokszínű és tevékenységekbe ágyazott műveltségtartalmak közvetítésének 
lehetőségét (Körmöci, 2012). Napjainkban egyre nagyobb szükség van olyan szemléletű 
nevelésre és olyan pedagógiai eljárásokra, módszerekre, melyek megvalósítják a nevelés 


alapvető céljait. A projektmódszer ilyen. Két összetevő kell ehhez, a konstruktív életvezetés és 

a lehetőségek biztosítása a gyermekek számára. A konstruktív életvezetés mutatói a 
problémaérzékenység, nyitottság, sikerorientáltság, döntőképesség. A gyermek legyen kitartó, 
önálló, kíváncsi, akit a megismerés, a felfedezés, a tudás vágya hajt. Legyen önbizalma, 
sikerélménye, kudarc esetén képes legyen új próbálkozásokra képes, önmaga megvalósítására. 
A pedagógus pedig biztosítson mindehhez feltételeket és helyzeteket a gyermek számára 


(Körmöci, 2012). 
V. Az óvodás gyermek és a projektmódszer 


Az óvodai nevelés országos alapprogramja a tanulást tevékenységekben megvalósuló 
tanulásként értelmezi. Így a tanulás az óvodában folyamatos, a mindennapok szerves és — a 
gyermekek számára — észrevehetetlen folyamat. A tanulást előidéző tevékenységek lehetnek 
spontán vagy szervezettek, melyek támogatják a gyermeki személyiség harmonikus 
kibontakoztatását és az egyéni fejlődési ütem megvalósulását. A fejlesztés nem csupán az 
ismeretszerzés előmozdítása, hanem az egész nap folyamán adódó természetes és előre 
megtervezett környezetben a kompetenciák fejlesztése. Az óvodapedagógus épít a gyermekek 
előzetes tudására, tapasztalataira és ismereteire. A tanulás akkor jöhet létre, ha jelen van a 
gyermek cselekvő aktivitása, ha tapasztalatot tud szerezni a környezetéből 
(Zsámboki-Eperjesy-—Kissné, 2014). ,, Az óvodai nevelés célja az, hogy elősegítse az óvodások 
sokoldalú, harmonikus fejlődését, a gyermeki személyiség kibontakozását, a hátrányok 
csökkenését, az életkori és egyéni sajátosságok, valamint az eltérő fejlődési ütem 


"2 — írja az Óvodai nevelés országos alapprogramja. Az óvodás korú 


figyelembevételével 
gyermek archaikus korban él, ami azt jelenti, hogy nem szabad az őt körülvevő világot részekre 
bontani. A tágabb összefüggések megértésében ezek gátló tényezők lehetnek 
(Zsámboki-Eperjesy—Kissné, 2014). ,, Számukra még egy és oszthatatlan a világ, műfaj nélküli 
a szépség, a teljesség élményével fogadnak be mindent" (Zsámboki-Eperjesy—Kissné, 2014). 
Ha foglalkozási ágakra bontjuk az óvodai életet, akkor elveszik a teljesség, nem láthatók az 
életünkben jelen lévő összefüggések. Ha időben és térben távol vannak az információk, akkor 
nehezebb őket párosítani. A projektmódszer a maga komplexitásával összehozza a különböző 
műveltségi területeket, a gyerekek képesek elkalandozni, de ezáltal sokrétűen körbejárnak egy 


kérdéskört. A gyermek számára a legmegfelelőbb az élethelyzetekből való tapasztalatok, nem 


pedig az ismeretanyagok külön-külön átadása. 


? https://net.jogtar.hu/jogszabaly?docid—-a1200363.kor (Letölt. 2019.11.10.) 

A gyermekek számára úgy kell tapasztalatszerzési lehetőségeket biztosítani, hogy 
azokat teljes lényükkel legyenek képes befogadni. Minden kisgyermek más motivációs bázissal 
rendelkezik, eltérő az érdeklődési köre, nyitottsága. A projektmódszer megvalósítása során 
minden gyermek egyénisége, képességeinek rendszere, belső motivációs bázisa által vezérelve 
elégítheti ki tudásszomját, tehet felfedezéseket a körülötte kibontakozó természeti környezetből 
merített témákban úgy, hogy közben mindvégig gyermeki személyisége, pszichés, kognitív 
képessége, fejlődését szolgáló legfontosabb örömszerző tevékenységét folytatja, ami nem lehet 
más, mint a játék. 

A gyermeket körülvevő derűs légkör megteremtése mellett, olyan életszerű helyzeteket, 
megoldásra váró problémákat kell felállítani, melyek motiválttá, érdekelté teszik a gyermeket, 
hogy az adott probléma irányába elinduljon, számtalan megoldási módozatot, utat válasszon, 
ki-ki beállítottságának, kreativitásának tükrében próbálkozzon. A célt nem feltétlenül a 
probléma megoldásban látjuk, hanem a megoldáshoz vezető utak megtalálása, végigjárása, a 
kalandozások alkalmával begyűjtött tapasztalatok megélése, a sikerek és esetleges kudarcok 
feldolgozásában. Cél, hogy segítsük a gyermeket a járatlan utakon, bíztassuk, bátorítsuk őket. 

Kívánatos lenne, ha az óvodákban és az iskolák alsó tagozatában minél szélesebb körben 
elterjedne a projektmódszer, mert így az életkoruknak megfelelő, tevékenykedő, sokoldalú 
fejlesztés valósulhatna meg. Fontosak az életszerű problémák, a tapasztalatszerzés útján 
szerzett tudás felépítése. A projektek mindig adnak választási lehetőséget a gyermekek 
számára, így növelik a motivációt. Mivel gyakorlati jellegű, így mindenki a saját tudását teheti 
hozzá, ez növeli az önállóságát és kreativitását. Közösségben dolgoznak, emiatt megtanulnak, 
együtt dolgozni, egymáshoz alkalmazkodni, megosztani a munkát és kompromisszumokat 


kötni (Zsámboki-Eperjesy—Kissné, 2014). 


VI. A projektötletek bemutatása 


A projektpedagógia elméleti-szakirodalmi hátterének bemutatását követően jegyzetünk 
következő fejezetében olyan pedagógiai projektötletek bemutatására kerül sor, amelyeket a 
hallgatók és a kezdő pedagógusok is kiindulópontként tudnak használni a nevelőmunka során 
az óvodában, a bölcsődében vagy az iskolában. A projekttémák (pl. mackó, víz, anyák napja 
stb.) a gyermekek érdeklődéséhez közelálló, komplex tartalmak, amelyekhez számos kreatív, 
alkotó tevékenység, sok-sok mondóka, vers, dal, mozgásos játék és mese kötődik. A konkrét 
projektötlet bemutatása során törekedtünk a részletes, lépésről lépésre történő ismertetésre 

annak érdekében, hogy a pedagógus-jelöltek és a kezdő pedagógusok is könnyen meg tudják 
valósítani saját csoportjukban, osztályukban, kedvet kapjanak az egyes témák adaptálására 
vagy azok továbbgondolására. A napokra és tevékenységekre bontott témaötletek egészben és 
részleteiben is felhasználhatók. Az átvétel, illetve az adaptáció során azonban feltétlenül 
tekintettel kell lenni az aktuális gyermekcsoport sajátosságaira és az intézmény pedagógiai 


programjának alapelveire. Ennek tükrében lesz sikeres a megvalósítás! 


VI.1. Mackó-projekt? 


A gyermekkori játékeszközöknek számos funkciót tulajdonít a pedagógia és a pszichológia 
tudománya. Különösen így van ez a gyermekek által nagyon kedvelt plüssfigurákkal, amelyek 
között a mackók már évszázadok óta kiemelt szerepet kaptak. A plüssmackó angol elnevezését, 
a , teddy bear"-t Theodore Rooseveltről kapta, aki egy vadászat során nem volt hajlandó lelőni 
egy fához kötözött kis medvebocsot. A plüssmackók mára már klasszikus gyermekjátékká 
váltak. Néhány régebbi darabja akár vagyonokat is érhet a komoly gyűjtők számára. Érdekes 
kettősség, hogy míg a plüssmaci egy aranyos és közkedvelt teremtmény, addig a mintájául 
szolgáló valódi medvék a vadonban életveszélyesek is lehetnek az ember számára. 

A téma iránt elkötelezett kutatók többféle teóriával is előálltak azzal kapcsolatban, hogy 
mi lehet a mackószeretet legfőbb oka és magyarázata. Az egyik vélekedés szerint, a mackók 
arca arányaiban tökéletesen megfelel annak, ami az ember agyát , babusgatásra" készteti. 
Mások arra jutottak, hogy a mackók ölelgetése nem a játék megnyugtatására, hanem 
önnyugtatásra szolgál. A mackók - a pszichológusok szerint - a szülői jelenlétet, a szülői 
közelséget pótló tárgyak is egyben. Vagyis érzelmi biztonságot, védettséget és támaszt 
nyújtanak a gyerekeknek. Ezenkívül érzelmi támogatást is képesek nyújtani, ha a gyermekek 
olyan kihívások előtt állnak, mint egy orvoslátogatás vagy az óvodakezdés. A kutatások szerint 
játszótársként is ők állnak az első helyen. Nagyszerű velük újra átélni egy hétköznapi szituációt, 
amit aztán a gyermekek sokkal könnyebben tudnak majd feldolgozni (Stöckert, 2011). A 
mackók puhasága szintén említhető a mackószeretet okaként a kutatók szerint. Egy 2006-os 
izraeli kutatás rámutatott, hogy mindössze a részt vevő gyerekek 790-a ragaszkodott valamilyen 


kemény anyagú játékfigurához, a többiek inkább a puhább tárgyakat részesítették előnyben. 


3 A projektötlet Patocskai Katalin (2016): A projektmódszer elmélete és gyakorlata az óvodában — Maci projekt c. 
szakdolgozatának felhasználásával kerül bemutatásra. Témavezető: Kissné Dr. Zsámboki Réka. 

3190 plüssmackót vagy más puha figurát választott, 38970 pedig puha takarót vagy bébikendőt 
(Goddard, 2014). 

A plüssmackó világhódító útja a 20. század elején vette kezdetét. 1902-ben Margarete 
Steiff játékkészítő műhelyében megalkotta az első mackót, amelyet próbaként New Yorkban 
próbált értékesíteni, de kezdetben sikertelenül. A mackó az , 55 PB" modellnevet kapta" a 
paraméterei miatt. Steiff később, az 1903-as lipcsei játékkiállításon újból megpróbálta 
értékesíteni az , 55 PB" nevet viselő modellt. Nem sokkal a vásár vége előtt egy amerikai, 
Hermann Berg megvette az összes, mintegy 100 darab kiállított mackót és további 3 000 
darabot rendelt még tőle. Egy évre rá, az 1904-es St. Louis-i Világkiállításon, mintegy 12 000 
darab mackó talált gazdára. 1906-ra az Egyesült Államokban valóságos mackó-őrület vette 
kezdetét, a gyárak pedig ebben az időben már ontották magukból a különbnél különféle színű 
és méretű mackókat (Hockenberry, 2004). 

A plüssmackók szeretetén kívül a magyar népi hagyományőrzésben is szerepet kap a 
medve figurája és viselkedése. Úgy tartják, ha február 2-án, Gyertyaszentelő napján kisüt a nap 
és a medve meglátja az árnyékát, akkor visszamegy és még negyven napig tart a hideg. Ha 
pedig zord idő van, akkor megrázza a bundáját, kinn marad, mert érzi, hogy már közel a tél 
vége. ,, Van aztán egy napja a télnek, aminek ,, gyertyaszentelő" a neve. Miről tudja meg a 
medve e nap feltűnését a naptárban, az még a természetbúvárok fölfedezésére váró titok. Elég 
az hozzá, hogy gyertyaszentelő napján a medve elhagyja odúját, kijön széttekinteni a világban. 
Azt nézi, milyen idő van! Ha azt látja, hogy szép napfényes idő van, a hó olvad, az ég tavaszkék, 
ostoba cinkék elhamarkodott himnuszokat cincognak a képzelt tavasznak, s lombnak nézik a fán 
a fagyöngyöt, pedig lép lesz abból, melyen ők megulgulnak; ha lágy, hízelgő szellők 
lengedeznek, akkor a medve - visszamegy odújába, pihent oldalára fekszik; talpa közé dugja az 
orrát, s még negyven napot aluszik tovább; - mert ez még csak a tél kacérkodása; mint a régi 
rendszer minisztériuma szabadelvű program mellett. " — írta Jókai Mór 1862-ben, Az új földesúr 
című művében (Jókai, 2008). 

A következőkben bemutatott projekt a medve megismerésére, megszerettetésére és a 
hozzá kapcsolható óvodai tevékenységek kivitelezésére és megvalósítására szolgálhat. A 
projekt célja, hogy a gyerekek alaposan megismerjék a medvét, ennek segítségével kialakuljon 
a gyerekekben az állatok és a természet szeretete, a környezet védelme és az egészséges 


táplálkozás. 


$ https://www.psychologytoday.com/us/blog/the-guest-room/201407/more-just-teddy-bears (Letölt. 2019.10.29.) 
555 cm magas volt, a P betű a , plüss"szóra, a B betű a német , beweglich", azaz mozgatható szóra utal. 

Az első nap reggelén az óvodába érkező gyerekeket bátorítjuk, hogy az otthonról hozott 
mackókat behozzák a csoportszobába, ezzel alkalmat teremtünk a versek és mondókák 
hangoztatására is. A gyermekek a délelőtt során már játszhatnak a medvékkel, így közben 
megbeszéljük, hogy nagyon sokféle medve létezik, vannak kisebbek, nagyobbak. 
Beszélgetünk, hogy mit tudnak már a medvékről. Erre a napra A medve és a macska című 
mesével készülhetünk, amelyet minden gyermek a macijával hallgathat meg. Tízórai után 
megpróbáljuk a gyerekekkel a mackókat lerajzolni. A rajzolás célja az alkotás örömének az 
átélése, egymás munkájának a megbecsülése, tiszta munkára nevelés, a szépérzék kialakítása, 
kreativitás, fantáziálás a témában, az eszközök rendeltetésszerű használata. Közben 
beszélgetünk a gyerekekkel a másnapi erdei kirándulásról, az állatokról és a medvékről. Ha 
alkalom adódik, elmondhatjuk Osváth Erzsébet: Minek a medvének bunda című versét. 

A második nap ismét behozhatják a gyerekek a kismackójukat a csoportszobába, majd 
leülünk a szőnyegre, csoportosítjuk és sorba rendezzük nagyság szerint, közben közösen 
összehasonlítjuk a mackókat. A tízórait követően felöltözünk és elindulunk az erdőbe. Itt vár 
már bennünket az erdész, aki vezetni fog bennünket. Séta közben megfigyeljük a gyerekekkel 
a természetet, megbeszéljük, hogy a medvének az erdő a lakóhelye. Beszélgetünk az erdőben 
fellelhető állatokról és arról, hogy melyik állat, mivel táplálkozik, hol és hogyan él. Különös 
figyelmet fordítunk a medvére (fajtái, élőhelye, ismertetőjegyei, táplálkozása, szaporodása stb.) 
Megbeszéljük, hogy a medvén kívül melyik állat alszik téli álmot és miért. A kirándulás célja, 
hogy a medve élőhelyének bemutatásával a gyerekeket a környezet megismerésére, védelmére, 
az erdő jellegzetességeinek megismerésére tanítsuk. 

A harmadik napon a gyerekekkel a kirándulás élményeinek feldolgozásához barlangot 
és egy erdőt készítünk, ahol a gyerekek medvéi lakhatnak. A gyerekekkel megbeszéljük, hogy 
milyen színűre készítjük el a barlangot, és milyen színeket láttunk tegnap az erdőben. Mik 
voltak az erdőben? Fák, bokrok, és az állatok lakóhelyei. Készíthetünk papírgurigából 
medvéket is miközben megbeszéljük, hogy a medvékre mi jellemző, milyen színeik vannak. 
Ezt követően előkészítjük a barlang helyét az erdőben. Mindenki beviheti a barlangba a saját 
mackóját miközben közösen énekelünk medvés énekeket (pl. Brumm-brumm Brúnó, Méhes 
odu, Mackó brummog, Medvetánc stb.) és mondókázhatunk is (pl. Dirmeg, dörmög a medve, 


Bújj, bújj, medve, Mackó, mackó ugorjál stb.) Kimehetünk az udvarra és az udvaron 

játszhatunk medvés játékokat (pl. csuporszerző játék).S Rossz idő esetén készíthetünk mackós 
vagy csupros memóriajátékot, amellyel bent a csoportszobában játszhatunk is. 

A negyedik nap felajánljuk a gyerekeknek, hogy mi is legyünk medvék és készítsünk 
medveálarcot magunknak. A gyerekek kifestik először a fél papírtányért, aztán míg az szárad, 
addig a füleket és a többi rész kivágják papírból. Mindenki eldöntheti, hogy melyik medvét 
választja. A tevékenység közben beszélgetünk a medvék fajtáiról, képek segítségével 
megmutathatjuk a gyerekeknek a különbségeket. Közben mondókázunk és énekelünk. Mikor 
minden kisgyermek megérkezett, elmegyünk a tornaterembe, ahol mackótornát tartunk. Járás, 
futásnál medvék leszünk, nyúlunk a mézért a fára, majd törpejárás, ahol a málnát szedjük le a 
bokorról. A főrészben akadálypályát készítünk a gyerekeknek, amibe beépíthetünk 
medvejárást, csuporgyűjtést, és barlangi akadályt is. A végén csuporgyűjtő játékot játszunk. A 
mozgás után visszamegyünk a csoportszobába és elmeséljük A róka, meg a medve 
keresztelőben című mesét. 

Az ötödik napon a gyerekekkel a piacra megyünk el, ahol mézet kóstolhatunk és mézet 
vásárolunk. Az óvodába visszaérve mindenki megkóstolhatja a mézeket, közben beszélgetünk 
róla, hogy miért egészséges. Megbeszéljük, hogy hogyan készül a méz. A kóstolást követően 
az udvaron játszunk Medvék a barlangba! című játékot." 

Az utolsó projektnapon mackó kiállítást rendezünk. Amikor megérkeznek a gyerekek, 
behozhatják a mackójukat. Leülünk a meseszőnyegre és megnézzük, ki mennyi macit hozott az 
óvodába. Elkezdjük válogatni őket, először szőrük színe szerint, aztán nagyságuk vagy fajtájuk, 
élőhelyük szerint. Beszélgetünk arról, hogy vajon az állatkertben otthon vannak-e az állatok? 
Hol van az ő igazi lakóhelyük? Amikor sikerült együtt kiválogatni a medvéket, berendezzük a 
csoportszobát úgy, hogy legyen jeges, barlangos és erdős rész is. A mesefiguráknak, mint 
például a Micimackó, készíthetünk mesei helyszínt (pl. százholdas pagonyt). Mikor 
elkészültünk, együtt mondókázunk, majd elhelyezzük a mackókat oda, ahova illenek. Végül 
Macik, macik ki a barlangból játékot játszhatunk." 


§ Egy kosárban különböző méretű labdák, azaz csuprok vannak, amelyeket egy kijelölt gyerek vagy felnőtt próbálja 
kiüríteni, de a szorgos medvék visszahozzák. A medvék akkor nyernek, ha sikerült visszahozniuk az összes 
csuprot. 

7 A gyerekek felsorakoznak egy kijelölt helyen, miközben egy másik helyet is kijelölünk. A kettő között egy gyerek 
áll, háttal a többi társának. Aki középen áll kitalál egy színt, és megmondja a többieknek, akin van ilyen szín, 
megmenekült és mehet a barlangba, akin nincs ilyen szín, neki úgy kell átfutnia, hogy a középen álló gyerek ne 
tudja elkapni. Akit elkapott ő lesz a következő fogó. 

$ Mindenkinek van egy barlangja (egy karika, szék, vagy kisszőnyeg). , Macik, macik ki a barlangból!" kiáltásra 
mindenki elkezd futni. Futás közben a játék vezetője kivesz 3 babzsákot, ami a barlangot jelenti. A gyerekek addig 
futnak, amíg a játék vezetője azt nem mondja, hogy , Macik, macik be a barlangba!" Akinek nem jutott barlang, 
nem esik ki, hanem futhat tovább a többiekkel. A gyerekek is medvék lesznek, és kapnak egy barlangot. 

Összegzésképp elmondhatjuk, hogy a projekttéma sok változatos tevékenységben, 
tevékenységek sorozatában valósul meg. A témával kapcsolatos lehető legtöbb összefüggés 
felszínre kerül, mint például a medve táplálkozása, élőhelye, jellegzetességei. Közvetlen 
tapasztalás útján ismerkednek meg a gyermekek a medve élőhelyével, ezáltal aktívan 
maradandó tudásra tesznek szert. A projekt alapja a szabadság, amit fontosnak tartunk a 
kezdetektől egészen a projekt végéig. Mindig a tevékenységekből indulunk ki, tehát megfordul 
a tanulás folyamata, ezáltal sokféle témát és feladatot kínálhatunk a gyermekeknek. Mindenki 
eldöntheti, hogy melyik tevékenységben és milyen módon vesz részt. A gyermekek számára a 
projekt lehetőséget biztosít a mindennapi életben előforduló tevékenységek megismerésére, a 


módszer növeli a gyermekek önbizalmát, megismerési és tudásvágyát. 
VI.2. ,, Vadetetés az erdőben? projekt" 


A projektmódszert, vagy annak elemeit szinte minden óvodai pedagógiai programba bele lehet 
illeszteni a külső világ tevékeny megismerése tevékenység minél magasabb szintű 
megvalósításához a különböző tevékenységi területekkel összekapcsolva. Célunk a közvetlen 
és tágabb természeti-emberi-tárgyi környezet felfedezése, melynek során a gyermekek pozitív 
érzelmi viszonya kialakul a világ értékei iránt. Megtanulják azok védelmét, az értékek 
megőrzését. A legtöbb hazai óvodában fontosnak tartják a helyi környezeti értékek védelmét és 
megismertetését a gyermekekkel. A hazai táj, az ott élő emberek, a helyi hagyományok és 
néphagyományok, szokások értékeinek szeretete, védelme kiemelt szerepet kap a nevelésben, 
mert az óvodás gyermek érzelmei és az átélt élmények meghatározók a tevékenységekben 
megvalósuló tanulásban. A gyermekek kommunikációs készségének fejlesztése is 
megvalósulhat a közvetlen tapasztalat- és ismeretszerzés során. A gyermekek lehetőséget 
kapnak az önálló véleményalkotására, igyekeznek fejleszteni a gyermekek döntési képességeit. 

A következőkben bemutatásra kerülő projekt Várbalog településen, az , Óvodai nevelés 
művészetek eszközeivel" című pedagógiai programmal működő óvodában valósult meg. Az 
, Óvodai nevelés a művészetek eszközeivel" című program átfogja az óvodáskor teljes nevelő- 
fejlesztő munkáját, az Óvodai nevelés országos alapprogramja szerint készült alternatíva. A 
program alappillére kettős: az érzelmekre épít és a gyermek esztétikai tevékenységét, alkotó 


készségének fejlesztését hangsúlyozza. Az érzelmeknek — a fejlődéslélektani tanulmányaink és 


) A projektötlet Juhász Alexandra (2015): A projektmódszer elmélete és gyakorlata az óvodában c. 
szakdolgozatának felhasználásával kerül bemutatásra. Témavezető: Kissné Dr. Zsámboki Réka. 

a gyakorlati tapasztalataink alapján — rendkívüli jelentősége van az óvodás gyermek életében. 
Tudjuk, hogy ez a kor a nagyfokú emocionális ingerlékenység, érzelmi labilitás, polarizált 
érzelmek kora. Ezen életkori sajátosságokat olyan szeretetteljes pedagógiával szeretnék 
befolyásolni, melyben a gyermek érzelme differenciálódhat, az érzelmi állapotának tartóssága 
növekedhet, a gyermek érzelmi labilitása csökkenhet, megszelídülhet a végleteket mutató 
érzelmi reagálása, fokozódhat az érzelmek feletti uralkodás képessége, kialakulhat a gyermek 
gazdag érzelmi skálája, és megerősödhetnek a magasabb rendű érzelmek (Nagy, 2002). 

A program másik alappillére a tevékeny óvodai élet megteremtése, melyben hangsúlyt 
kapnak a művészeti értékek, hogy a kreatív gondolkodási irányt megerősítsék. A divergens, 
kreatív gondolkodás megerősítése utat nyit a képzelőerő, alkotóerő kibontakoztatásának. Ehhez 
az alábbi kreatív gondolkodás területét bemutató elméletet érezték találónak, mely kiemeli a 
művészetet, a humort, valamint kiemeli a felfedezés útján szerzett tapasztalati gondolkodást 
(Nagy, 2002). 

A program alapelve a szeretetteljes, biztonságérzetet adó, érzelem gazdag óvoda 
megteremtése, ahol a gyermekközpontúság úgy jelenik meg, hogy gyermeki tartást, 
önállóságot, s ebből az önállóságból fakadó egészséges öntudatot, kibontakozási és 
önmegvalósítási lehetőséget ad a gyermeknek. Minden gyermek a saját képességrendszerének 
figyelembevételével nevelhető, fejleszthető. Nevelik, fejlesztik a társkapcsolatokat, az óvoda 
összes dolgozója, ezért a felnőttek tetteikkel sugározzák, a feltétel nélküli szeretetet és a 
program jelmondatát: ,, Tisztellek Téged, fontos vagy nekem, csakis Rád figyelek, és segítek 
Neked, ha szükséged van a segítségemre" (Nagy, 2002, p. 3). Minden gyermek ismerje és tudja 
meg testi, lelki, szellemi értékeit, de azt is érzékelje, hogy mik a hiányosságai. Ezt fogja fel 
természetesen, minden lelki feszültség nélkül. A program magában foglalja a hazai óvodai 
gyakorlat legjobb tapasztalatait azért, hogy a tradicionális értékeket megőrizze, ugyanakkor 
arra készteti az óvónőket, hogy az egész napi óvodai életet még differenciáltabban, az egyéni 
szükségleteket, képességeket figyelembe véve szervezzék meg. Ez a program befogad mindent, 
ami ,, csak tiszta forrásból" fakad, és nem idegen az életkortól, hogy a gyermekek a művészet 
sokszínű hatásával éljék át a vissza nem térő óvodás éveiket. A program alapvető céljai, hogy 
elősegítse az óvodások nyugodt, élménygazdag, harmonikus fejlődését a magasabb rendű 
érzelmek kibontakoztatásával és az életkori és egyéni sajátosságok figyelembevételével. 

Egy-egy projekt megvalósítása során a választott témával 2-3 héten keresztül 
foglalkoznak. Ügyelnek rá, hogy a téma a gyermekek érdeklődéséből, kíváncsiságából fakadjon 


és kapcsolódjon közvetlen környezetükhöz vagy adott ünnepkörbe illeszthető legyen. Az első 

napon megbeszélik a gyermekekkel, hogy az elkövetkező hetekben milyen problémák 
megoldására keresik a választ. Meghallgatják ötleteiket, meghatározzák, mit fognak gyűjteni, 
ki hova szeretne menni tapasztalatot gyűjteni. A folyosói projektfal a szülők tájékoztatására is 
szolgál, ide kihelyezik az adott projekt vázlatát, a különböző tevékenységek leírásait és a 
gyűjtőmunkát jegyző táblázatot. Az élmény-és tapasztalatszerzés először a csoportszobából 
indul, majd kiterjesztik az óvodára, végül a tágabb környezetre. A cél, hogy a lehető 
legközelebb hozzák a gyerekekhez az adott témát. A projekt különböző szakaszaiban a 
feldolgozás, rendszerezés az óvodai csoportban történik. Képeket és projekt tablókat is 
készítenek, ezzel is segítve az ismertek tudatosítását. Fontos, hogy hangsúlyt fektetnek a 
vizuális-, irodalmi-, és zenei élményekre is, ezek mentén a projekteket kiállítással zárják le, 
mely szintén lehetőséget ad összegzésre. A gyerekek a projektmódszer alkalmazása folyamán 
nagyon aktívak, örömmel vesznek részt a közös munkában és sokkal több új információt 
sajátítanak el, melyek hosszútávon rögzülnek. A szülők is nagy érdeklődést mutatnak a módszer 
iránt, ők is bekapcsolódnak az anyagok gyűjtésébe, a gyerekekkel együtt könyveket lapozva, 
beszélgetnek gyerekeikkel a projekttémáról. Ez hozzájárul a szülő-gyermek közötti kapcsolat 
megerősítéséhez, ápolásához, mivel a különböző információk beszerzése alatt több időt 
töltenek együtt és ez beszélgetésekre is alkalmat ad. 

A projektmódszer alkalmazásakor az óvodapedagógusok és a gyermekek kapcsolatát 
együttműködés jellemzi. A projektmódszer kollektivizál és individualizál, tehát mindenképp 
nagymértékben fejleszti a gyermekek szocializációját. Fontos a bátor kezdeményező, az új 
dolgok iránt fogékony óvodapedagógusi személyiség ahhoz, hogy a projektmódszer a XXI. 
században is tovább bontogathassa szárnyait. Lényeges, hogy képesek legyünk az új 
módszertani kultúrákkal azonosulni a XXI. században. 

A , Vadetetés az erdőben" című projekt első napján, a reggeli beszélgetőkörben a 
gyerekekkel közösen beszélgettünk arról milyen projekttel is fogunk foglalkozni a következő 
két hétben. A gyerekekkel felidéztük, hogy miért is fontos a téli vadetetés, miért van rá szükség, 
milyen állatokat és mivel tudunk etetünk. Beszélgettünk egy kicsit a téli időjárásról és az 
erdőről, mi jellemzi télen, mi történik ilyenkor az erdő növényeivel, a fákkal, a bokrokkal és az 
aljnövényzettel. Ezt követően mikrocsoportokban kimentünk a projektfalhoz és itt megnéztük 
a kihelyezett festményeket, amelyeket a projekt összeállítása során választottunk ki a 
vadetetéssel kapcsolatosan. Megbeszéltük, hogy mit látunk a képen, megfigyeltük a színeket, 


formákat, az állatok jellemzőit és sajátosságait. Kitértünk a képen látható madarakra is. 

A projekt következő napján kirándulni mentünk. Segítségünkre érkezett egy apuka, aki 
a vadásztársaság tagja, illetve ő általa a helyi vadőr terepjáróval. Így a gyalogtúrához messzinek 
ítélt vadetetőt is könnyen meg tudtuk közelíteni. A gyerekeknek a terepjáróval történő utazás is 
nagy élménynek számított. Útközben már az autóból figyeltük az állatokat, láttunk nyulakat, 
fácánokat, őzeket. Mikor megérkeztünk az etetőkhöz megbeszéltük, hogy csendesen kell lenni, 
figyelni kell arra, hogy hova is lépünk és természetesen egymásra is figyelni kell. A vadőr 
elmondta milyen etetőket látunk és néhány mondatban összefoglalta a hasonlóságokat és a 
különbségeket (pl. szóró, fedett vagy önetető). A gyerekekkel megközelítettük az etetőket és 
megfigyeltük milyen élelem van kihelyezve (pl. kukorica, széna, répa, árpa, zab, 
napraforgómag). Majd mi is elszórtuk az eleséget, az almát, krumplit, magokat, szalmát, amit 
magunkkal vittünk. Mivel az időjárás napsütéses volt, így a hóban lábnyomokat nem tudtunk 
megfigyelni, de a sárosabb részeken felfedeztünk néhány nyomot, amit meg tudtunk vizsgálni. 
A bokrok közt felfedeztük az ásványi anyagok pótlására kihelyezett kősó darabokat is. Majd 
felmásztunk a magaslesre. Itt új ismeretként szolgát, hogy van mozgó, illetve állandó vadles, 
ez most egy mozgó vadles volt. Vittünk egy távcsövet is, amellyel megvizsgáltuk a környező 
területet. Végül még sétáltunk az erdőben és megfigyeltük a fákat, bokrokat. Szerencsénk volt, 
mert egy-egy nyuszit közelebbről is megfigyelhettünk, fácánoknak és más madaraknak a 
hangját hallhattuk, őzeket pedig a messzi távolban láttunk. Megjegyeztük, hogy a mi 
térségünkben a szarvas és a vaddisznó csak, mint váltó vad található meg. 

A harmadik napon a fő tevékenység a vizuális kezdeményezés volt, amelynek során a 
kisebbek rajzolhattak, illetve kiszínezhettek erdei állatokat (nyuszit, őzikéket, vaddisznókat, 
szarvasokat), majd kivágtuk és felragasztottuk egy , havas?" lapocskára, amire szalmát 
ragasztottunk eleségnek. A nagyobbak madáretetőt készíthettek többféle technikával. A mesét 
követő beszélgetőkörben felelevenítettük az előző napi kirándulást, beszélgettünk az 
élményeinkről, arról, hogy mit is láttunk, hallottunk, milyen új ismereteket szereztünk. Majd 
olyan mozgásos játékot is játszottunk, amelynek során , sétáltunk az erdőben" és a megfigyelt 
állatok mozgását utánoztuk. 

Másnap zenehallgatással egybekötve egy drámajáték során , kirándulni mentünk" a téli 
erdőbe Vivaldi Négy évszak-Tél című zeneművére. Összegyűjtöttük, hogy mit kell felvennünk, 
mi az, amit a hátizsákba kell pakolni, és hogy az erdőben hogyan kell viselkednünk, és körbe 
sétáltuk a csoportszobát. Majd ebéd előtt vártuk az egyik kisfiú apukáját, aki erdészként 


dolgozik és megkértük egy kicsit meséljen nekünk a munkájukról. Kedvesen készült nekünk 

egy rövid vetített előadással. Gipszbe öntött lábnyomokat is hozott, amiket meg tudtunk 
vizsgálni. Ezzel a nappal zárult a , Vadetetés az erdőben" projektünk. 

A fentiekben bemutatott projekt céljai között szerepelt, hogy a gyermekek ismerjék meg 
az erdei állatok téli gondozásának szükségességét és lehetőségeit, miközben ismereteket és 
tapasztalatokat szerezhettek az erdei állatok testfelépítéséről, élőhelyeikről, táplálkozásukról, 
szaporodásukról, lábnyomaikról, hangjukról. A projekthez kapcsolódó nevelési feladatok 
között megvalósult az erkölcsi és szociális érzelmek fejlesztése. A közös élmények, közös 
tevékenységek erősítették társas kapcsolataikat. Az egymás iránti tolerancia, figyelmesség, 
kedvesség és az esztétikai érzelmek fejlesztése is szerepet kapott. 

A gyerekek észrevették és rácsodálkoztak a természet kincseire, az erdei állatok 
gondozását fontosságára. A kíváncsiságot felkeltő tevékenységek során szerzett tapasztalatok 
feldolgozásával ismereteik gazdagodtak. Sok új ismeretet szereztek a téli erdőben élő állatokról. 
Megismerték, hogy az állatok hogyan jutnak ennivalóhoz, mit esznek, hogyan segíthetünk 
nekik az életben maradásban. Közös élményeink, tevékenységeink tovább erősítették a társas 
kapcsolatokat, miközben a szülők is aktívan részt vettek a gyűjtőmunkában és a projekt 


megvalósításában. 


VI.3. , Kukurikú, jó reggelt!" projekt" 


Az óvodás gyermekek életében nagyon fontos a külső világhoz, a természethez, a falusi 
életmódhoz, a háziállatokhoz való pozitív viszony kialakítása a személyesen megélt élmények, 
tapasztalatok és tevékenységek biztosításával. A következőkben bemutatandó , Kukurikú, jó 
reggelt!" című projektben a legfőbb cél, hogy a gyermekek ismerjék meg őket körülvevő 
környezetet, a benne élő állatokat és azok tulajdonságait, hasznát. Szerezzenek tapasztalatokat 
a falusi életmóddal, a baromfiudvarral és annak lakóival kapcsolatban. A gyermekek ismerjék 
meg és értsék meg a felelős állattartás szabályait, azok jelentőségét az emberi életben. Az 
óvodán kívüli kirándulás további jó alkalmakat ad az újabb tapasztalatszerzésre a 
tömegközlekedésről, a környezetükben lévő településekről, és azok fontosságáról. Az együttes 
munkavégzéskor érezzék meg az , együtt könnyebb" és a , mi" örömét, növekszik toleranciájuk, 
empatikus készségük, kitartásuk. Az alkotások legyenek számukra örömforrások, bátran 


kezdeményezzenek, — kérdezzenek, ötleteiket valósítsák meg. Kifejezőkészségük, 


10 A projektötlet Varga Vivien (2015): Maradandó tudást élményről élményre - Projektmódszer az óvodában című 
szakdolgozatának felhasználásával kerül bemutatásra. Témavezető: Kissné Dr. Zsámboki Réka. 

beszélőkészségük fejlődjön, a tanult szavak épüljenek be a szókincsükbe. A megszerzett 
képességeket tudják hasznosítani a mindennapi életben is. Ami talán a legfontosabb, hogy 
barátságos, életszerű környezetben szerezzenek új tapasztalatokat, érezzék jól magunkat, hiszen 
a gyermekek csak szeretetteljes, derűs környezetben képesek harmonikusan fejlődni és a tudást 
elsajátítani. 

A projekt során, annak tervezési fázisában az óvodapedagógus egy lépéssel előbbre jár, 
mint a gyermekek. Ez azt jelenti, hogy a projekt indítása előtt a pedagógus már felmérte az 
egyes projekttémákban fellelhető lehetőségeket, figyelembe véve a gyermekek érdeklődését, 
motiválhatóságát és a téma által kiaknázható fejlesztési lehetőségeket. A téma kiválasztásánál 
úgy alakítja a beszélgetést, hogy a gyermekek is lehetőséget kapjanak arra, hogy javaslatokat 
tehessenek. Ezáltal valóban úgy érezhetik a gyermekek, hogy szerves részei az elkövetkezendő 
hét és napok eseményeinek. 

A választott téma, a háziállatokkal, a baromfiudvarral való ismerkedés, a természet 
közelisége alapvető igénye az óvodás gyermeknek. Mindig szívesen beszélgetnek a falusi udvar 
lakóiról, hiszen ezek az állatok rendszeres szereplői kedvenc meséiknek, dalaiknak, 
játékaiknak. A legtöbb gyermek azonban nem rendelkezik saját közvetlen élménnyel, hiszen 
városban él és a nagyszülők sem tartanak már háziállatokat. 

A kezdeti feladatok közé tartozik a szülők tájékoztatása a következő heti témáról, hiszen 
az ő segítségük nélkül elképzelhetetlen a megvalósítás. A gyakorlat azt mutatja, hogy a szülők 
nagyon kedvesek és segítőkészek, hiszen közös célunk az, hogy a gyermekek jó élményeket 
szerezzenek az óvodában. Ekkor van lehetőség megbeszélni a kirándulás részleteit, továbbá 
hogy a projekt sikeres megvalósításához milyen módon tudnának hozzájárulni. (anyagok, 
kellékek gyűjtése stb.) Előterjesztjük a kigondolt és megtervezett heti tervezetet, amelyet 
kibővíthetünk a gyermekek és a szülők javaslataival. Következő lépésként elkészítjük a 
projekttérképet és kihelyezzük az óvodai faliújságra. A közös falon jól áttekinthető a 
baromfiudvar projekt rajzos vázlata, amin nagy vonalakban nyomon követhetőek a hétre 
tervezett műveltségtartalmak. A gördülékeny lebonyolítás érdekében időben felvesszük a 
kapcsolatot a külső közreműködőkkel. Talán a legfontosabb a baromfiudvar-látogatás 
időpontjának egyeztetése. 

Fontos a gyerekek számára az érzelmi ráhangolódás, ezért az első napot 
beszélgetőkörrel kezdjük el, amely során feltérképezhetjük, hogy a gyermekek milyen előzetes 
tudással, ismerettel rendelkeznek a háziállatokat illetően. Arról is kérdezhetjük őket, hogy ki 


tudja mit jelent a háziállat, a ház körüli állat, haszonállat kifejezés. Megkérhetjük őket, hogy 

mondjanak rá példákat. Beszélgetünk az állattartásról, arról, hogy a falusi vagy a városi 
emberek miért tartanak állatokat és mire használják fel őket. Tudjuk, hogy a gyermekek 
tapasztalat- és ismeretszerzésében nagy szerepe van az érzelmeknek, ezért az állatokról, 
természetről szóló verseken, dalokon keresztül próbáljuk megszerettetni, megismertetni velük 
környezetünk élőlényeit, és ezáltal pozitív érzelmek kialakulását segítjük elő bennük. Ismert 
dalokat énekelünk el, és ismert mondókákat mondunk el közösen, amelyek kapcsolódnak a 
baromfiudvarhoz. Ilyenek például a Hatan vannak a mi ludaink, Debrecenbe kéne menni, Háp, 
háp, háp. Mozgásos formában előadhatjuk az Én elmentem a vásárba című dalt, annak 
megfelelően, hogy ki milyen állat szeretne lenni. El lehet játszani a kedvelt Gyertek haza ludaim 
című párbeszédes dalos játékot is. Felidézzük az egyik jól ismert mesét, melynek címe: Kispipi 
és kisréce. A gyermekek szívesen vállalkoznak bábokkal eljátszani a mesét. A mesék, versek 
és dalok jó alkalmat teremtenek a közösségi érzés fokozására. A mesék eljátszása fejleszti 
érzelmi életüket és reprodukciós készségüket egyaránt. 

A nap folyamán nézegethetünk állatos magazinokat, képes könyveket, amiket a 
gyermekek hoznak otthonról. Matematikai tartalmat adva a tevékenységnek, a képeket 
felhasználva megszámláljuk, hogy melyik állatnak hány lába van. Megállapítjuk, hogy milyen 
sokféle tyúkfajta létezik, és ezek közül a kendermagos és a gyöngytyúk a legelterjedtebbek. Az 
állatos puzzle közkedvelt játék a csoportban, ráadásul segítségével fejleszthető a rész-egész 
viszonyának megértése, jó hatással van a kombinációs készségre, fejleszti a térlátást és a 
problémamegoldáshoz szükséges készségek elsajátítását. A gyermekek szívesen mozognak a 
szabadban is, és a jó idő lehetőséget ad egy-egy ismert futó- és fogójátékra. Ilyenek lehetnek 
például: Madarak a fészekben, Gyertek haza ludaim, Ki-ki a fészkébe játékok. 

A projekt második napján látogatást teszünk egy közeli baromfiudvarba. A 
kirándulások, séták előtt érdemes megtervezni, hogy miről fogunk útközben beszélgetni, mire 
hívjuk fel a gyermekek figyelmét, milyen összefüggéseket szeretnénk velük megláttatni. 
Magunk számára 15 szükséges előre összegyűjteni az új fogalmakat, tudáselemeket, hogy azokat 
az alkalomnak megfelelően, pontosan, értelemszerűen tudjuk majd használni. A gyermekek 
ezen a kiránduláson megfigyelhetik az állatokat, életmódjukat természetes környezetükben. A 
legtöbben a lakótelepek sivár, ingerszegény környezetében nőnek fel, kapcsolatuk a 
természettel kevés és felületes. A cél nem feltétlenül az új fogalmak rögzítése, hanem inkább a 
személyes megtapasztalás, rácsodálkozás, kellemes emléknyomok kialakítása. A buszon 


beszélgethetünk velük az udvarias köszönésről és a vendégségben illő viselkedési normákról. 

Az ablakon nézegetve megfigyeljük, hogy milyen tömegközlekedési eszközökkel találkozunk 
és meg is számláljuk azokat színük, nagyságuk, irányuk szerint. 

Megérkezve a falusi baromfiudvarba, megbeszéljük vendéglátónkkal, hogy érkezésünk 
után, együtt etetjük meg a baromfiudvar lakóit, akik között megtalálhatóak olyan különleges 
állatok, mint a gyöngytyúk, fürj, feketetollú japánkakas, gyönyörű farktollú páva, mérges 
pulyka, kacsa, liba és különféle tyúkok. Előzetes egyeztetés során a gyerekekkel közösen 
kukoricadarálásra van lehetőség, a baromfiudvar melletti pajtában, és az aznapi tojások 
összegyűjtésében is — segédkezhetünk. — Kosarakba tojásokat gyűjtünk, — közben 
összehasonlításokat végzünk méret, szín és forma alapján. Kosarainkat madártollakkal 
tölthetjük meg, és ha szerencsénk van, akár pávatollat is találhatunk. A gyermekek megfigyelik, 
hogy melyik a legkisebb, nagyobb, legnagyobb állat. Megszámoljuk hányan laknak az 
udvarban, hogy melyik állatból van 2, 1 vagy sokkal több. Közben arra is kíváncsiak lehetünk, 
hogy tudják-e a gyerekek, hogy nevezzük az állatok kicsinyeit, a hímet és a nőstényt. Meg is 
keressük ezeket, és testközelből állapítjuk meg a jellemző jegyeiket, megkülönböztető 
vonásaikat. 

A falvakban a baromfiudvar melletti vagy közeli szabad tér arra is lehetőséget ad, hogy 
az állatok szomszédságában utánzásos játékot kezdeményezhessünk. Ez alkalmas a 
mindennapos mozgás megvalósítására. Az óvodáskorú gyermekek szívesen utánozzák az 
állatok mozgásait, melyekhez sor-és váltóversenyek is kapcsolhatóak. A libasor például az a 
játék, amiben sem játékeszközre, sem tornaeszközre nincsen szükség, csupán ügyességre, 
koordinált mozgásra, figyelemre. A játékban a legügyesebb gyerek megy elől, a többi egymásba 
kapaszkodva megy mögötte. Az első diktálja az iramot. Lassabban megy, gyorsabban, kígyózva 
szalad, megáll, esetleg átugrik egy tárgyat vagy árkot, fél lábon jár, stb., amit csak ki tud eszelni. 
A többinek utána kell csinálni, aki hibázik vagy az előtte levőt elereszti, az a sor végére áll. Ez 
a játék egy sorverseny előkészítője is lehet. 

A vendéglátónktól vásárolhatunk tojást, melyből később az óvodában sütés-főzést is 
rendezhetünk. A tojásvásárlás jó alkalom arra, hogy gyakoroljuk számolási készségeinket. A 
délelőtt folyamán megnézhetjük, hogyan zajlik a napi gondozás az udvarban, és a hangulatot 
fokozzuk pár ismert és vidám dalocska eléneklésével. (pl. Falusi hangverseny, Kiskacsa fürdik; 
Erre kakas, erre tyúk; Egyél libám, egyél már) Hazafelé a buszon ülve megbeszéljük kinek 


melyik állat tetszett a legjobban, és mi volt a legérdekesebb számukra a délelőtt folyamán. 


37 


A délután folyamán tenyérnyomattal festhetünk kakast is. Ez különösen jó ötlet, hiszen 
mindenkinek egyedi és saját kakasa lehet.!! A folyamat nagyon egyszerű: a gyerekek megfestik 
a saját tenyerüket úgy, hogy az ujjacskák lesznek a színes szárnyai a kakasnak. A 
színösszeállítást mindenki saját maga választja ki. Valakinek egy színből áll a kakasa, valakinek 
pedig akár hatszínű is lehet. Festés közben ismert mondókák jönnek elő. Ilyen például: 
Kukurikú, jó reggelt szól a kakas, ha felkelt. Erre kakas, erre tyúk. . . Fontos, hogy mindannyian 
átéljék az alkotás örömét. Alkotás közben beszélgetünk a kakasról, és annak fontosabb külső 
jegyeiről. Megszámoljuk a testrészeit, összehasonlításokat végzünk a gyerekek alkotásain. 
Megvitatjuk, hogy kinek lett a legnagyobb-legkisebb kakasa stb. Ha a gyerekeknek kedvük van, 
körbe is vághatják, hurkapálcára ragaszthatják és bábozásra használhatják a kakasaikat. A 
bábozás során a gyerek kifejezheti, átélheti, eljátszhatja saját érzéseit, érzelmeit. A bábok 
mozgatása közben fejlődik a gyerekek szem-kéz koordinációja, finommotorikája, a test 
részeinek ismerete, fejlődik észlelése és térpercepciója. 

Másnap az előző napi kirándulás élményeinek felidézésével indítjuk a napot, közösen 
összegyűjtjük a baromfiudvar lakóinak nevét, megbeszéljük, mi fedi a testüket, mire használják 
a szárnyukat, mivel etetik őket. Ezzel nemcsak beszédkészségük, hanem gondolkodásuk 
fejlesztését is segíthetjük. A nagycsoportosokkal arra is kereshetjük a választ, hogy melyik 
baromfit lehet a legtöbb dologra felhasználni. A matematikai neveléshez kapcsolódik a kedvelt 
kakukktojás játék, amiben a kérdésem az, hogy melyik állat nem a baromfiudvarba való. 
Szavakat sorolok fel, és megkérdezem, hogy vajon melyik nem illik a sorba. 

A délelőtt további részében a baromfiudvarban élő állatokat barkácsolunk különféle 
anyagokból, különféle technikákkal. Állatokat mintázhatunk só-liszt gyurmából, színes 
gyurmából, termésekből. Készíthetünk libát, kacsát, tyúkot, kakast, amelyeket majd az utolsó 
napon bemutathatunk a kiállításunkon. A héten készült kézműves alkotásokat egy erre kijelölt 
helyen gyűjtjük és a gyűjteményünket naponta megcsodáljuk. Barkácsolás közben sokat 
beszélgetünk olyan dolgokról, ami a gyerekeknek eszébe jut a témával kapcsolatban. Rengeteg 
új dolog merül fel, a kapcsolódó ünnepektől kezdve a tollfosztásig. (Pl. Hogyan fogyasztjuk a 
tojást és a húst. Nyersen? Főve? Sütve? Milyen ételeket ismernek szárnyas húsokból? Kinek 
melyik étel a kedvence?) Ezek a beszélgetések barkácsolás közben fejlesztik a csoportkohéziót 
is. Miután sokféle kakasunk van már a gyűjteményünkben, (hurkapálcás, gyurmás, papír 


gurigás) mindenki a kezébe vehet egyet, és el is játszhatjuk a korábbi verseinket. A nap 


1! Szükséges eszközök: papírok, színes festékek, ecsetek, piros papírból kivágott taréj és csőr, ragasztó. 

folyamán előkerülhetnek a hangszerek is (pl. xilofon, furulya), melyen ismert dalok ritmusát, 
dallamát játszhatjuk el. Felismerés után közösen eltapsoljuk és elénekeljük ezeket. (Pl. Vigye 
el a róka, Éliás, Tóbiás; Gágogó; Hess, páva, hess páva stb.) 

A következő napon a mozgásé lesz a főszerep, melyet különböző járás- és 
futásgyakorlatokkal kezdjük. A témához kapcsolódóan tyúklépésekkel járunk, különös 
figyelemmel a sarkak és lábujjak pontos illesztésére. Azt is megbecsüljük, majd meg is mérjük, 
hogy kinek mennyi tyúklépés szükséges ahhoz, hogy a pad végéhez érjen. Futásgyakorlatokkal 
folytatjuk, menetirányban, saját tempóban, aztán a társak megelőzésével, mintha a 
baromfiudvar lakói versenyt futnának a kiszórt magocskákért. A magok ellentétes irányú 
szórása esetén következhet a jelre megállás, gyors fordulattal futás az ellenkező irányba. 
Bemelegítés után gimnasztikai gyakorlatokat, majd főgyakorlatot végzünk, amelyeknél 
igyekezzünk becsempészni a projekttémát (baromfiudvar, falusi életmód) is a különböző 
feladatok közé. A testnevelés foglalkozás végének elmaradhatatlan része a játék, ezért a Róka- 
koma néven ismert fogójátékkal zárhatjuk a mai délelőttöt. 

A következő napokban a projektzáró előkészületeket tervezhetünk, melynek során a 
gyermekek többféle tevékenység közül is választhatnak. A nap folyamán lehetőségük van a 
meglévő állatfigurákat bővíteni a felajánlott technikákkal. Készülhet fészek, papírtojás 
tépéssel-ragasztással. A kiscsoportosok szívesen nyomdáznak, ehhez készíthetünk alma- és 
burgonya-nyomdákat. Ezeket a munkákat örömmel és büszkén viszik haza a nap végén. 
Megbeszéljük a másnapi projektzáró napunk teendőit is, hiszen az a tervünk, hogy meghívjuk 
a másik csoportot a kiállításunk megtekintésére, és műsort adunk , baromfimódra". 
Összegyűjtjük a héten tanult baromfiállatokkal kapcsolatos dalokat. Megtervezzük az előadást 
és elkészítjük hozzá a kellékeket. Kiszínezzük a sablonból kivágott kakas, tyúk, pulyka, kacsa 
vagy libafejeket és papírcsíkokra ragasztjuk fel őket. Ezek lesznek a fejdíszeink. Ezután egy 
nagy csomagolópapírt terítünk a földre, amelyen kiscsibe figurákat és színes korongokat 
(tojásokat) helyezek el. A játék neve: , Mi változott meg?" Alapos megfigyelés után 
megváltoztatjuk a csibék vagy a tojások számát, és megkérdezzük a gyerekeket, hogy milyen 
változásokat vesznek észre. Az udvaron futó-és fogójátékokat játszhatunk. (Kukori vagy 
Kotkoda; Gyertek haza ludaim; Ki-ki a fészkébe játék; Kikeriki-tapsra szaladgálás, mint a 
tyúkok, kiscsibék, kacsák, jelre felállás kijelölt helyekre, mint kukori a szemétdombra stb.) 

A projekt zárónapján vendégeket várunk, így a falun vásárolt tojásokból tojáskrémet 
készítünk. Közösen összetoljuk az asztalokat és gondosan letakarjuk terítőkkel. Mielőtt 


megtisztítjuk a tojásokat, közös számolásokat végzünk, és kicsit beszélgetünk a tojásról 

(alakjáról, színéről, felhasználhatóságáról, Húsvétról, stb.). Egy nagy tálban összetörjük a 
megtisztított tojásokat, füszerezzük. Azt is megbeszéljük, hogy milyen egészséges a tojás, de 
sajnos előfordul az is, hogy valaki allergiás rá. A kenyérdarabkákat a nagyobb lányok és fiúk 
megkenik tojáskrémmel. Ezeket tálcákra helyezzük és a vendégek érkezéséig hűtőben tároljuk. 
Beszélhetünk a higiéniai szokásokról is. 

Délután felkerülnek a fejdíszek és sor kerül a közös zenélésre és a kiállítás bemutatására, 
amit a szülők is megtekintenek érkezésükkor. A gyerekek büszkén kínálják a vendégeket saját 
készítésű, és nem utolsó sorban egészséges falatkáikkal. A nap végén néhány mondatban 
értékeljük és lezárjuk a projektet, és köszönetet mondhatunk a kollégáknak, a szülőknek és a 
gyerekeknek egyaránt. Az értékelésre a közös produktum, jelen esetben a kiállítás bemutatása 
után kerül sor. Ez lehetővé teszi az élmények felidézését, és visszaigazolást ad a hét 
eredményességéről. Az óvodapedagógus szerepe az értékelésben is megváltozott — 
elsődlegesen a közösség feladata az értékelés. Az értékelés szempontjai lehetnek az alábbiak: 


e Mi tetszett a legjobban és a legkevésbé a gyermekeknek a hét folyamán? 

e . Mit sikerült elérni a közös tervezést illetően? 

e . Milyen problémák, konfliktusok nehezítették a heti tevékenységeket? 

e. . Hogyan oldottuk meg a problémákat, konfliktusokat? 

e . Milyen akadályozó külső körülmények hátráltatták a munkafolyamatokat? 
e . Miben kell változtatni, hogy a következő projekthét még sikeresebb legyen? 
. . Voltak-e saját ötletek? 

e . Mi legyen az elkészített tárgyakkal, produktumokkal? 


A fentiekben bemutatott baromfiudvar projekt, egy előre összeállított és átgondolt terv mentén 
halad, de ettől függetlenül a megvalósítás során teljesen egyéni utat járhat be, pontosan azért, 
mert minden egyes projekt egyedi és konkrét. A napi tevékenységek a heti téma köré 
rendeződnek. A gyerekek baromfiállatokkal kapcsolatos dalokat énekelnek, mesélnek, és a 
kreatív tevékenységeken át a testnevelési játékok és matematikai tartalmak becsempészéséig 
minden összefügg mindennel. A módszer jellemzője, hogy olyan együttműködésre és 
problémamegoldásra késztető technikákat alkalmaz, mint például a bábozás, dramatikus 
helyzetgyakorlatok, gyűjtés, csoportalakítás, vetélkedő, alkotás, ötletbörze, véleményalkotás, 
kiállítás rendezése stb. Mindemellett lehetőséget ad arra is, hogy a projekthét folyamán 
elkalandozzunk a szoros értelemben vett témától, és legalább az említés szintjén érintsünk 
kapcsolódó témaköröket. Ehhez nyújt nagy segítséget, ha fogalomtérképet is készítünk a 
projekt megtervezése során. 

A fogalomtérkép az információk és az ötletek feldolgozásának és szervezésének 


hatékony eszköze. Lehet tollal és ceruzával rajzolni, de rendelkezésre állnak már különböző 

számítógépes programok akár online, offline formában is. A vizualizáció kreatív megközelítést 
tesz lehetővé, láthatóvá teszi a téma szerkezetét. Könnyű hozzáadni és elvenni elemeket, mert 
a szerkezet megmarad. A hangsúlyos altémák, ötletek, információk a kiemelés által jobban a 
figyelem középpontjába kerülhetnek. Téri elkülönítés, színek, betűk, karikázás, és egyéb 
vizuális eszközök is alkalmazhatók erre. A fő témák oszthatók altémákra, és mint egy háló 
ágazhatnak le mindenfelé. A fő témák oszthatók altémákra, és mint egy háló ágazhatnak le 


mindenfelé. 
VI.4. ,, Édesanyák ünnepén? projekt? 


A májusi hónap hosszú és tartalmas, rengeteg öröm és vidámság fér bele. Többek között 
eszünkbe jut a zöldellő és ébredő természet a tavaszi virágok színessége és a sok szeretet. Ez a 
hónap is különösen a szereteté. A hónap első vasárnapján tartjuk az anyák napját, melyet, ha a 
naptárba ugyan nem írnak piros betűkkel, de mindenki szívében úgy ünneplünk, mintha csupa- 
csupa nagybetű volna. Az anyák napja világszerte ünnepelt nap. A különböző országokban más 
és más napokon ünneplik, Magyarországon május első vasárnapján. 

Az anyák megünneplésének története az ókori Görögországba nyúlik vissza. Akkoriban 
tavaszi ünnepségeket tartottak Rheának az istenek anyjának, és vele együtt az édesanyák 
tiszteletére. Magyarországra Petri Pálné egykori államtitkár felesége hozta Amerikából az 
ünnepi szokást. A gondolatot a Magyar Ifjúsági Vöröskereszt vezetői karolták fel és megtették 
az előkészületeket az Anyák napja országos bevezetésére. 1925 márciusában ünnepelték 
először. Későbbiekben, 1928-ban már miniszteri rendelet sorolta az iskolai ünnepek közé 

Az anyák napja az év egyik legszebb ünnepe, mind a gyerekek, mind a szülők életében. 
A családon belüli érzelmi kötődés, az anya gyermek közötti szeretetkapcsolat erősítésére, a 
szeretet képességének fejlesztésére jó lehetőség kínálkozik a készülődés időszakában. Az 
édesanyának, nagymamának gondosan készített, személyre szóló ajándék az egyéni kreativitás 
fejlesztésének kiváló lehetősége, melynek során alkalom nyílik a differenciált bánásmód 
alkalmazására is. Az anyák napjához kapcsolódó mesék, versek, énekek sokasága bőséges 
kínálatot nyújt a tervezés során a témával kapcsolatban. A versek, mondókák, dalok nem csak 
az adott napon és tevékenységen fordulnak elő, hanem a hét során folyamatosan lehetőséget 


nyújtanak az érzelmi nevelésre, a lelki feltöltődésre és az ünnep előkészítésére. 


2 A projektötlet Huszár Mónika (2016): A projektmódszer elmélete és gyakorlata az óvodában — Anyák napja 
projekt című szakdolgozatának felhasználásával kerül bemutatásra. Témavezető: Kissné Dr. Zsámboki Réka. 

Az anyák napi projekthetet megelőzve kérhetünk a szülőktől és a gyerekektől családi 
fotókat. Az első nap reggelén elhelyezhetünk a csoportszobában tavaszi virágos, anyák napi 
könyveket és a témához illő dekorációt is. A reggeli játék során kezdeményezhetjük egy családi 
otthon kialakítását. A család-játék során megbeszélhetjük a nemi szerepeket, azok sajátosságait 
és különbözőségeit az édesanyák és édesapák otthoni teendőivel kapcsolatban. A szerepjáték 
során a nap eseményét is megeleveníthetjük a gyerekekkel. (Pl. reggel anya ébreszti a 
gyerekeket, tízórait és reggelit készít, a gyerekeket elkíséri óvodába, iskolába, az apa pedig 
dolgozni indul. Délután az édesanya vacsorát főz, majd körbe ülik az asztalt és beszélgetnek. 
Este fürdetés után az édesanya altatja a gyermekeket.) 

A játékot követően beszélgetőkörre hívhatjuk a gyerekeket, amikor is mindenki leveheti 
a polcról a családi fényképét. A gyermekek bemutathatják a családjukat (pl. kiket láthatunk a 
képen, családtagok neve, esetleg foglalkozásuk.) Ha mindenki családját kicsit megismerhettük, 
megbeszélhetjük a testvérek (húga és a bátyja) fogalmát, kik is ők. A matematikát is 
belecsempészve megbeszélhetjük ki a fiatalabb, ki az idősebb a családban. Beszélgetésünk 
során kitérünk a családi szerepekre, munkamegosztásra, ki mit csinál otthon. A periodikusság 
és a sorrendiség érzékeltetése a családi hagyományok, ünnepek ismétlődésének felidézésével 
történhet például a képek nézegetése során (születésnapok, nyaralások). 

Az idősebbek tiszteletéről is szót ejtünk, miért kell segíteni a nagyszülőknek és azt is 
megbeszéljük, hogy az anyukánk anyukája a mi nagymamánk (rokoni szálak). A 
beszélgetésünk végén játszhatunk egy memóriajátékot a fotókkal, összegyűjtjük és mindenki 
húz egy fényképet, majd elmeséli kinek a családja látható rajta és ki kicsoda. A játékot követően 
a fényképeket elhelyezzük egy faliújságon, hogy bármikor rá tudjunk nézni és szeretetteljes 
hangulat járjon át bennünket. Az udvaron mozgásos játékot játszhatunk , Anyaállatok" 
témakörben. A mozgás előtt megbeszéljük, hogy az állatok a kicsinyeiket különböző módon 
hordozzák pl.: a kenguru erszényében viszi kicsinyét. (A gyerekek párosával állnak és egy 
karikát kapnak, ez lesz az erszény. Egyikőjük a kör belsejében maga előtt fogja a karikát, a 
másik - aki a kenguru mama lett - pedig kívül fogja a karikát és páros lábbal szökdelve haladtak 
előre.) 

A második nap reggelén, mielőtt a gyerekek megérkeznének, elkészítjük a mai 
tevékenységekhez szükséges eszközöket, a zsírkrétákat, az előre megrajzolt és kivágott 
képkereteket. A játék során különböző tevékenységeket ajánlunk a gyerekeknek, de igyekszünk 
minden játéktevékenységet a projekt témához közelíteni. Ha esetleg állatokkal játszanak, akkor 


felhívhatjuk a figyelmüket az anyaállatokra, az állatok kicsinyeit is megnevezhetjük, illetve azt 

is megbeszélhetjük, hogy az állatoknak is ugyanúgy szükségük van anyukára, mint nekünk, 
gyerekeknek. Ha a babakonyhába többen is sürgölődnek a , finom illatokat" követve mi is 
csatlakozhatunk a játéktevékenységhez. Az anyuka szerepét és tennivalóit ismét kiemelhetjük 
ebben a játékhelyzetben. Megbeszélhetjük, hogy az anyukák mi mindent is csinálnak és mi 
gyerekek miben tudunk nekik segíteni. 

Közben a már elkészített zsírkrétákat, papírokat, képkereteket az asztalra helyezzük. 
Megbeszéljük a gyerekekkel, hogy ezekbe a keretekbe az édesanyánk fényképét fogjuk 
beletenni, méghozzá úgy, hogy mi rajzoljuk meg. A rajzolás előtt csukjuk be a szemünket és 
gondoljunk az anyukánkra. Megbeszéljük, hogy milyen is az anyukánk. A hajának, szemének 
színét és a tulajdonságait. A tevékenységet ezekkel a kérdésekkel lehet érdekesebbé, 
motiválóbbá tenni. Ahogy készülnek az alkotások kis matematikai tartalom is megjelenhet. 
Szóba kerülhet, hogy anya milyen színű ruhában szokott lenni, mi a kedvenc színe, milyen 
magas stb. A tevékenység során a témához illő dalokat is énekelhetünk. PIl.: , Én kicsike 
vagyok..." , Hej tulipán. ..", , Orgona ága..". A dalokon kívül elhangozhatnak rövidebb versek, 
mondókák pl. , Az én szívem kis óra...", , Édesanyám tulipánfa..." A rajzolás, festés, mintázás, 
kézimunka tevékenység alatt figyeljünk a differenciálásra is, illetve a máshol játszó gyerekekről 
se feledkezzünk meg, hívjuk őket is az alkotó tevékenységhez. 

Az udvaron felhívjuk a gyerekek figyelmét, hogy másnap virágokat fogunk ültetni az 
óvoda kertjébe, ezért elő kell készítenünk az eszközöket. A gyerekekkel megbeszéljük, mire 
lesz szükségünk (lapátokra, vödrökre, öntözőkannára esetleg gereblyére is.) Ahogy a gyerekek 
segítkeznek, észre sem veszik, hogy matematikai tapasztalatokat szereznek hiszen halmazolják 
és válogatják a virágültetéshez szükséges eszközöket. 

A projekt harmadik napján reggel, előkészítjük a mai nap tevékenységeihez szükséges 
eszközöket. A játék során kezdeményezhetjük virágos könyvek nézegetését. Beszélgessünk a 
könyvben látható virágokról: ki látott már ilyen virágot, mi a neve, mikor virágzik. Játszhatunk 
virágkártya játékot is. Az asztalra letesszük a virágokat ábrázoló kártyákat lefordítva. Mindenki 
addig húz kártyát, amíg el nem fogy középről. Különböző virágokra gondolunk, és aki ráismer 
a virágára, az középre teszi azt a kártyáját, amelyikre igaz. (Pl. olyan virágra gondoltam, ami 
piros, aminek nincs szára, a virág sárga színű, lila színű virág és egy levele van, a virág egyik 
szirma kék). Az győz, akinek először elfogy a kezéből a kártya. Az állítások során 
furfangosakat is állíthatunk, esetleg olyat is, ami egyikre sem lesz igaz vagy olyat, ami akár 
több kártyára is igaz. A játék végén megnézzük, ki ismeri ezeket a virágokat. Milyen virág ez? 


Ki látta már? Mikor virágzik? Melyik évszakban? A játék célja a tavaszi virágokkal kapcsolatos 


43 


ismeretek bővítése, matematikai tapasztalatok gyűjtése, összehasonlítás, azonosságok és 
különbségek felismerése, szociális kompetenciák fejlesztése. 

Tízórait követően énekes dalos játékokat játszunk. A , Tavaszi szél vizet áraszt..." 
kezdetű dallal hívjuk a tevékenységhez a gyerekeket. Visszhang-játékkal, a nevek éneklésével 
köszönthetjük egymást. A visszhang játékban virágok nevét is énekelgetjük, amellyel 
előkészíthetjük az udvari virágültetést. A vidám éneklést követően az udvarra megyünk, ahol a 
gyerekek a kis lapátokkal a virágládákba lapátolják a földet. Elmondjuk és meg is mutatjuk, 
hogy csak félig töltsék meg a ládákat, mert a virágot beletesszük és melléje is kell majd földet 
tennünk. A szívesen végzett munka jellegű tevékenységben matematikai tapasztalatra is szert 
tesznek a gyerekek. Kiválogatjuk az azonos virágokat, megbeszéljük, hogy melyiknek mi a 
neve, milyen tulajdonságai vannak. Az elültetett virágokat a végén a gyerekek meg 15 locsolják. 
A tevékenykedés közben sok tapasztalattal és ismerettel gazdagodnak a gyermekek. Különböző 
virágokkal, anyagokkal (föld, víz), technikákkal ismerkedhetnek meg. Ezek a tevékenységek 
kiválóak tapasztalatszerzésre, a kitartás, önállóság, felelősség és céltudatosság alakítására. Az 
ilyen jellegű tevékenységek lehetőséget biztosítanak a közösségi kapcsolatok alakítására is. 

A negyedik nap kerül sor az anyák napi ajándékok elkészítésére. Reggel előkészülünk 
a tevékenységekhez, az anyagokat, eszközöket az asztala helyezzük, hogy gördülékenyen 
menjen a tevékenység. Elővesszük a levegőn száradó gyurmát, a hozzá szükséges sodrófát, 
sodródeszkát, terítőket, különböző formájú szaggatókat és az anyagokat, amivel díszíteni tudjuk 
majd az édesanyáknak készülő medálokat. A játék során különböző tevékenységekben 
hangsúlyozottan emelem ki az édesanyák szerepét. Az állatoknál megkereshetjük minden 
állatnak kicsinyét, megbeszélhetjük, hogy nekünk miért fontos az anyukánk. Ahogy az 
édesanyákról beszélgetünk, megemlíthetjük, hogy ma ajándékot fogunk készíteni az 
anyukáknak, amit azonban nem szabad elárulni, mert meglepetés lesz. Akinek van kedve, az 
máris készítheti az ajándékot. Az asztalt leterítjük, a gyerekekkel együtt kisodorjuk a levegőn 
száradó gyurmát, miközben elmondjuk, hogy egy szép medált készítünk az anyukánknak 
ajándékba, amit mindenki maga szaggathat ki és díszíthet. A kisodort gyurmához a gyerekek 
közül mindenki a neki leginkább kedves formát szaggathat ki. A kiszaggatott formákat 
kilyukasztjuk annak érdekében, hogy belefűzhessük a szalagot, amivel az anyukák nyakukba 
tudják tenni. Azt is elmesélhetjük a gyerekeknek, hogy ez egy különleges gyurma, ami most a 
készítéskor puha, de ahogy szárad kemény lesz, és akkor már nem tudjuk, díszíteni különböző 
lenyomatokkal. Minden asztalra elhelyezzük a kis kosárkákba gyűjtött anyagokat. Ezekkel a 


különböző anyagokkal fogjuk mintázni a medált. Ezek az anyagok lehetnek pl. lego elemek, 

tortacsipke, fák, bokrok ágai, levelei stb. Mielőtt mindenki nekilátna a díszítésnek, egy kis 
maradék gyurmán próbáljuk ki a gyerekekkel, hogy melyik anyag milyen lenyomatot képez 
majd a gyurmán. Így a gyermekek is el tudják dönteni, hogy melyik anyaggal és milyen módon 
szeretnék díszíteni az ajándékba adott medált. Az alkotás közben anyák napi dalokat, verseket 
énekelhetünk és mondogathatunk. Ha elkészültek a medálok félretesszük száradni őket és 
közben megbeszéljük, hogy az ékszereket kis dobozokba fogjuk tenni (mert így szokás) és mi 
is díszítünk majd a medálnak egy kis dobozt. 

A következő projektnap már az előkészületeké, hiszen másnap érkeznek hozzánk 
vendégségbe az édesanyák. A reggeli játék során ismét kezdeményezhetünk család-játékot, 
ahol az édesanyák és a nagymamák szerepére hívhatjuk fel a figyelmüket. A játék során a 
gyerekek szívesen mesélnek arról, hogy miket szoktak a nagyszülőkkel csinálni. A mai napon 
a nagymamáknak is készítünk egy kis ajándékot (színes virágokat tépés-ragasztással, vagy 
decoupage technikával) a holnapi ünnepre. 

A tízórait követő beszélgetőkörben a szőnyegre ülünk és elmondom a gyerekeknek, 
hogy a következő napon itt lesznek nálunk az anyukák és a nagymamák vendégségben, ezért a 
mesét követően feldíszítjük a csoportszobát. Egy nagy szívet készítünk, amit minden 
kisgyermek a kéznyomatával fog díszíteni. Sorban várjuk a gyerekeket, majd befestjük a 
tenyerüket a kedvenc színükkel, majd a nagy szívre rányomjuk. Ebben a tevékenységben is sok 
matematikai ismeret és tapasztalat bukkan fel, amelyet úgy sajátíthatnak el a gyerekek, hogy 
szinte észre sem veszik. Megjelennek az irányok, hogy forgassam a tenyerem, hogy beleférjen 
a szívbe? Kinek a tenyere a legnagyobb? Kié a legkisebb? stb. 

A csoport díszítésére különböző füzéreket is készítünk a gyerekek segítségével. Mielőtt 
felkerülnének, egymás mellé fektetjük őket és megnézzük, melyik a leghosszabb és a melyik a 
legrövidebb füzér vagy lánc. A dekorációkat a gyerekek segítségével feltesszük. A mai nap is 
megmutatja, hogy milyen sokféle lehetőségeket biztosít az ismeretszerzés és alkotás terén ez a 
szép tavaszi ünnep. 

Az anyák napi ünnep egy különleges alkalom a csoport hétköznapjaiban. Ezen a napon 
közösen sütni is fogunk az anyukákkal, amit majd a nap végén elfogyasztunk. A sütéshez 
összekészítünk minden hozzávalót, eszközöket (tepsi, zsírpapír, kanalak, edények sodrófa, 
sodró deszka, különböző szaggatók esetleg különböző poharakat, aminek mintás az alja stb.). 
Nagy szeretettel várjuk a gyerekeket és az anyukákat reggel. A reggeli játék során a gyerekek 
az édesanyjukkal közösen önfeledten szabadon játszhatnak, majd amikor már mindenki 


megérkezett, egy kis énekes játékra invitáljuk őket a , Kör, kör kijátszik..." kezdetű dallal. A 

dalra kört alakítunk, majd köszöntjük az édesanyákat, megköszönjük, hogy eljöttek hozzánk és 
szebbé teszik a délelőttünket. Megkérjük őket, hogy vegyenek rész a tevékenységeinkben, 
amelyekre a nap folyamán lehetőség nyílik és érezzék jól magukat gyermekeikkel. Ezt követően 
visszhang-játékot játszunk, a nevekkel igyekszem mindenki nevét énekelni sorra és ők pedig 
visszaéneklik. Ezt követően eldúdoljuk az , Én kis kertet kerteltem..." kezdetű dalt, majd 
elénekeljük. Újra megismételjük és a dalhoz illő utánzó mozgásokat végzünk. A játékot 
követően közösen zenekert fogunk alakítani. A gyerekek és az anyukák választhatnak a 
ritmushangszerek közül és egyenletes lüktetéssel kísérik a dalt. A tevékenység zárásaként gitár 
kísérettel éneklem el Gryllus Vilmos: , Piros, sárga kék"... dalát. Majd még egyszer énekeljük 
a dalt gitár kísérettel, aki már tudja, velem is énekelheti a dalt és a hangszereikkel ismét 
egyenletesen lüktetnek. Tevékenységem célja az összetartozás érzésének fejlesztése, társas 
kapcsolatok alakítása, tiszta szép éneklésre való törekvés. 

A tízórait követően közös sütemény készítésébe kezdtünk. Az asztalokat leterítjük a 
gyerekek segítségével, a hozzávalókat kimérjük, amelynek során a gyerekek sok matematikai 
tapasztalattal lesznek gazdagabbak. A tésztát több részre is elosztjuk, így egyszerre tudnak több 
asztalnál dolgozni a gyerekek az anyukák segítségével. Az anyukák kisodorják a tésztát, a 
gyerekek pedig az elkészített szaggatókkal kiszaggatják, majd az előre elkészített poharak 
aljával díszítik. A kész mézes sütik a tepsibe kerülnek, a díszített sütiket megsütjük. 

A sütemények elfogyasztását követően a megköszönjük az édesanyáknak a mai napi 
együttlétet, és a gyerekek átadják az édesanyjuknak készített ékszerdobozt a benne lévő 
medállal. 

Összegzésként elmondhatjuk, hogy a projekt témája, az anyák napja az egyik legszebb 
tavaszi ünnepünk. Az ünnepek egyik fontos szerepe, hogy érzelmileg feltöltsék a 
hétköznapokat, az óvodai mindennapokat. Ezen idő alatt megbeszéljük, hogy miért is töltenek 
be oly fontos szerepet az édesanyák gyermekeik életében, milyen szerep hárul az édesanyára, 
gyermekre, nagymamára és unokára, hogy kapcsolatuk bensőséges és meghitt legyen. 
Óvodapedagógusként a felelősségünk óriási, hiszen a 3-7 éves gyermekek utánzásos, 
modellkövető tanulás során ismétlik mozdulatainkat, gondolatainkat, szavainkat. Tetteink, 
véleményünk meghatározó mértékben befolyásolja a gyerekek erkölcsi és érzelmi fejlődését, 
értékítéletét. Rajtunk áll, hogy példaként mit közvetítünk feléjük a szeretteinkhez való 
kötődésben. Az óvodai tevékenységek során megtanulható és átadható a szülők, rokonok, 
barátok és egymás tisztelete, megbecsülése. A gondosan megtervezett pedagógiai projektekkel 


szebbé tehetjük a gyerekek hétköznapjait, amely örök emlék is maradhat számukra. 

VI.5. ,, Hej, vár vedd be!" projekt? 


A gyerekek az óvodában hallgatott népmesék kapcsán gyakran találkoznak várral, a palotával, 
mint épülettel, ottani uralkodókkal, az őket kiszolgáló személyekkel, a vár körüli erőkben 
vándorlókkal, az erőben lakókkal. Kapcsolatba kerülnek a személyek életmódjával, 
személyiségbeli tulajdonságaival, öltözködésükkel, a harccal, mint hatalmi erővel. Szívesen 
bújnak a korabeli emberek szerepeibe, játsszák el a mindennapi életüket, ünnepeiket, és ezek a 
szerepbe bújások segítenek nekik a személyiségük felfedezésében, megtalálni helyüket az 
életben, tapasztalatokat szerezhetek jellemük továbbfejlesztésében. A fiúk szívesen harcolnak, 
ezzel próbálkoznak hozzájárulni a csoportbeli hierarchikus rendszer kialakulásához, a lányok 
pedig az úrhölgyekre jellemző finomsággal látják vendégül a hőseiket. Megismerkedhetnek a 
korabeli közlekedési kultúrával, egy kirándulás során képet kapnak az őket körülvevő 
természeti-, emberi-, tárgyi környezetükről. 

Az óvodai nevelésben törekedni kell arra, hogy egy-egy projekt során tárjunk a gyermek 
elé minden olyan lehetőséget, melyben megtalálhatja az utat, hogy saját magát fejlessze. A 
tanulás során szerzett sikerélményeken keresztül megváltozik a gyermek tanuláshoz való 
viszonya, pozitívumként éli meg, és ezzel megalapozhatjuk vágyát a világ további 
felfedezésére. Egy-egy projekt tehát a gyermeki személyiség egészére hat és összességében 
elmondhatjuk, hogy a projektek a gyermek minden képességét — még ha néha rejtett módon is, 
de — fejlesztik. 

Jelen projektünk célja fejleszteni a gyermekek megfigyelőképességét, érzékelését, 
észlelését, tájékozódási készségét, térérzékelését. Felkelteni a gyermek a saját környezete iránti 
érdeklődését, hiszen a környező világ megismerésével és megmagyarázásával a gyermek 
pozitív viszonyt alakít ki az őt körülvevő szűkebb és tágabb természeti környezettel. 
Megalapozhatjuk a környezettudatos magatartásának kialakítását, megismertetjük őket a 
különböző anyagok tulajdonságaival a különböző technikák által. A projekt matematikai 
tartalmai hozzájárulnak a gyermek mennyiségi és számfogalma megalapozásához, halmazok és 
relációk ismeretéhez. A nyelvi és kommunikációs területen fejleszti beszédkészségét, verbális 
és nonverbális kommunikációját, ezen keresztül elsajátítja a várhoz kapcsolódó kifejezéseket, 


megismeri azok jelentését az eszközök és anyagok terén, sikeresen használja azokat. A szociális 


5 A projektötlet Kohán Krisztina (2016): A projektmódszer elmélete és gyakorlata az óvodában — Hej, vár vedd 
be! című szakdolgozatának felhasználásával kerül bemutatásra. Témavezető: Kissné Dr. Zsámboki Réka. 

képességek terén megtanulnak toleranciát és empátiát tanúsítani egymás iránt, pozitív énképet 
tudnak kialakítani magukról, fejlesztik akarati és jellembeli tulajdonságukat, önbizalmukat és 
pozitív közösségi magatartásukat. A projekt alkotói tevékenységei fejleszti kreativitását, 
kézügyességét, manipulációs készségét, megtanulja az adott felület és munkaeszköz alkotó 
módon történő kihasználását, az eszközök helyes használatát. Zenei területen a zeneművek 
hallgatása által kialakul a zenei élmény iránti fogékonysága, fejlődik zenei képessége, 
ritmusérzéke, szívesen táncol, mozog zenére. A mozgások által kialakul és fejlődik alapvető 
mozgáskészsége. 

A projektbe ágyazott fejlesztési tartalmak során a gyermek képes lesz a társas 
kapcsolatai és személyes tapasztalatai révén szerzett aktív és passzív szókincse gazdagítására 
és alkalmazására, a projekttémához kapcsolódóan is, az elhangzott szöveg befogadására, a 
nonverbális kommunikációs eszközök megértésére és alkalmazására, tapasztalataik, korábbi 
élményeik megfogalmazására, azok megosztására. Matematikai területen az információk, 
anyagok keresésére a megadott témához, szüleik segítségével, megadott vagy általuk választott 
szempont alapján különböző művelet elvégzésére halmazokkal, válogatás, csoportosítás, 
összehasonlítás, sorba rendezés, mennyiség-megállapítás terén. Képes lesz a relatív térbeli 
viszonyok megértésére és megnevezésére, a tárgyak és önmaga tekintetében, önmagának egy 
adott térben való elhelyezésére egy viszonyítási ponthoz képest. 

Szociális területen a gyermek képes lesz bízni önmagában és társaiban, alakul az 
öszinte, türelmes és bátor magatartás, a pozitív énkép, a pozitív akarati és jellembeli 
tulajdonságok. Képes lesz a különböző viselkedési szabályok felismerésére, használatára és 
tiszteletben tartására, valamint önmaga magatartásának, viselkedésének szabályozására, a 
közösség értékrendjének tiszteletben tartására, a csoporthoz való alkalmazkodásra és abban 
való tevékenykedésre, cselekedetek, jelenségek közötti ok-okozati viszony megértésére, a 
valóságos világ és a képzelet egyidejű kettős tudatának megélésére, bizonyos események 
jelentőségének érzékelésére és megismerésére (ünnep, lakoma, vásárok, párbaj). 

A kreatív tevékenységek során képes lesz a művészi hatás elérésére a különböző festési 
technikák alkalmazásával és kombinálásával, munkaeszközök és különböző anyagok 
felismerésére és azok helyes használatára, az adott felület és munkaeszköz kihasználására. Saját 
és mások képzőművészeti alkotásainak értelmezésére, az egyenletes lüktetés és ritmus 
érzékelésére és mozgással történő hangsúlyozására, óvónői kísérettel való csoportos és egyéni 
éneklésre. Míg a testmozgások terén képes lesz az alapmozgások (járás, futás, ugrás, bukfenc, 


kúszás, mászás) végzésére, a helyes testtartásra különböző helyzetekben, az elsajátított 

mozgáskészségek különböző helyzetekben történő alkalmazására, érzelmek különböző 
mozgásos tevékenységek általi kifejezésére. A fenti képességek elsajátításának sikeressége 
érdekében a szükséges módszerek és szervezési formák a megbeszélés, szemléltetés, 
dramatizálás, megfigyelés (spontán és irányított), gyakorlati manuális tevékenységek, 
magyarázat, gyakorlás, irányított beszélgetés, kísérletezés, bemutatás, kooperatív 
csoportmunka, mesélés, tapasztalatszerzés. 

A projekt végső produktuma a tevékenységeken keresztül a várt idéző díszlet elkészítése 
lesz, szeretnénk megteremteni a témához kapcsolódó megfelelő légkört, alkotó hangulatot. 
Megválasztjuk a vár két fő személyiségét, a királyt és a királynőt, elkészítjük az ünnepi 
lakomához szükséges gyümölcsös piskótát, valamint megrendezzük az ünnepi lakomát. A 
gyerekeket a fenti tevékenységek nagyon érdeklik, a pedagógus feladata a témához kapcsolódó 
tevékenységeken keresztül a gyermeki tanulás feltételeinek megteremtése. 

Ahhoz, hogy a témánkban minden felmerülő kérdésre választ kapjunk, problémaleltárt 
készíthetünk a gyerekekkel. A téma felvetésekor a gyerekek ötletei alapján megállapítjuk, hogy 
a várral kapcsolatosan széleskörű az ismeretanyaguk, viszont azok csak alapvető dolgokra, 
tárgyakra, személyekre vonatkoznak. A problématérkép készítése során élvezettel mondják 
gondolataikat, ezáltal emlékezőtehetségüket is igénybe vehetjük, a korábbi ismeretanyagaik 
felidézését illetően. Ismerik a várat, mint lakóépületet, annak részeit, de szeretnénk, ha 
megismernék, hogy azoknak mi volt a gyakorlati haszna és jelentősége. Szeretnénk, ha 
megismernék a vár környezetében elfoglalt épületek jelentőségét, az építés mozzanatát. Ismerik 
az alapvető személyeket, de nem ismerik azokat az embereket, akik velük kapcsolatban vannak, 
fontos lenne, ha megismernék a várban és környékén folyó életet, közlekedést. Szeretnénk 
megismertetni velük az emberi tulajdonságok fontosságát, a várral kapcsolatos színek és 
értékeket formáló tárgyakat. 

Az ötletelés során előjönnek azok hiányosságok, melyek alapján elkészítjük a projekt 
térképét, egy olyan eszközt, ami mutatja a vár témához kapcsolható gondolatokat, 
képességeket, fogalmakat, tárgyakat és minden olyan tartalmat, amiből tevékenység indulhat 
ki. Ennek elkészítését rajzos módon, képi formában, a gyerekekkel közösen tesszük, így a 
gyerekek számára is látható, melyek azok a tematikus egységek, melyekből a várhoz 
kapcsolódón ismeretanyagként szolgálnak majd. A gondolattérképen szerepelnek a várhoz 
kapcsolódó különböző tárgyak: harci fegyverek, a vár részei, értékeket képező tárgyak, 
szerepelnek a várhoz kapcsolódó személyek, emberi jellemek, valamint a megjelenő színek 


kavalkádja. 

A projekt tervezési szakaszában kell számba vennünk a projekt elkészítéséhez 
szükséges humán és anyagi erőforrásokat, szakértelmet, emberi erőforrást, rendelkezésre álló 
időt, ami a sikerességre vezet. Humán erőforrásként lehet kezelni mind az óvodán belüli 
személyzetet, kollégákat, kiszolgáló személyzetet, mind pedig az óvodán kívüli erőforrásokat, 
a gyerekek szüleit, azok ismerőseit, különböző szervezetekkel kapcsolatos személyeket, a 
témához kapcsolódó szakembereket. A szülők erőforrásként első helyen történő 
bekapcsolásával nemcsak, hogy előremozdítjuk a projekt sikeres megvalósulását, de 
megismerkedhetnek egy új tanulási-tanítási folyamattal és érezhetik fontosságukat a 
gyermekük óvodai életében is. Anyagi erőforrásként felsorolhatók azok a - gyerekek által 
otthonról összegyűjtött - képek, könyvek, újságok, az otthoni játéktárban fellelhető műanyag 
vagy fa harci eszközök, melyeket a szülőkkel közösen kutatnak fel. Szintén anyagi erőforrás a 
kreatív tevékenységhez használt papír, karton, ecset, festék, ragasztó, Milton kapocs, a fátylak 
elkészítéséhez szükséges méteráru, a sütemény elkészítéséhez szükséges alapanyag, cukor, 
tojás, liszt, gyümölcs, zenei anyag. A szükséges erőforrások feltérképezése után azok 
igénylésének, beszerzésének leggyakoribb módja egy szándéklevél megírása, és tartalmának 
továbbítása a szülők felé, elküldése — az esetlegesen - a projektbe bevont intézményeknek, 
partnereknek, támogatóknak, akiktől az erőforrások biztosítását reméljük. 

A projekt során felkínált eszközök közé sorolhatjuk az ismeretterjesztő tartalmú 
könyveket, képeskönyveket, enciklopédiát, a művészeti tevékenységek során használt papírt, 
ollót, festéket, ragasztót. Szerepjátékok során használt ruházati kellékeket, fegyvereket, a 
kirándulás alkalmával gyűjtött, a tudományos területeken hasznosított kincseket, természetes 
anyagokat, a játékok terén a különböző képességfejlesztő kártyákat, kivágott képeket, 
mozgásos játékokat. A tematikus központ anyaga azok a speciálisan várral kapcsolatos 
könyvek, újságok, játék harci eszközök, kiegészítők, melyek szorosan kapcsolhatók a témához. 
A készletet napról-napra lehet bővíteni az otthonról folyamatosan érkező tárgyakkal, vagy a 
tevékenységek során elkészült kiegészítőkkel. 

A projekt nyitónapján az előre megbeszéltek szerint délelőtt kirándulni megyünk a 
Csókakői várhoz. A jó szülői kapcsolatoknak köszönhetően előre egyeztetve vállalkozói 
felajánlást veszünk igénybe és az utazást a csoport számára biztosított külön busszal tesszük 
meg. Még az előző héten megkérjük a szülőket, hogy lehetőség szerint hétfőn a reggeli 
felkínálásáiíg érkezzenek meg gyermekükkel az óvodába, hogy elegendő idő álljon délelőtt 
rendelkezésünkre az utazásra és az ott töltött időre. A reggelit a csoportban elfogyasztjuk, 


felöltözünk és magunkhoz vesszük a hátizsákunkat is. Kifelé menet megbeszéljük a helyes 

viselkedés szabályait: a buszra felszállva köszönni kell, valamint mindenkinek párosan helyet 
foglalni. Rákérdezhetünk, hogy ki az, aki ismeri a buszon utazáskori közlekedési szabályokat, 
és elmondhatjuk, hogy a buszra fel és leszálláskor, valamint a buszon állva utazáskor 
kapaszkodni kell, hogy a hirtelen fékezésnél ne essünk el, valamint a buszon nem illik 
hangoskodni sem, csak csendben beszélgetni. Megbeszéljük, hogy mikor kell jegyet váltani, és 
most mi miért nem veszünk jegyet, valamint vajon az autóban, vagy a buszban tud több ember 
egyszerre utazni. 

Megérkezés után kapaszkodva leszállunk a buszról és párosával felsétálunk az erdőn 
keresztül a hegyen lévő várhoz, közben szó esik a természetben való helyes viselkedésről, 
szemetelésről. Útközben beszélgetünk még az erdőről, az erdő növényzetéről, a hazánkban 
megtalálható erdei állatokról. Megfigyeljük, hogy milyen növényeket, esetleg virágokat 
láthatunk a közvetlen közelünkben, mi a különbség a fa és a bokor között, milyen részei vannak 
a fának, bokornak. A gyerekeknek lehetőségük van kis zacskókba érdekes formájú követ, 
levelet, kisebb faágakat, termést, üres csigaházat gyűjteni. Menet közben többször elénekeljük 
Gryllus Vilmos: Somvirág című dalát, elmondjuk a Fújja a szél a fákat kezdetű mondókát. 

A várhoz érve, mielőtt belépnénk, megfigyeljük építészetileg a várat. 
Kérdezősködhetünk, hogy vajon ismerik-e, hogy milyen alapanyagokat használtak régen a 
várépítéshez: követ, homokot, vasat, fát, vizet, valamint milyen anyagokat ismerhettek még 
régen az emberek. Megnézzük a bejárati kapu formáját, az alapanyagot, amiből készítették, 
majd megvásároljuk a belépődíjat. Felsétálunk a várfalhoz, és lenézünk az alattunk elterülő 
falura. Megkérdezzük őket, ismerik-e a különböző természeti elemeket, a hegyet, két hegy 
között elterülő völgyet. Elmondhatjuk nekik, hogy most a Vértes hegységben állunk, velünk 
szemben a Bakony terül el és a kettő között a völgyet, amire rálátunk és ahol lakunk is, a Móri- 
ároknak hívják. Megbeszéljük az égtájakat, azok irányát, iránytűt használunk, ennek 
segítségével irányba állunk, és elmondjuk az Előttem van észak, hátam mögött dél kezdetű 
versikét, ezzel gyakorolva magunk térben való elhelyezését, a téri relációkat. Beljebb lépve 
megkérdezzük őket, hogy ismerik-e a vár részeit, valamint azok használatát. Segítségképpen 
elmondhatjuk, hogy hogyan használták a lőrést, mire szolgált a kapu alatti árok, a kapun a lánc, 
belenézünk, sőt bele is kiabálunk a kútba. Megbeszéljük mire való egy várban a kápolna, 
megtekintjük a kápolna színes ablakait, tükörszimmetriáját. 

Miután alaposan tanulmányoztuk a várat, elköszönünk és elindulunk vissza buszhoz. 
Lefelé az erdőből mindenkit megkérünk, hogy válasszon magának egy falevelet és egy ágat, 


egy nagyon színeset, érdekeset. Megbeszéljük még, hogy ilyenkor ősszel miért hullatják el a 

fák a leveleiket, vannak olyan fák, amelyek ezt nem teszik. Matematikai összefüggésként 
összehasonlítjuk a fák, bokrok és saját magasságunkat. Leérve a busz melletti nagy füves 
területen elővesszük a levelünket és alaposan megfigyelve színét, formáját, megtapogatva 
erezetét eljátsszuk a Levélposta játékot, mely fejleszti a látást, tapintást, a megfigyelés 
pontosságát. Ugyanezt a játékot eljátsszuk a gyűjtött ággal is, majd kis időre még a zöld terület 
mellett kialakított játszóteret is igénybe vehetik a gyerekek. 

A második napon a várban élő személyekkel foglalkozunk. A mai nap előkészületeként 
a behozott újságképekből, kivágható fotókból a várban élő személyekről és a hozzájuk tartozó 
használati tárgyakról szólót használom. Kivágjuk őket, felragasztjuk kisebb nagyobb lapokra, 
vagy ha van rá lehetőség be is fóliázhatjuk. Ügyeljünk arra, hogy legalább 5-6 féle személyt 
keressünk: királyt, királynőt, lovagot, egy szolgát, vagy gazdát, aki a földeket műveli, zenészt, 
udvari bolondot, szobalányt, konyhai személyt, varázslót, ezekből több darabot készítünk, de 
nem szükséges, hogy egyformák legyenek. A használati tárgyaikból is minél többfajtát 
készítünk egy-egy személyhez. A reggeli játék közben körben a földre ülünk, elővesszük a 
Világ és az ember című gyermeklexikont és megnézzük benne a korabeli személyekre 
vonatkozó jellemzőket, összehasonlítjuk őket a mai korban élőkkel. Majd elővesszük a 
személyeket ábrázoló képeket és azokról is beszélgetünk. Ki ismeri fel őket? Mi volt a feladatuk 
a várban? Hol laktak a várban? Milyen szerszámaik, használati tárgyaik, hozzájuk kapcsolható 
eszközök voltak? Milyen ruhába öltöztek? Ezzel kapcsolatos párkereső játékot 
kezdeményezhetünk, majd szintén a földön körben ülve elmesélhetjük a Mindig jó 
királykisasszony című mesét. A mese után textildíszítést kínálhatunk, amelynek során a 
kislányok, a szülők által behozott függönyanyagból előre kivágott — körülbelül háromarasznyi 
hosszúságú és kétarasznyi szélességű — darabot kapnak, azt díszíthetik különböző színű 
csillámos ragasztóval, ezt majd egy - későbbi napon elkészített - korona hátára erősíthetjük. A 
kisfiúknak előre felszabunk — körülbelül ötarasznyi hosszúságú és kétarasznyi szélességű - 
fekete vásznat mellényformájúra, nagy kivágással a fejnek. Erre festhetnek fehér, illetve piros 
temperával kereszt motívumot, ezzel lovagmellényt készítenek maguknak. Dicsérettel, 
biztatással próbáljunk minden gyermeket ösztönözni, igyekezzünk az esztétikus alkotásokra 
nevelni. A délután folyamán újra elővehetjük a kártyáinkat és csoportosíthatjuk őket 
dobókockával. Minden gyermek választ egy személyt, dob a dobókockával és annyi, a 
személyhez kapcsolódó, tárgyat ábrázoló, képet kell kikeresnie a kártyák közül, amennyit a 


kocka mutat. 

A héten a mai napig még volt lehetőség az otthon talált, várral kapcsolatos harci 
eszközöket behozni. Megkérdezem őket, mennyire emlékeznek még a kiránduláson 
elhangzottakból a vár és a környező vidéket védő katonák szerepére, a katonák eszközeire és 
ezzel előkészítjük a harmadik nap tevékenységeit. A bátrabb gyermekek bemutathatják az 
otthonról hozott harci eszközt, ha tudják, elmondhatják annak részeit, miből készülnek, 
anyagát, szerepét. Az ismétlés hatására itt újra előkerülnek azok az anyagok, amiket tegnapi 
nap folyamán megismertek. Ezután a rendelkezésünkre állt eszközökből fajtánként csoportokat 
készítünk, majd mennyiségileg összehasonlítjuk azokat. Előzetes egyeztetés alapján a mai 
napra várjuk a helyi íjász és a szomszédos falubeli harci egyesület egy-egy tagját, akik korabeli 
harci öltözetben érkeznek, és harci és vadászati eszközöket hoznak. Nekik köszönhetően 
megismerkedhetünk az íjjal, és a nyílvesszővel, csatakereszttel, bottal, kelevézzel, karddal, 
bárddal, fokossal, sisakkal. Ruházatukban különbséget teszünk a láncing, a páncél és a kaftán 
között. Felügyelet mellett a gyerekek a tárgyakat megfoghatják, hogy megismerjék súlyukat, 
anyagukat, sőt, az arra alkalmas ruházati tárgyakat felpróbálhatják, majd a látott hallott 
tárgyakkal kapcsolatosan memóriafejlesztő játékot játszhatunk velük. Az ebéd utáni meseként 
Benedek Elek: A csudakard című meséjét mesélhetjük. 

A projekt következő, negyedik napján elővesszük azokat a könyveket, képeket, 
újságokat, melyeket a gyerekek otthon gyűjtöttek a szüleikkel. A képeskönyveket nézegetve 
felidézzük, hogy a kirándulás alkalmával milyen anyagokkal találkoztunk a várban. 
Érdeklődhetünk tőlük, hogy vajon emlékeznek-e még, mely anyagokat említettük, amiket 
abban a korban ismerhettek, építkezésre, szerszámkészítésre, ruházathoz használtak. 
Emlékeznek-e a tegnap látott harci eszközökre és arra, hogy azok miből készültek, ezzel utalunk 
a következő tevékenységre, melyben a kisfiúk fémszínű kartonból pajzsot és csatakeresztet, a 
kislányok pedig aranyszínűből koronát készítenek, melyeket a további napokon eszközként is 
használunk. A formák körvonalát előre felrajzoljuk a kartonra és azok a gyermekek, akik már 
az ollóhasználatban jártasak, maguk vághatják ki a formát, ezzel is  fejleszthetik 
finommotorikus képességeiket. A kisebb gyermekek felügyelet mellett maguk is 
megpróbálkozhatnak az ollóhasználattal, de szükség esetén segítünk nekik. A kivágás után a 
koronát és a pajzsot előre rajzolt, színes papírokkal ragasztással díszíthetik a gyerekek. Adjunk 
lehetőséget a saját minta rajzolására és kivágására is. A kisfiúk a pajzs hátoldalára Milton 
kapoccsal kartoncsíkot erősíthetnek, elkészítve a pajzs fogóját. A kislányoknak a fejük 
méretéhez igazítva tűzzük össze a koronát, majd a tegnap elkészített fátylat is ráerősíthetjük. A 


közös munkával fejlesztjük a gyerekek szociális képességeit, az egymásra való odafigyelésüket, 

megízlelhetik az együtt alkotás örömét. Fejlődik finommotorikus képességük, vizuális 
emlékezőtehetségük, szépérzékük. Munka közben beszélgetünk az anyagok fajtáiról, 
megvitatjuk, hogy vajon abban az időben melyik anyag volt értékes, melyek voltak az értéket 
képező tárgyak eszközök. Próbáljuk meg rávezetni őket arra, hogy megértsék, abban az időben 
nemcsak a pénz volt érték, hanem a katonának érték volt a fegyvere, a szolgának érték volt a 
használati eszköze, a földen dolgozónak az állatai. Munka közben többször elismételjük a 
Hopp, hopp katona kezdetű mondókákat, amit a későbbi mozgásnál is használunk. 

A közös rendrakást követően mozgásos tevékenységet tervezhetünk, melyet a már 
korábban gyakorolt Hopp, hopp katona mondókára, ütemre vonulással vezethetünk fel. 
Menetelés közben karlendítést végzünk és megkérjük őket, hogy térdfelhúzással lépjenek, ami 
valóban hasonlítson a lovagok meneteléséhez. Majd lóügetésben futhatnak körbe a teremben. 
Futás után a királyok, királykisasszonyok járását utánozzuk: lábujjhegyen járunk mellső 
középtartásba tett nyújtott kézzel, mintha a szoknyát emelve sétálnánk. Majd kart hátul 
összekulcsolva, lassú, nagy léptekkel, komótosan járunk, a király járását utánozva. Ezután 
szétszórt alakzatba a szolgák szakácsok mozgását imitálva az előrehajlás, söprés, dagasztás, 
keverés mozdulatait végezzük. Majd az egyensúlyérzék fejlesztéseként talajon, majd padon, 
először szer nélkül, majd babzsákkal, labdával történő egyensúlyozó gyakorlatokat végzünk. 

Másnap reggel elővesszük a kirándulás alatt gyűjtött kincseket. A földre telepedve több 
kis kosarat teszek eléjük, melybe előzőleg jelzésként egy-egy falevelet, ágat, apró kavicsot, 
termést helyezek, és fajták szerint szétválogatva mindenki egyenként beleteszi a zsákja 
tartalmát. Válogatás közben felidézzük élményeinket és a gyerekek megnevezik azt a tárgyat, 
amit a kosárba helyeznek, esetleg elmondják, hogy hol találták azokat. Azokat a kosarakat 
hagyjuk szem előtt, melyekbe olyan gyűjtött dolgok vannak, amivel hangot lehet kiadni: kavics, 
bot, termés. Ezeket fogjuk továbbiakban hangszerként használni. Mindenkit megkérünk, hogy 
vegyen el két egyfajta tárgyat ezekből a kosarakból, Akinek nem jutott tárgy, az vehet 
ritmusbotot a hangszerkosárból. A Poros úton kocsi zörög, és ismétlésképpen az Előttem van 
észak kezdetű mondókával kezdjük a zenei tevékenységet. A mondókát közösen mondjuk, 
mondókázás közben az egyenletes lüktetést gyakoroltatjuk. A mondókát többször, egymás után 
mondjuk és azok a gyerekek kísérik a verset egyenletes lüktetéssel, akiknek egyforma tárgy van 
a kezükben: először néhány gyermek a követ üti össze, majd azok következnek, akik valamilyen 
termést tartanak a kezükben, majd akik a botot választották, végül a ritmusbotos gyermekek. 
Megfigyeljük, mely tárgyaknak milyen a hangjuk, magas, mély, csengő hangú, tompa. Majd a 


János úr készül... kezdetű éneket mondjuk el versként, a dallam nélkül és erre már közösen 

ütjük az egyenletes lüktetést, mindenki egyszerre használja a saját eszközét. Majd felállunk, ezt 
az éneket énekeljük és közben eljátsszuk a hozzá tartozó körjátékot is. Folytatjuk a körjátékot 
a Hogy a csibe, három icce kezdetű dallal, mintegy vásári játékként. Végül zenehallgatásként a 
Magyar urak jőnek Buda városába című dalt énekeljük el nekik, amit majd egy későbbi napon 
15 felismerhetnek. 

Zenei tevékenység után Kóka Rozália gyűjteményéből az Egyszer volt Budán 
kutyavásár című mesét mesélem. Ebből a meséből, mint általában a Mátyás királyról szólókból, 
előjönnek az emberi tulajdonságokra vonatkozó kérdések. Milyen volt Mátyás? Hogy 
viszonyult az emberekhez? Kiknek segített és vajon miért? Milyen tulajdonságúak a várban élő 
személyek: a király, királynő, lovag, szolgák, esetleg a boszorkány? Visszatérünk a mese 
kapcsán az emberi tulajdonságokra, azok fontosságára. 

A projekt hatodik napján újra elővesszük azokat a könyveket, képeket, újságokat, 
melyeket a gyerekek otthon gyűjtöttek a szüleikkel. A képeskönyveket nézegetve felidézzük a 
vár elhelyezkedését, összehasonlítjuk a könyvben talált várakat egymással, megkeressük a 
hasonlóságokat, különbségeket. Felidézzük a vár hasznosságát a környező településekre, 
emberekre, elmondjuk a vár védő szerepét. A képek alapján megpróbáljuk elképzelni az ott élő 
embereket, használati tárgyaikat, fegyvereiket. Visszaemlékezünk a tegnapi nap folyamán 
megismert elemekre, melyekből a vár épült, majd festést kínálhatunk nekik, amit vagy a 
csoportszoba padlóján, vagy jó idő esetén az udvaron vihetünk véghez. Nagy, négy-öt darab 
összeragasztott kartonlapokból álló, harmonikaszerűen széthajtható várelemeket készíthetünk 
nekik, melyet széles festőecsettel, felületfestéssel festhetnek meg. Ismerkedhetnek az ecset 
formájával, annak működésével. A kisebbeknek a várelemeket — kapu, téglaforma, bástya, 
ablaknyílások - előrajzolhatjuk, s azt festhetik át; a nagyobbak részére kivághatjuk és a nyílások 
körvonalát saját maguk festhetik körbe. Egy-egy várelemet úgy készítsünk el, hogy azt kihajtva 
egyszerre 6-7 kisgyermek is festeni tudja, a várelemet hasznosíthatjuk későbbiek folyamán az 
ünnepi lakomához díszletként. Festés közben többször elénekeljük a Cifra palota kezdetű 
éneket. Ha a szabadban végezzük a festést, tisztálkodás után a Nyeregbe pajtás! című mozgásos 
játékot kínálhatjuk nekik. 

A következő napon király és királynő választást tartunk. A játék közben beszélgetést 
kezdeményezhetünk. Megkérdezzük a gyerekektől, hogy emlékeznek-e még a hétfői 
kirándulásra? Melyik várban jártunk? Mit láttunk a várból lenézve? Ez a vár melyik hegységben 
van? Újra felidézhetjük, hogy a vár, ahol voltunk a Vértes hegységben van, és elmondhatunk 


egy történetet Lengyel Dénes mondagyűjteményéből arról, hogyan kapta nevét ez a hegység. 

Mivel a várban lakott egy király és egy királynő, ezért a mi kis csoportvárunkba mi is fogunk 
választani egyet-egyet. Ehhez szükségük lesz ügyességükre, okosságunkra, bátorságukra, 
szépségükre, és nagyon jó megfigyelőképességükre. Felváltva kapnak feladatokat a fiúk és a 
lányok és amelyik csoport nem dolgozik, az éppen megfigyeli a tásait, és közösen döntenek 
arról, hogy abban a körben ki érdemelné a király vagy a királynő szerepét. Ez ösztönzi őket a 
kompromisszumkötésre, fejleszti döntési, önértékelési képességüket. 

A fiúknak az előző napokon készített felszerelést magukra öltve kell menetelve körben 
járni, a pajzsot maguk előtt tartva. Közben a lányok ülve megfigyelik őket, szavaznak arról, 
hogy ki volt a legvitézebb, majd ők kerülnek sorra. Ezt követően újra a fiúk, akiknek egyenként 
egy asztal alatt kell átbújni. Azután ismét a lányok, majd a fiúk, akiknek két sorban egymással 
szemben felállva, tapsra kell támadóállásba állni. A lányok figyelik őket, ki az, aki a 
legszebben, legügyesebben halad. A lányoknak a koronával a fejükön kell körben sétálni, 
kezüket előre tartva, mintha a szoknyájukat fognák. Ők is kapnak célba dobó ügyességi 
feladatot, ahogyan a fiúk. Azután egy lassúbb ütemű reneszánsz zenét kapcsolunk, és az 
egyenletes lüktetést érzékelve kell - felváltva végezni a gyakorlatot - egy ütemre lépniük, egy 
ütemre pedig tengelyük körül megfordulni. Azzal, hogy a gyermekek felváltva kerülnek sorra, 
megtanulják a türelemmel való várakozást, az egymás iránti tiszteletet. Megtisztelik a társaikat 
azzal, hogy megfigyelik őket, hogy ki, hogyan teljesít, hiszen ez lesz majd a döntés alapja is. 
Végül közösen szavazva kiválasztjuk az ellenkező neműek közül a királyt és a királynőt. Ők 
megkülönböztetésképpen a többiektől kissé eltérő koronát kapnak. Végül mindenki választ 
magának egy ellenkező nemű párt és bemutatunk nekik néhány korabeli tánc alaplépést 
kézfogással, lassú lépést meghajlással, forgást, hintázó mozdulatokat. 

A lakoma napján reggel elmeséljük a gyerekeknek, hogy ma — mint ahogy a várakban 
is szokták — nagy lakomát csapunk, s ehhez meggyes pitét fogunk sütni. A kisebb gyermekek 
miatt igyekezzünk egyszerűbb összeállítású receptet választani, eszerint mindent ugyanazzal a 
mérőeszközzel kell kimérni, így ők is aktívan részt vehetnek az elkészítésben. Hagyjuk, hogy 
a gyerekek önállóan végezzék el a folyamatokat, mert ezzel elsajátíthatják többek között az 
egységgel történő mérést is. A keverést fakanállal végzik, csak szükség esetén használjunk 
robotgépet. Felhívhatjuk a figyelmüket az együtt dolgozás lehetőségére, egymásnak való 
segítésre, ezzel próbáljuk csoportmunkára ösztönözni őket. 

Elkészítés után közösen rendet rakunk és amíg a tészta kisül, egy vár nagyterméhez 
hasonlóan rendezzük át közösen a csoportszobát. Ehhez az asztalokat egymáshoz toljuk, hogy 


egy hosszú asztalt kapjunk. Ennek egyik végén fog helyet foglalni a király, másik végén a 

királynő, a két hosszabb felén pedig a királylányok és a lovagok. Közösen leterítjük az asztalt 
terítővel, majd felvesszük az előző napokon elkészített jelmezeket. Az előző napon 
megválasztott királynak és királynőnek az előre elkészített külön korona kerül a fejére, ezzel is 
megkülönböztetve őket. Felállítjuk a megfestett várakat, ez megteremti a heti témához 
kapcsolódó környezetet, majd körben járva zenei ráhangolódásnak elénekeljük az előző héten 
zenehallgatásként bemutatott Magyar urak jőnek című éneket. Ezt tánc közben zenei 
hanghordozón is többször meghallgathatják, akinek kedve van, ritmushangszert vehet a kezébe 
és a tánc közben egyenletes lüktetéssel kísérheti a zenét. Felelevenítjük a tegnap bemutatott és 
megtanult mozgásokat, meghajlást, lassú tánclépéseket, s reneszánsz zenére táncolunk az ebéd 
megérkezéséig. Az asztal terítése előtt a király és a királyné helyet foglalnak, ők nem vesznek 
részt a terítésben, ezzel is kifejezve különleges szerepüket. Az asztalt, a feladatokat felosztva, 
de közösen terítjük meg, s az óvodai ebédet az időközben megsült pitével, mint desszerttel, 
mintegy a hét lezárásaként ünnepélyesen elfogyasztjuk. 

A projektmunka lezárását követő összegzésben elmondhatjuk, hogy Magyarország 
várakban és a múltból ránk maradt építészeti kincsben gazdag. Mindenképp érdemes lehet az 
óvoda környezetében olyan várat vagy kastélyt találni, amelynek apropóján a fenti projekt 
elindítható. Másrészt a népmesék, mint a kisgyermeknevelés egyik legfontosabb nevelési 
eszközei, minden nap megjelennek az óvodai életükben. A vár vagy a királyi kastély gyakori 
témája ezeknek a meséknek, ezáltal a benne felsorolt szereplők is megjelennek. 
Komplexitásából fakadóan a várak, kastélyok témában jól meg lehet valósítani a különböző 
óvodai tevékenységeket. Megjelenik a környezeti nevelés, rengeteg matematikai tartalom, 
kreatív tevékenység, a zene. Megjelenhetnek a mozgásos tartalmak, s végig jelen vannak a 
nyelvi tapasztalati terület fejlesztéséhez hozzájáruló tevékenységek. 

A projektmódszer által a gyermek megízlelheti a tanulás örömét, sikerélményt szerez, 
ezzel megalapozza a vágyát a további életkoraiban a világ megismerésére. A tevékenységi 
területeken keresztül a gyermek önmaga hozza létre saját magában azt a tudást, ahol még 
hiányosságai vannak. A tudás megszerzése közben a konstruktív tanuláselmélet másik nagy 
ismérvét is észrevétlenül magába szívja, a kooperatív konstrukciót. A társakkal való 
együttműködés megjelenik a vár elkészítésének mozzanataiban, a király és királynő 
választásában, a mozgásos játékokban, táncban. A különböző témájú beszélgetések során 
megismeri társainak gondolkodási irányát, szóhasználatát, kifejezések jelentését. Tanul 
türelmet azzal, hogy ki kell várnia társai megnyilvánulásait, tehát a konstruktív életvezetés 


kialakításához szükséges magatartásformáit is gazdagítja. A projekt során szerzett élményeket 

a gyermekeknek a projekt termékének megkonstruálása, bemutatása után, jelen esetben a 
lakoma megrendezése után, fel kell dolgozniuk. Ezt elősegítvén igyekezzünk a további napokat 
úgy szervezni, hogy a lakomához használt asztalokat nem mozdítjuk vissza a helyükre, s a 
várelemeket is csak szükség esetén hajtjuk össze. A kellékeket használva a gyerekeknek adjunk 
lehetőség a további napokban is , váras" játékot játszani, előhívni a már megszerzett 


tapasztalatokat és felejthetetlen élményeket. 
VI.6. , Zöld környezetünk"? projekt" 


A környezettudatos magatartás kialakítását nem lehet elég korán elkezdeni, az iránta való 
érdeklődést ki kell alakítani a gyermekekben, mert belőlük lesznek azok a majdani felnőttek, 
akik környezettudatos fogyasztói magatartásukkal óvhatják Földünket a következő generációk 
számára. 

A természet- és életközeliség pedagógiai programtól függetlenül nélkülözhetetlen 
alapelvei az óvodai életnek, hiszen az élet legősibb eleme a természet, amely minden tényező 
közül a legközelebb áll az emberhez. Megfelelő alapot és feltételeket teremt a fejlődéshez, a 
nevelés alapvető eszköze, módszere, gyökere és táptalaja. Naponta változó csodái, gazdagsága 
változatos lehetőségeket biztosít a játékhoz, munkához, tanuláshoz és alkotáshoz. Ha e köré a 
két dinamikusan változó, de ugyanakkor állandóságot sugárzó fogalom köré szervezzük az 
óvoda életét, kialakulhatnak azok a szokások, értékrendek, melyek elősegítik a környezettel 
való harmonikus kapcsolatot. 

A környezettudatosság fejlesztési eszköze az óvodában a környezeti nevelés. A 
kisgyermek érzelmein keresztül éli meg a világot. Az óvodai környezet, az óvodai élet minden 
mozzanata a gyermek környezeti nevelését szolgálja, hiszen minden tevékenységünkkel 
környezeti kultúrát közvetítünk — ahogy viselkedünk, ahogy alakulnak emberi kapcsolataink, 
amilyenek szokásaink, ahogy viszonyulunk külső és belső környezetünkhöz. A gyermekek 
holisztikus szemléleten, megismerésen keresztül természetes egységben ismerkednek meg a 
világgal. Feladatunk, hogy minél több lehetőséget biztosítsunk számukra a tapasztalatszerzésre. 
A folyamatoknak nem csak megfigyelője, hanem cselekvő, aktív részese is annak. Ezekkel a 
folyamatokkal, tudatosan megtervezett közös tevékenységekkel lehetséges megalapozni a 


gyermekek környezettudatos, környezetre figyelő magatartását. 


4 A projektötlet Bogács Hajnalka (2017): Projektmódszer az óvodában című szakdolgozatának felhasználásával 
kerül bemutatásra. Témavezető: Kissné Dr. Zsámboki Réka. 


58 


A Zöld környezetünk című projektet akár a farsang végeztével, a tavaszvárás 
időszakában is tervezhetjük. A természet ébredésével együtt mi is belemerülhetünk a 
környezetünk felfedezésébe és védelmébe. A témákat a gyerekek életkori sajátosságainak 
megfelelő differenciálással, az egyéni bánásmódot igénylő gyermekeket figyelembe véve 
alakítsuk ki és ágyazzuk be az óvodai tevékenységek rendszerébe. A téma megvalósítására egy 
hetet tervezhetünk, esetünkben március első hetét, így figyelhetjük meg a tavasz ébredését a 
természet felfedezésével és óvásával egybekötve. 

A projekt első napján a gyerekekkel körbeültünk és felidéztük az elmúlt hét eseményeit, 
a télbúcsúztatást és a kiszebáb égetését. Érintettünk az évszakok sorrendjét és kiemeltük a 
tavasz jellegzetességeit is. Korábbi, megelőző ismereteinkre támaszkodva vezethetjük át a 
témát az állatokra, akiket már télen megismertünk. Így folytatva gondolatmenetünket, 
belemerültünk a tavasszal ébredő, visszatérő állataink megismerésébe is. Új ismeretet jelentett 
számukra a hernyó pillangóvá változása, melyet tudatosan beépíthetünk az új információk közé. 

A beszélgetőkörben az újrahasznosításra, mint új ismeretre is szeretettem volna kitérni, 
amelyhez segítségemre voltak a korábban már sokat lapozgatott könyvek, melyek a szelektív 
hulladékgyűjtésről, a természetről és az újrahasznosításról szóltak. A könyvek nézegetése során 
folyamatos magyarázatra szorulhatnak a látott és olvasott információk, így a beszélgetések 
közben kiváló lehetőség nyílik a gyermeki ismeretszerzésre. 

A mai napon Fű Benőt készítettünk a gyerekekkel, ezért a reggel már előkészített 
eszközöket a rajzos asztalunkra helyeztük, így felkeltve a gyerekek érdeklődését a tevékenység 
iránt. Eleinte néhány kisgyermek gyülekezett az asztal körül, akikkel megbeszéltük, mi is 
látható az asztalon (pl. kanál, pet palack levágott alja, virágföld, fűmag és kupak) A gyerekek 
először a palack aljába földet lapátoltak, amellyel a szem-kéz koordinációjukat fejleszthetjük, 
miközben a nagyobbakkal matematikai összefüggéseket kerestünk (pl.: tegyen 2 kanállal 
többet, mint amennyit én tettem, a palack feléig tegye a földet stb.) Miután kellő mennyiségű 
föld került bele, a fűmagot kitölthetjük kisebb tálakba, így csipeszfogással finommotorikájukat 
is fejlesztve helyezték rá a magokat, majd ismét a föld következett. Megöntöztük őket, 
amelynek során a növények gondozásáról beszélgettünk. Ezt követően közösen ragasztottuk fel 
a kupakokat Fű Benőnk orraként, majd elkészültek az arcocskák is. A végeredmény nagy 
örömmel töltötte el a gyerekeket, s türelmetlenül várták, mikor bújnak ki az első fűszálak. A fű 
ültetésével az volt a célunk, hogy a természet ébredését, a növények éledezését szimbolizáljuk, 
így várva a tavasz beköszöntét. Eközben a felhasznált anyagokkal rávilágíthattunk arra, hogy 


ami sokszor csak egy szemétnek látszik számunkra, milyen módon tudjuk felhasználni. 

A következő napon az egészséges életmódé, a gyümölcsoké és a mozgásé volt a 
főszerep. A gyerekek már tudják, hogy a hét második napja a gyümölcsnapunk. Érkezésükkor 
sok különféle gyümölcsöt hoztak és kirakták a kis kosárkáinkba. Reggeli után a 
nagycsoportosok segítettek gyümölcsöt hámozni, miközben fejlődik finommotorikájuk. A 
munka jellegű tevékenység közben felelevenítettük korábbi ismereteiket a gyümölcsök 
származási helyével kapcsolatban, beszélgettünk a termésekről, a gyümölcsök színéről, 
állagáról, felhasználhatóságukról. 

A játékidő után napunk fő tevékenysége következett, a testnevelés. A foglalkozást 
járásgyakorlatokkal kezdtük, amelynek során egy szemétlabirintust alakítottam ki, pet palackok 
és papírdarabok elhelyezésével. A differenciálást figyelembe a kisebbek két szemétsáv közt 
végeztek különböző járásgyakorlatokat (lábujjhegyen járás, sarokjárás, váltott lábbal 
óriáslépés), a nagyobbak pedig nehezített feladatokat kaptak, illetve a pálya végén szlalomban 
is végigmehettek. A mozgásos tevékenység következő része a lábtorna volt. Miután kellően 
bemelegedtek a talpizmaik, levehették cipőjüket és zoknijukat is. Eleinte masszázslabdával 
végeztünk feladatokat, majd egyre nehezebb feladatok következtek. Volt kupakválogatás, 
amelynek során a kisebbek szintén könnyebb feladatot kaptak. Ők lábaikkal egyszer egyik 
irányba, egyszer a másik irányba terelték ülő helyzetben a kupakokat, míg a nagyobbak álló 
helyzetben lábujjaik segítségével megmarkolták, majd a mellettük levő kosárba emelték. A 
gyakorlatok során téptünk, gyűrtünk papírzsebkendőt, majd a szemeteszsákba gyűjtöttük őket 
a lábunk segítségével. A testnevelés foglalkozás végén fogójátékot játszottunk tavasztündér és 
fagykirály témakörben. 

A projekt harmadik napján mesével kezdtük a tevékenységet. A mese témája is a 
bennünket körülvevő csodálatos természet és egy kedves kis állat, Heni, a hernyó volt. Középre 
leterítettünk egy zöld színű selymet, amely a mezőt szimbolizálta a mesében és ezen szórtuk 
szét a mese problémahelyzetét okozó sok-sok szemetet. Heni hernyó segélykérésére azonnal 
válaszoltak a gyerekek és elindultak a képzeletbeli mezőre. (Közben futottunk helyben, átértünk 
a folyón, lépőköveken lépdeltünk, felmásztunk a hegyre óriásjárásban, majd lefutva értük el 
célunkat, a zöld mezőt). Odaérve a gyerekek sajnálattal nézték a sok szemetet, a gyönyörű zöld 
selyem közepén. A szelektív kukákba való válogatást differenciált formában folytattuk, a 
kiscsoportosok a műanyagot, a középsősök az üveget a nagyok pedig a papírt dobták a 
megfelelő szemetesbe. A mese végén még varázslat is történt, amikor a kis hernyó begubózott 


és pár pillanat múlva gyönyörű tarka szárnyú pillangó lett belőle. 

A mesét követően hernyótolltartót készítettünk papírgurigák újrahasznosításából, színes 
ceruzák, filctollak, zsírkréták, színes lapok, ragasztók és feldarabolt zseníliadrótok 
segítségével. A nagyobbak a berajzolt sablont önállóan vághatták ki a vonal mentén. Miután 
mindenkinek elkészült, tetszőleges módon és technikával díszíthették ki a tolltartókat. Volt, aki 
a családját rajzolta rá, volt, aki tavaszi képet, de található köztük szívecskékkel borított is. 

Eljött a hét negyedik napja. A csoportszobát feldíszítettük tavaszra hangoló 
dekorációval, melyek valamely tavaszi élőlényt, illetve növényt ábrázolták. A dekorációval az 
érdeklődés felkeltése volt a cél. A kíváncsiskodó tekintetek érdeklődve figyelték, mit fogunk 
ma készíteni. Az asztalon fellelhető volt tojástartó, színes tempera, ecset, fagolyó, fekete 
filctoll, piros filctoll, illetve ragasztó egyaránt. Tavaszmanót készítettünk, amelynek során a 
gyerekek különböző színű, csíkos, pöttyös stb. alkotásokkal díszítették ki a manócskák ruháit. 
A tevékenység során a komplexitásra törekedve hangsúlyt fektethetünk a matematikai 
megfigyelésekre, ezen belül a geometriai alakzatokra is kitérhetünk az alkotás és a 
beszélgetésünk során. Egy kisgyermek a színeket összekeverve készítette el művét, így 
alkalmunk nyílt a színek kavalkádjáról is néhány szót ejteni. Miután kis időre eltettük száradni 
a tavaszmanónk ruháját, következett az arc elkészítése. A gyerekek tetszőlegesen rajzolhatták 
meg az arc részeit, miközben új ismereteket is szemléltettem nekik az arcmimika segítségével. 
Megtornáztattuk a szemünket, orrunkat, fülünket és szánkat, miközben beszélgettünk az 
érzelmek mimikával való kifejezéséről. Az arcunk segítségével kifejeztük vidámságunkat, 
szomorúságunkat is. A nap végére elkészült manók csoportunk ékes díszeivé és lakóivá váltak. 

A hét utolsó napja a heti projekt zárónapja is volt. A hét során rengeteg új élménnyel és 
ismerettel gazdagodtunk a szelektív hulladékokról, azok gyűjtéséről, felhasználásáról egyaránt. 
Elérkezettnek láttuk az időt arra, hogy a közvetlen környezetünkben is felfedezzük és 
hasznosítsunk tudásunkat. A szokásos napi reggeli teendők után sétára invitáltuk a gyerekeket. 
A séta előtt ismétlésként újra megbeszéltünk, hogy melyik hulladék, milyen csoportba (papír, 
műanyag, üveg) tartozik. A matematikát is belecsempészve halmazokat készítettünk és a több- 
kevesebb fogalompárral kapcsolatos előzetes tudást is felelevenítettük. A nap komplexitásába 
az ének-zene is szorosan kapcsolódott, hiszen a nap minden pillanatában akár egy-egy 
játéktevékenység kapcsán, akár az időjárás láttán eszünkbe jut egy dal és énekelni kezdünk. A 
séta során is előszeretettel énekeltük kedvenc dalainkat (pl. Tavaszi szél vizet áraszt, Eresz alól 
fecske fia, Süss fel nap, Somvirág stb.) Egy-egy adódó helyzet során megbeszéltük a közlekedés 
szabályait is. Sétánk során két helyen is találtunk szelektív hulladékgyűjtő kukákat. Az első 
helyen a kukát színe egyformán kék volt és egy matrica jelezte, melyik hulladéknak hol a helye. 

Az általunk vitt szemetet a gyerekek mind a megfelelő helyre dobták. A pet palackokról 
lecsavarták a kupakokat, majd örömmel taposták össze helytakarékossági okokra hivatkozva. 
Tovább sétálva felfedeztünk a színek szerinti hulladékgyűjtőket is, amelyek még hitelesebbé 
tették projekthetünk fő témáját. Kirándulásunk lehetőséget adott az éledező természet 
megfigyelésére is. Az óvodába visszaérkezve kellemesen elfáradva és élményekkel tele 
beszélgettünk a a látottakról és a tapasztalatokról. A napot és a , Zöld környezet" projektünket 
egy közös zöld pólós csoportképpel zártuk le. 

Projekthetünk végeztével a gyermekek sok-sok új ismerettel, élményekkel és 
tapasztalatokkal gazdagodtak. A hét lezárásával a téma azonban nem ért véget, mert a gyerekek 
életformájává vált a környezettudatosság. A szülőktől kapott visszajelzések alapján a gyerekek 
otthon is ügyeltek a szelektív hulladékgyűjtésre, kérték, hogy otthon is csináljanak különböző 
szelektív hulladéktároló edényeket a lakásban. A család mint elsődleges nevelési színtér 
bevonása az óvodai életbe és a velük való összedolgozás kimagaslóan működött a 


projektmódszer alkalmazása során. 


VI.7. ,, Víz-projekt? a bölcsődében"? 


Következő projektünk a bölcsődék világába kalauzol el bennünket. A csecsemő és a 
kisgyermekkor meghatározó jelentősége, a gyermeki személyiség komplex és harmonikus 
kibontakoztatása, a korai megismerő folyamatok és szociális tanulás támogatása ma már 
megkérdőjelezhetetlen nem csupán a pszichológiában és a neveléstudományban, hanem a 
köznevelés pedagógiai gyakorlatában egyaránt. A kisgyermekkor, az első hat-nyolc esztendő a 
legszenzitívebb, legkritikusabb és a legnagyobb lehetőségeket rejtő időszak, mely soha vissza 
nem térő alkalom az egyed fejlődésében (Kissné, 2017). A kisgyermekek fejlődésének tudatos 
segítéséhez azonban leggyakrabban nem kell bonyolult feladatokat végeztetni, és nem lehet 
elvont fogalmakat megtanítani. A gyerekek már születésüktől készek arra, hogy tanuljanak, 
természetüktől fogva kíváncsi lények, és motiváltak arra, hogy felfedezzék a környező világot. 
Az őket körülvevő személyeken - családon, szülőkön, pedagógusokon, testvéreken, 
gyermektársakon - múlik, hogy ezt a természetes kíváncsiságot megőrzik-e a későbbiekben. 


(Kissné, 2017) 


5 A projektötlet Szlotta Hajnalka (2016): A projektmódszer alkalmazhatósága a kisgyermek-pedagógiában című 
szakdolgozatának felhasználásával kerül bemutatásra. Témavezető: Kissné Dr. Zsámboki Réka. 

A biológiai érés koncepciója kimondja, hogy a fejlődésnek van egy genetikailag is 
meghatározott, a humán természetből adódó sajátossága. Az érés dominanciáját hangsúlyozó 
elmélettel szemben a tanulás-elmélet szerint a gyermeki személyiséget és aktivitást formáló 
környezetben megfelelő lesz a fejlődés. Szerintük az egyént az élete folyamán a környezete 
formálja, jutalmazással, büntetéssel. A tanulás-elmélet a taníthatóság szempontjából nagyfokú 
optimizmust tükröz, de egyben azt a rejtett üzenetet is hordozza, hogy ha nem megfelelő a 
gyermek fejlődése, akkor ezért a környezete lehet a felelős (Pléh, 2010). 

A 21. századi tanuláselméletek kifejtik, hogy a gyermek számára biztosítanunk kell az 
ingergazdag materiális környezetet, amely alkalmas az explorációra. Hagynunk kell, hogy a 
gyerekek önállóan tevékenykedhessenek, amely segíti a tanulásukat. A szociális tanuláselmélet 
megalkotója (a kanadai származású pszichológus Albert Bandura) szerint a gyerekek 
tanulásának fontos formája mások viselkedésének, érzelmeinek, attitüdjeinek megfigyelése. 
Lényeges a gyermek aktív figyelme a szociális tanulás közben. Megfigyelték, hogy a gyerekek 
nem utánoznak bárkit, csak a számukra fontos, pozitív modelleket. Éppen ezért állandóan 
törekednünk kell arra, hogy viselkedésünk, gondolkodásunk, kapcsolataink stb. utánzásra 
késztető jó minták legyenek a gyerekek számára (Pléh, 2010). 

A szociokulturálisan is meghatározott tanulási folyamatban a gyermek nem csupán saját 
megfigyeléseire, tapasztalataira, hanem az őt körülvevő személyekkel folytatott interakciókra 
támaszkodik. A gyermekek tanulásában és fejlődésében tehát jelentősen meghatározó az emberi 
kapcsolatok minősége. Daniel N. Stern, a 20. századi kötődéselmélet egyik jeles képviselője a 
gyermekek tanulásában meghatározó jelentőségűnek tartja a szociális kapcsolatokat. A 
gyermeki személyiséget meghatározó tényezők és összetevők mint például a pozitív énkép, a 
bizalom- és biztonságérzet és akár az önreflexió kialakulása is jelentősen függ a megélt pozitív 
vagy negatív kapcsolatoktól és élményektől. A gyerekekkel való pozitív, hiteles, közvetlen 
kapcsolatnak olyan ereje van, amely a gyerekek fejlődését minden területen elősegíti. A 
koragyermekkor időszakában szerzett tapasztalatok, a családi élet jellemzői és a környezeti 
(pedagógiai) stimuláció minősége tehát egyértelműen befolyásolja a gyermekek egészséges 
fejlődését, annak kognitív, érzelmi és szociális megalapozottságát (Stern, 2002). 

Az értelmi fejlődést leíró tudományos elméletek következtében ma már 
kisgyermekkortól kezdődően beszélhetünk közvetlen tapasztalatszerzésről, a gyermekeket 
körülvevő természeti és társadalmi környezet felfedezéséről, az érzékszervi-mozgásos, illetve 
a konkrét műveletekhez kötődő gyermeki gondolkodás fontosságáról és a pedagógiai gyakorlat 


átalakulására gyakorolt hatásáról. Az ingerekben gazdag, explorációra hívó környezetben a 

kisgyermek tevékeny életmódja következtében a megismerő folyamatok közül különösen a 
megfigyelés, a megjegyzés, a felismerés minden erőfeszítés nélkül olyan szintet ér el, hogy a 
kisgyermekkor végére a felmerülő problémahelyzeteket képes lesz a gyermek önállóan, 
cselekvésben gondolkodva megoldani (Kissné, 2018). 

A tapasztalat az érzékelés, az észlelés, az emlékezés, a képzelet eredménye, anélkül, 
hogy a gondolkodást érintené. Érzékeléssel, észleléssel kezdődik a tapasztalatszerzés 
folyamata. A többször észlelt dolgokat már egy 1 éves gyermek is képes felismerni. A 
felismerés az emlékezés első formája. Bonyolultabb szituációkban nehezebb a felismerés, 
élményszerű szituációkban könnyebb az emlékezés. Emlékképeink nem mindig az észlelés 
valósághű reprodukciói, hanem bizonyos tulajdonságok hangsúlyosabban jelennek meg 
bennük, a lényeg dominálhat, általánosítással létrejöhet egy tipikus kép, amely a valóságot már 
mélyebben tükrözi, mint a közvetlen észlelés. Amikor az emlékezés már elszakad a valóságtól, 
akkor képzeleti képről, képzetek felidézéséről beszélünk (Cole — Cole, 2006). 

Amikor a felnőttnek eszébe jut valami, visszaemlékszik valamire, ez azt jelenti, hogy 
felidéződik benne az adott dolog képe. A 2-3 éves gyermek gondolkodása még ettől eltérő 
módon működik. Egy kutya felidézésében például nem a kutya képe az elsődleges, hanem azok 
a saját élmények és cselekvések, amelyekkel a kutyát a gyermek utánozni szokta, illetve azok 
a szituációk, amelyekben a kutyával találkozott. (Például, hogy négy lábon jár, és ugató hangot 
ad, vagy örömében felugrott a kisgyermekre, vagy visszahozta az eldobott labdát.) Ebben az 
életkorban tehát a gyerek ismeretei, emlékképei — gondolkodásának , anyaga" — az átélt 
helyzetek, történések élménymaradványaiból tevődnek össze. Az élménymaradványok váza az 
utánzó cselekvés, amelyhez tapadnak a színek, a hangok, a tapintási érzékletek. Ezt a 
gondolkodásmódot érzékszervi mozgásos gondolkodásnak nevezzük, mert a kisgyermeket 
tájékozódásában és a helyzetek megoldásában ilyen mozgásos és érzékletes elemekből 
szövődött cselekvésközpontú sémák vezérlik. 

A kisgyermek azzal, hogy a homokozóban öntöget, játszik ahomokkal, vagy a vízzel, a 
maga módján próbálkozik, téved, kísérletezik, azaz gondolkodik is. Nagyon sok minden kiderül 
és élmények formájában rögzül a homok és a víz tulajdonságairól, használhatóságáról, 
természettudományos jellemzőiről. (Mindkettőt lehet öntögetni, de a , kísérlet? során egész 
másképp viselkedik a homok, mint a víz, de van, amiben hasonlítanak egymásra.) Egy ilyen 
közkedvelt, elmélyült udvari játékok is hozzájárulnak az érzékszervi-mozgásos sémák és a 
későbbi képzetek és fogalmak tartalmának alapozásához. Ilyen egyszerű és természetes módon 


gazdagodnak a gyermeknek a világról szerzett tapasztalatai (Kissné, 2018). 

A fentiek alapján tehát megerősíthetjük, hogy a kisgyermekek aktivitása nagyban függ 
az őket körülvevő környezettől, a szerető személyek támogatásától. Ez az elsődleges kiindulási 
pont ahhoz, hogy a gyermekek tevékenyen töltsék a bölcsődében a napjaikat, kutatva fedezzék 
fel a világot, melyben a szeretett személy, a pedagógus partner és segítő útitárs. 

A következőkben bemutatásra kerülő Víz-projekt a nagykanizsai Meseház Bölcsődében 
valósult meg. A projekt tevékenységek ideje a bölcsődei napirendben leginkább a gyermekek 
reggeli és déli étkezése között ideális. Természetesen nem direkt foglalkozásról beszélünk, mert 
ennek nincs helye a bölcsődei nevelésben. A gyermekekkel történő beszélgetések, képeskönyv- 
nézegetések során igyekszünk olyan tartalmakat belecsempészni a beszélgetésbe, amelyet 
megfogalmaztunk a projektünk kapcsán. Az ilyenkor polcról lekerülő könyvek előre 
kiválogatottak és jól illeszkednek a projekthez. Bár a projektünk időtartalma egy hónap, hiszen 
a bölcsődés korú gyermekek figyelmének időtartalma jóval rövidebb óvodás társánál, mégsem 
ezt gondoljuk döntő érvnek, hiszen lehet, hogy a vizuális nevelésben elfárad, de rövid idő múlva 
szívesen vesz részt majd egy testnevelési játékban, vagy hallgatja a mesét a meseszőnyegen. A 
döntésünk hátterében az áll, hogy a kisgyermeknek többszöri ismétlésre, megerősítésre van 
szükséges cselekvésbe ágyazottan ahhoz, hogy a megszerzett tapasztalatai bevésődjenek, azok 
a probléma megoldási stratégiák, amelyeket használ, automatizálttá váljanak és új helyzetben 
alkalmazhatóvá tegye. Ez azt jelenti, hogy a tevékenységeket többször megismételjük 
valamilyen formában a hét folyamán. A következőkben egy hét szakmai munkáját igyekszünk 
bemutatni a megvalósított tevékenységek tükrében. 

A projekt kezdeti napján reggeltől fogva esett az eső és hó. Reggeli után szellőztettünk, 
amikor az egyik kisgyermek felfigyelt az esőcseppek kopogására az ablakpárkányon. Kérdezte, 
hogy esik-e az eső. Hallgattuk az esőcseppek ütemes kopogását. Jó alkalom volt hozzá, hogy 
elkezdjük mondani az Egy csepp, két csepp című mondókát. A tevékenységre a többi 
kisgyermek is kíváncsi lett, majd egyesével emeltük fel a gyermekeket miközben a mondókát 
újra és újra ismételték. Az ablakpárkány alján néhány pici jégcsap is volt, melyet letörtünk és a 
csoportszobában a tenyerünkbe helyeztük. Leültünk a szőnyegre, majd a gyermekek is 
körülvették a jégcsapokat, megfogták és megtapasztalták, hogy milyen hideg. Ahogy az egyik 
kezünk ujjai tartották a jégcsapot a másikba csepegett víz egyenletes ütemet szolgáltatott a 
mondókához. A gyermekekkel játszani kezdtünk. Olyan ütemben tapsoltunk, ahogy csepegett 
a jégcsapból a víz, közben a mondókát is mondtuk. A gyermekek számtalanszor kérték az 
ismétlést, amely mindaddig kitartott, míg a pici jégcsapból víz lett. Megállapítottuk a 


gyermekekkel, hogy nem tudunk kimenni az udvarra játszani, így tízórai után a vizes témára 

visszatérve, felhőket készítettünk a gyerekekkel. Vattát használtunk hozzá és ragasztó stiftet, 
az alap pedig kék kartonpapír volt. A gyermekek finommotorikájuk fejlettségének 
függvényében ki nagyobb, ki kisebb darabot tépkedett a vattából, többen az ujjbegyükkel, 
néhányan a tenyerükkel ragasztották fel a kartonra a , felhőiket". A tevékenység közben 
beszélgettünk a gyermekekkel, hogy kinek mi van a felhőjében, volt, akinek hó, és volt, akinek 
esőcseppek. A reggeli mondóka ismételten megjelent, több kisgyermek már egy-egy sort 
magától ismételt a mondókából. Majd a tevékenység végeztével együtt mentünk ki kezet mosni. 
A beszélgetés pedig arra, terelődött, hogy a víz egy kis szappan segítségével le tudja vinni a 
kezünkre ragadt vatta darabokat. 

Ebéd előtt a gyermekek szívesen gyűlnek körénk, kicsit elpihennek, ezt az alkalmat 
szoktuk kihasználni a mesére. Ebben a hónapban a Gomba című mese kapott helyet a 
projektben, amelyben az esőnek, a víznek kulcsfontosságú szerep jut. Ebéd után a gyermekek 
a víz hangjai című zenére merültek álomba. 

Az esős hét következő napján az időjárás továbbra sem kényeztetett el bennünket, sőt, 
egyre jobban esett az eső. Több kisgyermek érkezett esernyővel, amit reggeli után behozhattak 
és megnézhettük együtt. Az esernyők között volt kör alakú, de volt négyzet alakú is, amely jó 
lehetőség volt a geometriai formákról való beszélgetéshez. A színek adta különbözőségek során 
azonosítani próbáltuk azokat úgy, hogy egy másik tárgyhoz vagy jelenséghez hasonlítottuk, 
például, kék, mint az ég, sárga, mint a nap és így tovább. A játékos beszélgetések alatt a 
színekkel tovább játszottunk, hiszen azonos színű tárgyakat kerestünk a szobában, majd a játék 
lezárásaként elkészített nagyméretű kartonra esernyőt rajzoltunk és krepp papírral a gyermekek 
kedvükre ragasztgathatták. A tevékenység közben az esőről a gyermekeknek eszükbe jutott egy 
két szó a tegnap hallott mondókából, melyet kérésükre újra és újra elismételtünk. A már 
régebben megismert mondókák is előkerültek, a gyermekek szívesen énekelnek még a 
farsangról és a télről, hiszen az elmúlt projektben ezek voltak a témáink, erről szereztek sok- 
sok élményt és tapasztalatot. 

Az egyik kisgyermek kérésére hóembert is készítettünk, elővettük a megmaradt vattát 
és hóembereket alkottunk. Jó volt látni, hogy tegnap a ragasztás során megszerzett tapasztalati 
ismeretet a gyermekek megpróbálták ma már használni is. A tevékenység közben a gyermeknek 
elénekeltünk a kolléganőmmel egy számukra ismeretlen dalocskát, Esik az eső címmel, aminek 
hangulata megragadta őket és vidámságot csalt a szomorkás hangulatú idő ellenére. 

A tízórai után a gyerekek nagyon aktívak voltak, így alkalmasnak láttuk az időt, hogy 


egy kicsit tornászhassunk. Az ablakok kitárása már jelzés a gyermekek számára, hogy 

mozgásos tevékenység veszi a kezdetét. A lépés-gyakorlatoknál a víz témakörét érintve egy 
jelképes tavat készítettünk, amelyben a Wesco téglák jelentették a köveket, és így haladtak át 
egyik partról a másikra a gyermekek. A játékot nagyon élvezték mi pedig tudatosan változtattuk 
a lépés távolságot a téglák egymástól távolabb történő elhelyezésével. A gyermekek javaslatára 
a téglákból hidat készítettünk és így is készítettünk átjárót a , tó" felett. A játékot követően 
gimnasztikai gyakorlatokat kezdeményeztünk, mondókákat hívva segítségül. Levezetésként 
pedig a Föld-víz játékkal zártuk a tevékenységet. 

A kisgyermeknevelői munkarendben szerdánként szoktuk növényeinket ápolni, 
öntözni. Ezt általában korán reggel munkakezdés előtt valósítjuk meg. Ma azonban vártunk 
vele, mert arra gondoltunk, hogy a gyermekek szívesen vesznek majd részt a virágok 
öntözésében, leveleik portalanításában és így beszélgethetünk a víz egy újabb felhasználásáról 
is. A megvalósítást reggeli utánra terveztük és a növények asztalra történő helyezése fel is 
keltette a gyermekek érdeklődését. Egy nagyobb lavórban készítettem vizet, amelyből kis 
locsolókannáikat megtölthették és így minden növény friss vízhez jutott. A tevékenységet 
annyira élvezték a gyermekek, hogy úgy döntöttünk, hogy a folyosó virágait is engedjük a 
gyermekeknek megöntözni. Így kilépve a csoportból bőven jutott minden kisgyermek számára 
cserepes növény melyről gondoskodhatott. A gyermekek nem csak a mi dicséretünket tudhatták 
magukénak, hanem a gyermekeket figyelő konyhai dolgozók elismerésére is számot tettek. A 
levelek portalanításához, kis méretűre vágott pelenka darabokat használtunk. 

Ezen a napon gyümölcsnapot tartottunk a gyermekekkel, ilyenkor minden alkalommal 
beszélgetünk a gyümölcsök formájáról színéről, illatáról, részeiről. A mai alkalomra a szülők 
segítségét kértük és citromot, valamint limeot hoztak a megszokott gyümölcsök helyett. A 
gyermekekkel beszélgetünk a citrom színéről, illatáról, ízéről, a két féle gyümölcsöt 
összehasonlítottuk nagyság, forma szerint, illetve megfigyeltük azt is, hogy melyikből van több 
vagy kevesebb. Néhány kancsóban vizet tettünk az asztalra és együtt készítettük el a tízóraira 
szánt limonádét. A készítés közben arról is beszélgettünk, hogy nem csak a növényeknek, 
hanem nekünk is szükségünk van folyadékra. A gondoskodás fogalmát tovább bővítve 
megbeszéltük, hogy kinek van háziállata, és arról is szót ejtettünk, hogy azokat is kell 
élelemmel ellátni, vagy éppen sétálni vinni. Tízórai után végre kimehettünk a szabadba, és a 
gyermekek jókedvvel vehették birtokba az udvari játékokat. Azonban azt gyorsan észrevették, 
hogy a játékok helyenként még vizesek, így a gyerekekkel együtt törölgettük szárazra azokat. 


A játék annyira megtetszett a többségnek, hogy a végén még az épp akkor kihozott motorokat 

is áttörölgették. Az udvaron néhány helyen összegyűlt a víz, így a gyermekek javaslatára egy 
tornapadot neveztünk ki hídnak és így áttudtak kelni a , tavon". 

A következő napon reggeli után a szőnyegre ültünk és ölbéli játékokat játszottunk. Az 
Evezünk a Balatonba című remek lehetőségnek kínálkozott. Négy kisgyermek tudott helyet 
foglalni a kinyújtott lábainkon és azt játszottuk, hogy mi vagyunk a hajók és ők az utasok. A 
dalocska végére a szövegnek megfelelően óvatosan ugyan, de kiborultak az utasok a hajóból. 
Aztán újabb utasok csatlakozhattak és a játék magával ragadta a gyermekeket. 

Mivel a szőnyegen játszottunk, ahogy az érdeklődés alább hagyott, a projektben 
eltervezett lábtornát kezdeményeztem. Papírból kivágott halacskákat szórtam szét a szőnyegen. 
A gyermekekkel együtt levetettük a zokninkat és azt játszottuk, hogy kifogjuk a lábunkkal a 
halakat a tóból. Az ujjaik segítségével azok megmarkolásával a középre helyezett kosárba tettük 
a zsákmányunkat. A játékot többször megismételtük azzal a változtatással, hogy kicsi vödröket 
adtunk a gyermekeknek és abba helyezték el a zsákmányukat. Amikor a horgászható halak 
elfogytak összehasonlítottuk, hogy kinek a halkupaca nagyobb vagy kisebb. 

Tízórai után elkezdtük a babasarokban összehajtogatni a ruhákat, a babákat felöltöztetni 
és néhány kisgyermek csatlakozott és segíteni próbált. A nagyobbaknál egy szerepjáték is 
kezdett kibontakozni, amely az édesanya és gyermeke gondozásán alapszik. Amikor levették a 
ruhát a babákról, hogy másikat válasszanak megkérdeztük, hogy nem volna-e kedvük 
megfürdetni azokat. Az ötlet kitörő örömet jelentett és bőven akadt segítő kéz, aki a 
babfürdőkád elhelyezésében és a víz behozatalában segítkezett. A fürdetéshez használtunk 
babaszappant és megfigyeltük, hogy milyen nagy hab képződik belőle. A tevékenység 
alkalmával megneveztük a játék baba testrészeit azt megkerestük magunkon is. 

A hét utolsó napján a mi csoportunk volt a soros a kis házi kedvenceink 
meglátogatásában. A bölcsődének van egy kisebb akváriuma kishalakkal, illetve egy nagyobb, 
amelyben egy víziteknős, Samu lakik és egy még nagyobb, amelyben szárazföldi társa honol. 
A gyermekek kíváncsian figyelték, ahogy a víziteknős a bölcsődei csoportban sétált. A 
bátrabbak megérintették a páncélját, a félénkebbek csak figyelték. A szárazföldi társának a 
gyermekek uborkát és paradicsomot tettek a tányérjába, majd vizet öntöttünk az itatójába. 
Legvégén pedig a halakat etettük meg, és azt figyeltük, hogy milyen gyorsan cikáznak vízben. 
Mindenki választott magának egy kedvencet. 

Visszatérve a szobába a gyermekkel elkészítettük a saját akváriumunkat papírból. A 
tevékenységet már az elmúlt héten elkezdtük, hiszen az akváriumnak szolgáló papírdobozt a 


gyermekek szivaccsal már megfestették, ma kedvenc halukat mintázhatták meg a kivágott 

halformára. A tevékenység során ismételten szóba kerültek a színek, azok gyakorlására, 
megnevezésére jó játék volt. Arra is törekedtünk, hogy különböző méretű és formájú halak 
legyenek, így összehasonlításokat is tehettünk. Amikor elkészültek a halacskák, belógattuk őket 
az akváriumnak kialakított dobozba, amelynek az elejét kivágtuk. A projektben megterveztük 
az akvárium aljának elkészítését is, amely a gyerekek által az udvaron összegyűjtött 
kavicsokból készül majd, de az esős idő miatt azonban csak a későbbiekben tudunk erre sort 
keríteni. 

Később a gyermekkel az udvarra mentünk, ahol előkészítettünk egy nagy adag 
buborékfújáshoz alkalmas folyadékot, mert az előző nap nagy volt az érdeklődés a hab és a 
buborék iránt. Arra gondoltunk, hogy jó lenne a gyermekeknek megmutatni, hogy hogyan lehet 
még játszani a habbal. Hatalmas buborékokat gyártottunk, ami után szívesen ugrándoztak a 
gyerekek. A napsütésben a szivárvány színei látszottak a buborékokon, ami nem csak a 
gyermekeknek okozott örömet, hanem a felnőtteknek is. 

Minden módszer akkor ér el sikert, ha azt alkalmazni is tudják. Bár a projekt módszert 
kezdetben az elemi oktatásra találták ki, használhatósága azóta már megmutatkozott az óvodai 
nevelésben és a bölcsődék mindennapjaiban is. Összegzésként elmondhatjuk, hogy A bölcsődei 
nevelés országos alapprogramjában megfogalmazott alapelvek hangsúlyozzák a nevelés és 
gondozás értékközvetítő és értékteremtő folyamatát, amely többek között a gyermeki 
személyiség teljes kibontakoztatására, a személyes, a szociális és a kognitív kompetenciák 
fejlődésének segítésére irányul. Az érés, fejlődés természetes folyamatát azonban nem siettetni, 
hanem gazdagítani kell. A kisgyermek harmonikus személyiségfejlődése, a gyermeki 
személyiség komplex kibontakoztatása mindenek felett áll. A tudatos és felkészült neveléshez 
azonban nélkülözhetetlenek a korszerű ismeretek, a szakértelem, az odafigyelés, a megújulásra 
nyitott pedagógiai személyiség és az önképzés iránti szándék. A gyermeki érdeklődés, aktivitás 
és önállóság támogatása, ösztönzése szeretetteljes és bátorító környezetben valósulhat meg, 
ahol fontos az elegendő idő és tér, van lehetőség a kérdésekre, a próbálkozásokra és a tévedésre 
is. A projektmódszer bölcsődei alkalmazásával így segíthetjük elő legjobban a boldog 


gyermekek felnövekedését. 


VI.8. Egészségre nevelés projekt alsó tagozatban" 


16 A projektötlet Laposa Dóra (20169: , Tégy és légy egészséges!" Egészségre nevelés a pedagógiai projekt 
alkalmazásával című szakdolgozatának felhasználásával kerül bemutatásra. Témavezető: Kissné Dr. Zsámboki 
Réka. 

Napjainkban egyetértés van abban, hogy az egészség nem pusztán a betegség hiánya, hanem a 
testi, lelki, szociális jóllét állapota. Az egészség ebben az értelemben egy aktív, tevékeny 
folyamat. Az egészség kiteljesedésének feltétele, hogy az egyén társadalmilag integrálódjék, 
tudjon alkalmazkodni a változó terhelésekhez. Életkorának megfelelően önálló legyen, és 
tudjon összhangot teremteni a biológiai, a fizikai, a lelki és a társadalmi lehetőségei között 
(Bukovicsné-Pers, 2014). 

Az egészséget alapvetően négy tényező határozza meg: örökletes, környezeti tényezők, 
valamint az életmód és az egészségügyi ellátó rendszer működése. Az egészség hosszú távú 
megőrzéséhez egészségtudatos magatartás kialakítására van szükség. Egészségtudatosságon azt 
értjük, amikor az egészségünket hosszútávon befolyásoló döntéseket hozunk (Bukovicsné-Pers, 
2014). 

A gyerekek és a fiatalok hosszú éveket töltenek az iskolában. Ebben az időszakban 
komoly hatást lehet gyakorolni a személyiségfejlődésükre, amely nagyban meghatározza a 
kialakuló szokásaikat, életvitelüket. Ezért az óvodát követően az iskola az egészségfejlesztés 
egyik legfontosabb színtere. 

A következőkben bemutatott egészség-projekt a körmendi Olcsai-Kiss Zoltán Általános 
Iskolában, egy negyedikes osztályközösségben valósult meg, , Tégy és légy egészséges!" 
címmel. A projekt során elsősorban a testi és a lelki egészség megőrzésével, a környezet 
megóvásával, az egészséges életmód kialakításával, valamint az élhetőbb jövő kialakításával 
foglalkoztak a diákok. A cél az volt, hogy a résztvevők alkalmazzák a tanultakat a 
mindennapjaik során, így tudatosan védjék, óvják környezetüket. A megvalósuló projekt típusát 
és jellegét tekintve folyamatorientált nagyprojektnek nevezhetjük, mely több héten és 
helyszínen zajlott. 

A legelső feladat a csoportok felosztása volt, majd a kialakított munkacsoportok 
közösen meghatározták a projektjük témáját. Miután megbeszélték a témát, azután felosztották 
egymás között a feladatokat. A diákok nekiláttak a téma feldolgozásának: gondolattérképet 
készítettek, eszközöket szereztek be a munkához, ötletet gyűjtöttek, feldolgozták a forrásokat. 
Ahol szükséges volt, külső helyszíni munkát végeztek (filmet, fényképet készítettek, vagy egy 
kirándulás, túra helyszínét derítették fel). Az első csoport témája a testi egészség megőrzése 
volt, a második csoport a lelki egészség megőrzésével foglalkozott, a harmadik csoport témája 


a környezet megóvása volt, míg a negyedik csoport az élhetőbb jövő témát választotta. 

Az első két hétben a csoportok a választott témát dolgozták fel, majd bemutatták azokat. 
A harmadik héten már a cselekvésé lett a főszerep. A diákok újrahasznosított tárgyakat, 
zöldségekből terménybábokat és egészséges ételeket készítettek a család bevonásával. A 
negyedik héten a csoportok a tapasztalatokat összegyűjtötték, véglegesítették aproduktumokat, 
beszámoltak a munkájukról, majd bemutatták a kész művet a közönségnek. Az előadás után 
meghallgatták a reflexiókat és megtörtént az értékelés is. 

Az első csoport az egészséges életmód kialakítása témán belül foglalkozott a rendszeres 
testmozgással, valamint beszéltek a mozgás során a szervezetre ható erőkről, jelenségekről. 
Előadásukban a higiénia, testápolás és az öltözködés témáiról is értekeztek. Végül a pihenés és 
a munka viszonyát is boncolgatta a csoport. A tagok kutattak a témában, forrásokat kerestek, 
ötletet gyűjtöttek az internetről, egyeztettek a feladatokról, és megtervezték az előadandó 
prezentációt. A csoport kirándulást, biciklitúrát is tervezett a közeli forráshoz, amelyet 
követően a csoport tagjai interjút készítettek a túra szervezőjével. A tapasztalatokat, élményeket 
összegyűjtötték, melyeket egy kisfilmben dolgoztak fel. 

A második csoport a lelki egészség megőrzése címet választotta. A csoport a témában 
feldolgozta a nyugalom, a biztonság, a harmónia jelentőségét. Jó példákkal alátámasztva 
mutatták be a nyugodt családi légkör kialakításának lehetőségét. Egy érdekes témát, az örökbe 
fogadott gyermek nevelését is felvetették. A csoport tagjai felosztották egymás között a 
feladatokat, források után kutattak, előadások anyagát használták témájuk elkészítéséhez. Ez a 
csoport az intézményben tanuló diák édesanyját hívta el, aki pszichológusként dolgozik, hogy 
segítsen a téma feldolgozásában és hiteles, a témának megfelelő előadást tartson nekik. Az 
előadások a kontfliktuskezelésről, a párkapcsolati témáról, a problémás gyermek jelenlétéről a 
családban, valamint egy családtag elvesztéséről szóltak. Az előadást követően kerekasztal 
beszélgetést terveztek a gyerekek a szakember vezetésével. A gyerekek aktívan bekapcsolódtak 
a beszélgetésbe. 

A harmadik csoport a környezet megóvása témát dolgozta fel. A környezettudatos 
nevelés keretén belül felsorolták a diákok, hogy mit tehetünk mi emberek a környezetünk 
megóvása, és védelme érdekében és példákkal támasztották alá előadásukat. Jelmondatuknak 
választották: , Tégy környezetedért!" Elengedhetetlen volt ebben a témában a szelektív 
hulladékgyűjtés témaköre, amelyről bővebb információt szereztek a csoport tagjai. Közös 
faültetést is terveztek a diákok az intézmény előtti kis parkban, az iskola gondnokának 
segítségével. Környezetük szépítése, karbantartása érdekében kikérték egy szakképzett kertész 


véleményét és meghívták, hogy segítsen néhány bokor ültetésében. Felhívták a figyelmet az 

újrahasznosítás fontosságára is, valamint a szemétgyűjtő akciókra. Az osztályoknak elemgyűjtő 
versenyt szerveztek, melynek határideje a Föld napja volt. A prezentációjukban megemlítették 
a lakások, házak és környezetünk tisztaságának fontosságát. Szemétmentes környezet címmel 
a város természeti kincsének, a Várkertnek a takarítását is megszervezte a csoport. 

A negyedik csoport témája az , Élhetőbb jövőről? címet viselte. A diákok nagyon 
érdekes témákat boncolgattak és mutattak be e témában, megemlítve az energiatakarékosságot. 
Felhívták társaik figyelmét a természet adta kincsek óvására és a természeti energiaforrások 
felhasználására. Földünk, környezetünk védelmét, és az újrahasznosítás fontosságát 
hangsúlyozták előadásukban. A csoport megszervezett egy látogatást a közeli vízműhöz. Az út 
során a duzzasztógátat is célba vették majd értékelték, és megbeszélték a látottakat. A 
duzzasztógát látogatásáról és az vízmű működéséről beszámoló készült, melyet az előadásban 
is felhasználtak a diákok. A projekt zárásaként családi sportnapot szerveztek, amely méltó 
lezárása volt az egészségmegőrzés programnak. 

A projekt zárásának értékeléseként beigazolódott, hogy a pedagógusok szívesen 
vesznek részt a projektekben és ha lehetőség lenne rá, gyakrabban alkalmaznák az oktatásban. 
Az így megszerzett tudás a személyes élmények és a közvetlen tapasztalatok miatt sokkal 
maradandóbb minden gyermek számára, mint a frontális oktatási keretek között megtartott 
hagyományos tanórák anyaga. A projektekben a tanulók is az ismeretszerzési folyamat aktív 
részesei és számos kompetenciájuk fejlődik egy téma vagy problémakör feldolgozásának 


alkalmával. 


VI.9. Projektpedagógia a felnőttképzésben" 


A hagyományos oktatási rendszer kevéssé igazodik a mai kor gyermekeinek, tanulóinak 
igényéhez, a posztmodern társadalom kihívásaihoz. A tananyag mennyisége, a túlzott elvárások 
sok esetben nem veszik figyelembe az életkori sajátosságokat, így gyakran ugyanazon 
pedagógiai módszerekkel tanulnak a gyerekek az alsó és a felső tagozaton, a középiskolákban, 
illetve a felnőttképzésben is. Az oktatási tevékenység túlnyomó részt elméleti képzésből áll, 
hiányzik a kooperatív tevékenységek fejlesztésére irányuló, gyakorlati tapasztalatokon alapuló 


oktatás. A modern technikai eszközökkel, kooperatív módszerek alkalmazásával tanító 


!T A projektötlet Némethné Horváth Éva (2016): Projektpedagógia a gyakorlatban — Egészségprojekt bemutatása 
című szakdolgozatának felhasználásával kerül bemutatásra. Témavezető: Kissné Dr. Zsámboki Réka. 

pedagógusok tanóráit egyrészt jobban élvezik a diákok, másrészt a tanítást segítő eszközök és 
módszerek alkalmazása fejleszti a problémamegoldó gondolkodást, a feladatok életszerű, 
gyakorlatias megközelítésének képességét, melyek a munka világában való eligazodáshoz, 
érvényesüléshez nélkülözhetetlenek. Napjainkban kevés olyan munkahely létezik, ahol az 
egyes munkakörök betöltéséhez nincs szükség a kollegákkal való együtt működésre. A 
munkaerő piacon való megfeleléshez csupán a szaktudás megléte nem elegendő, rendelkezni 
kell, olyan képességekkel, amelyek lehetővé teszik a kooperatív teamben történő eredményes 
munkavégzést. A modern oktatási rendszer célja az, hogy ezeket az általános kognitív, 
viselkedési vagy szociális készségeket kialakítsa, fejlessze. Az új pedagógiai törekvések arra 
irányulnak, hogy az iskola a tanulókat ne csak a tantárgyfüggő ismeretek megszerzésére, hanem 
az összefüggések meglátására, a problémamegoldásra, a hatékony kommunikációra, 
konfliktuskezelésre, együttműködésre tanítsa. 

A XXI. században megfigyelhető a tudományágak közötti szoros együttműködés. 
tantárgyköziségnek a megjelenését. A változások eléréshez a pedagógusoknak el kell 
fogadniuk, hogy tanári szerepkörük fő tevékenysége már nem az ismeretátadás, hanem a 
tanulók számára az együttes tevékenység megteremtése, ahol koordinátori, támogatói szerepet 
kell betölteniük. A fent említett célok elérésének egyik lehetséges formája a projektoktatás. 

A következőkben bemutatott projekt egy budapesti oktatási központ fitnesz- wellness 
instruktor képzés első éves hallgatói körében valósult meg." A képzés tantervi követelményei 
az egészséges életmód összetevői közül kizárólag a mozgást emelik ki. Az egészség azonban 
lényegesen több mint a megfelelő fizikai aktivitás. Fontos, hogy a leendő instruktorok képesek 
legyenek az egészség komplex értelmezésére, ismerjék fel, hogy azok a betegségek, amelyek a 
hazai morbiditási rangsort vezetik, az életmóddal összefüggésben állnak, így az egészséget 
megőrző, illetve azt javító életmóddal a betegségek gyakoriságát növelő rizikótényezők 
csökkenthetők. 

A projekt fő célja, hogy a tanulók a projektmunka során ismerjék fel, hogy az egészség 
és annak megőrzése az egyén és a társadalom érdeke, és nem szűkíthető le egy-egy részterületre. 
A projekt kivitelezése kapcsán több tantárgyat, illetve tudományterületet érintve nyílik 


lehetőség az ismeretek bővítésére az egészséges életmód témában (pl. biológia, anatómia- 


15 A kétéves képzés érettségire épül, a megszerzett szakképesítéssel rendelkezők, a rekreációs sport 
intézményeiben helyezkedhetnek el, edzéseket vezethetnek egyéni és csoportos formában. Így tevékenyen részt 
vehetnek a hozzájuk fordulók fizikai aktivitásának növelésében. 

élettan, dietetika, környezetvédelem, kémia, informatika, magyar nyelv, edzéselmélet és 
gyakorlat). A  projektmunka során fejleszthető a kommunikáció, a konstruktív 
konfliktuskezelés, az empátia és a tolerancia, valamint az egyéni felelősségtudat. 

A projekt sikerének fontos tényezője a megfelelő előkészítés. A tervezés szakaszában 
tanórai keretekben megtörtént a feldolgozandó altémák kiválasztása, a csoportok kialakítása, 
valamint a munkát segítő szempontok, feladatok megbeszélése. Első lépésként az ötletroham 
technikáját alkalmazva gyűjtőmunkát végeztünk. A tábla közepére felkerült központi 
hívószóként az , egészség" szó. Bármilyen ötlet, gondolat felkerülhetett, amit az ötletadó 
fontosnak, a témához illőnek tartott. A feltüntetett fogalmak a lelki-, a fizikai egészség, az 
egészséges táplálkozás, a szabadidő hasznos eltöltése és a környezetvédelem kategóriák köré 
csoportosultak. 

Véletlenszerű csoportalakítással négy darab, négy főből álló csoportot alakítottunk ki. 
A csoporton belül kellett először konszenzust kialakítani arról, hogy melyik legyen az a négy 
terület, amit fontosnak tartanak a projekt feldolgozása során. Témaválasztásukat befolyásolta, 
hogy melyek azok a területek, amelyeket már általános- vagy középiskolásként többször 
feldolgoztak. Emiatt kizárták a dohányzás, az alkohol és a drog elleni küzdelem témákat. A 
pihenés és a gyógyítás témaköréhez nehéz lett volna olyan ötleteket gyűjteni, amelyek színes, 
érdeklődést felkeltő produktumokat eredményeztek volna. Végül a környezetvédelem, a 
konfliktuskezelés, a mozgás és az egészséges táplálkozás, mint aktuális, érdeklődésre számot 
tartó problémák maradtak fókuszban. 

A folytatás során, a tervezés szakaszában meg kellett határozniuk az alprojekt fő témáját 
és ki kellett választaniuk a téma tartalmát leginkább kifejező projektnevet. Meg kellett 
fogalmazniuk azokat a célokat, amiket a munka során szeretnének elérni, majd felmérniük a 
szükséges személyi, tárgyi és anyagi erőforrásokat. Fontos, hogy a projekt előrehaladásának 
ellenőrizhetősége érdekében egyezzenek meg az elvégzendő feladatokban, azok időbeli 
ütemezésében, és a feladatok elvégzésének felelőseiben. 

A szervezés szakaszában be kellett gyűjteniük a szükséges információkat, fel kellett 
venni a kapcsolatot azokkal a személyekkel, akiket szeretnének bevonni a projektben való 
közreműködésre. A kivitelezés és a bemutatás a projektmunka leghosszabb szakasza. Ekkor 
kellett feldolgozniuk az általuk választott témát, és ebben a szakaszban szükség esetén még 
módosíthattak, változtathattak. Ebben a periódusban kellett elkészíteniük, összeállítaniuk, 


végrehajtaniuk, illetve bemutatniuk a produktumot. 

Az értékelés szakaszában a projekt résztvevői különböző szempontok felhasználásával 
minősítették saját és a csoport munkáját is. Érdemes kitérni arra, hogy sikerült-e elérni a 
korábban kitűzött célokat, megvalósult-e az együttműködés a csoport tagjai között, ha 
konfliktushelyzet alakult ki, tudták-e azt rendezni, ha igen, milyen módon. 

A tanórai megbeszélés során rámutathatunk a projektnapló vezetésének fontosságára, 
melynek célja, hogy időrendben dokumentálja a projekt során végzett tevékenységeket. A 
csoportok dönthettek arról, hogy mindenki egyénileg vezeti a projektnaplót, vagy a csoporton 
belül egy ember vállalja a dokumentálást. Megegyeztünk a közös időbeosztásban, melyet Gantt 
diagram (sávdiagaram) segítségével ábrázoltunk. Megbeszéltük, hogy minden szakasz 
időtartamának a végén találkozunk, áttekintjük az elvégzett munkát, megoldást keresünk az 
esetlegesen felmerülő problémákra. Az elektronikus kapcsolattartásra zárt Facebook csoportot 
hoztunk létre, tanulói ötlet alapján. 

A fentiek ismeretében pontosítottuk a projekt céljait, amelyek tartalmazták a 
csoporttagok által közösen megtervezett produktumokat is. Ennek értelmében a túrázás 
népszerűsítését célzó projekt produktuma egy kirándulás, a környezetvédelemmel foglalkozóé 
egy közös filmélmény és annak megbeszélése környezetvédelmi szakemberrel, illetve újrapapír 
készítés kivitelezése, valamint egy biológiai ismereteket felidéző játék. Az egészséges 
táplálkozással kapcsolatos projekt végterméke egy PowerPoint bemutató, ételkóstoló és egy 
játékos totó. A lelki egészséggel foglalkozó tanulók kutatómunkájának eredményeként 
kérdőívek, interjúk és megfigyelések készülnek, amelyek pszichológus vezetésével kerülnek 
feldolgozásra, bemutatásra. 

A környezetvédelmi alprojektet készítő tanulók közös munkájuk kiindulópontjaként, 
ötletbörze keretében határozták meg az alprojektjük címét: , Irónia, vagy meddig miénk a 
Föld?". Ez a cím tökéletesen illeszkedik azokhoz a célokhoz, amelyeket munkájuk során meg 
szerettek volna valósítani. Szerették volna felhívni a társak figyelmét arra, hogy az ember 
mindig a természet része marad, és sorsa attól függ, hogy milyen lesz a kapcsolata a Földdel, a 
növényekkel, az állatokkal. Terveztek játékos ismeretnyújtást, újrahasznosítási tevékenységet, 
valamint egy szakember véleményét kérték arról, hogy valós-e mindaz a veszély, amelyeket , A 
hülyeség kora" című film bemutat. A csoport tagjai érdeklődésüknek és előzetes ismereteiknek 
megfelelően vállaltak feladatokat. Így a filmvetítés megszervezését, a környezetvédelmi 
szakember meghívását az a tanuló vállalta, aki középiskolás kora óta aktív környezetvédő. A 


kézügyességet igénylő papírkészítés felelőse az osztályterem díszítését sok ötlettel megvalósító 

diák lett, akihez a feladat elvégzésére a barátnője csatlakozott. Ebben az esetben nem feltétlenül 
a téma iránti érdeklődés, hanem a meglévő jó kapcsolat volt a motiváló erő. 

A második csoport a , Pszichofitnesz" címet adta az alprojektjének, melynek mottóját 
az , ép testben ép lélek" latin közmondás inspirálta. A projekt készítői arra a kérdésre keresték 
a választ, hogy a lélek betegsége esetén miért nem szeretünk segítséget kérni a szakembertől. 
Ezen kívül a konfliktusok természetét és a konfliktuskezelés lehetőségeit igyekeztek 
megismerni. Szerettek volna elindítani egy olyan kezdeményezést, melynek célja, hogy 
legalább havi egy alkalommal szakember vezetése mellett beszélgethessenek lelkük 
rejtelmeiről. A program tervezését a csoporttagok közösen végezték. A tanulók közösen 
döntöttek abban, hogy ez a téma meghaladja a tudásukat, így munkájukhoz az iskola 
pszichológusának segítségét kérik. Közös munkájuk eredményeként készültek el az interjúk, 
kérdőívek, megfigyelések szempontjai. A kötetlen, jó hangulatú beszélgetés megteremtésére, a 
feszültségek oldására közös teázást terveztek. A projekt bemutatására, azaz a pszichológus által 
vezetett beszélgetés lebonyolítására az iskola szolgált helyszínül. A pszichológus a kérdőívek 
összesítésére reflektálva elmondta, hogy olyan problémákat is jeleztek a válaszadók, amelyek 
megoldására a négyszemközti beszélgetés alkalmas. 

Az osztály konfliktuskezelési technikáiról beszélgetve, kiderült, hogy az osztályban 
előforduló konfliktusokat, problémákat a tanulók feltárják, őszintén megbeszélik. Hosszasan 
beszélgettek a megfigyelt nézeteltérések okairól, azok megoldásáról tovább értékes és érdekes 
megoldásokat javasoltak arra, hogy a megfigyelt nézeteltérések ne sértegetésekbe, szóbeli 
agresszióba torkolljanak. A tanulók ezért dicséretet is kaptak a szakembertől. 

A rendezvényt követően a csoport elvégezte a közös munka értékelését, amiben részt 
vett a projekt mentora is, aki kiemelte, hogy eredményesnek és jónak értékeli az 
együttműködésüket. Megköszönte a pontos munkavégzésüket, és pozitívan értékelte a tanulók 
témaválasztását. A tanulói értékelések során elhangzott, hogy sikeresnek érzik a munkájukat, 
de saját hibájukként rótták fel azt, hogy a produktumuk bemutatására csak szűk körben került 
sor, pedig sok iskolatársuk érdeklődött a téma iránt. 

A harmadik csoport közös munkájának címét Szókratész gondolata szolgált kiinduló 
alapként: ,, Nem azért élünk, hogy együnk, hanem azért eszünk, hogy éljünk". A tevékenységek 


kiválasztása nézetkülönbségeket okozott a csoport tagjai között, ezért az együttműködést segítő 

módszerként a kerekasztal-körforgó technikáját alkalmazták. Így összeállt a terv, ami szerint 
produktumként készül PowerPoint bemutató, ételkóstoló és totó. A csoport munkája során 
egyértelműen kiderült, hogy az a tanuló, aki visszahúzódó, feladatokat önként nem vállaló, az 
a projektmunka kapcsán szívesen vállal számára érdekes tennivalókat. Ő volt az, aki minden 
feladatnak az informatikai hátterét biztosította. A csoport egy másik tagja, aki biológiából 
projektérettségit tett, egyéni munkában vállalta a prezentáció és a totó elkészítését. A 
fennmaradó két tag az ételkóstoló megszervezését vállalta az iskola szakácstanulóinak 
bevonásával. A megvalósítandó feladatok jellegéből adódóan már az első alkalommal el kellett 
dönteniük a produktum bemutatójának időpontját. A projekt költségvetését külső segítőikkel 
együtt készítették el. Határidőre elkészült a prezentáció tervezete és a totó 13-41 kérdése. 

A kivitelezés szakaszában történt meg az elkészítendő ételek ismertetése. Olyan 
fogásokat választottak, amelyeket ritkán fogyasztunk, azonban különlegesek és egészségesek. 
Ennek köszönhetően a bemutatáskor jó feladat lehet a kóstolt étel jellegzetes alapanyagának 
felismerése. A bemutatás első része az iskola informatika termében, az ételkóstoló az 
étteremben történt. A totó kitöltésének helyszíne a tanterem volt. Mindkettőt nagy érdeklődés 
kísérte. 

A negyedik csoport a projekt címeként egy LGT dal címét választotta: , Gyere, gyere ki 

a hegyoldalba!" Már az első megbeszélésen meghatározták a projekt célját és a tanulókra váró 
feladatokat. A csoport fő célja az volt, hogy együttes, közös élményt nyújtson az osztályba járó 
tanulóknak, ugyanakkor irányítsa rá a figyelmet a túrázásban rejlő kiváló lehetőségekre. A túra 
útvonalának kiválasztására több javaslatot tettek. A választásnál fontos szempontként jelölték 
meg, hogy a kirándulás helye a többség számára ismeretlen legyen. Fontosnak tartották, hogy 
Budapestről jól megközelíthető, és 100 km-es távolságon belül legyen az útiköltség miatt. S 
persze, az is fontos szempont volt, hogy az adott településen legyen hegyoldal. Így aztán a 
felmerült lehetőségek közül Tatabányára esett a választás. A produktum megszervezésének 
érdekében számos tevékenységet végeztek el vállalásaik alapján a tanulók. Elkészítették a 
költségvetést, megtervezték az útvonalat, felhívást fogalmaztak társaik számára és 
megjelentették a Facebook oldalukon. A projektet szervező tanulók ügyesen felvetették azt a 


gondolatot, hogy rossz idő esetén nem lehet erdei túrára menni. Helyette alternatívaként nem 


találtak megfelelő programot a kiválasztott városban, így másik időpontot is megjelöltek a 


D A módszer lényege, hogy a résztvevők egy ceruzát és papírlapot adnak körbe a csoportban balról jobbra, és 
egyenként leírják válaszaikat. Az előzőleg leírthoz a következő hozzátesz valamit. Ez egészen addig folytatható, 
amíg a vannak valós ötleteik a csoport tagjainak. Ezután, közösen megbeszélik, hogyan valósítják meg a leírtakat. 

lebonyolításra. A terveik egy részét módosították, miután ők négyen előzetesen végigjárták a 
túra útvonalát. Megegyeztek abban, hogy az osztálytársakból alakuló csoportok egy olyan 
útmutató alapján kirándulnak majd, ami rögzíti a túra kiindulópontját, valamint célállomását. 
Különböző feladatokat találtak ki, amelyek megoldásával juthatnak el a tanulók az 
érintőpontokhoz, majd a célba. Az értékelésnél mindenki kiemelte, hogy nagyon jól sikerült, 
mozgalmas napot töltöttek együtt. A projektet készítő csoport tagjai külön kiemelték, hogy 
olyan feladatokat végeztek, amelyek ismeretlenek, de nagyon élvezetesek voltak számukra. 

A projektzáráson elhangzott vélemények alapján elmondható, hogy a tanulók szívesen, 
örömmel végezték az általuk vállalt feladatokat. Olyan ismeretek birtokába jutottak, amelyekre 
a hagyományos tanórai keretben nincs lehetőségük. Élvezték a csoporton belül kialakuló 
vitákat, valamint azt, hogy munkájukat nem csak önmaguknak készítették, és 
tevékenykedésüket nem kísérte szoros tanári ellenőrzés, irányítás. A jövőre nézve 
megfogalmazták, hogy érdekesebb, mozgalmasabb lett volna a projekt, ha az iskola más 
osztályaiból is meghívtak volna diákokat. A megtapasztalt siker növelte az önbizalmukat. Az 
osztályból többen a szakképesítés megszerzése után szeretnének animátorként dolgozni, így ők 


a leendő saját munkájukban is tudják kamatoztatni a projekt tapasztalatait. 

Záró gondolatok 


A projektmódszer a tanulók és a gyermekek érdeklődésére épül, a pedagógus és a gyermek 
közös tevékenységén alapszik, és projektek sorozataként szervezi meg a megismerési 
folyamatot. A projektek komplex feladatok, középpontjukban valamilyen gyakorlati természetű 
probléma áll. Az élettel kapcsolatban lévő témák kapcsán a tanulók és a gyermekek 
öntevékenységére helyezi a hangsúlyt. A megfelelő téma a hely és a személyek által 
meghatározott, ezért mindig konkrét és egyedi. A résztvevők élményein alapszik, és fontos 
jellemzője a tudatos tervezés. 

A projektmunka feltétele, hogy megfelelő legyen a tartalom, összhangnak kell lennie a 
tevékenységformák és a gyermekek szükségletei és lehetőségei között. Az ismeretek valódi 
élethelyzetek szinkretikus megközelítését, feldolgozását is biztosítja. A projekt a tanulói és a 
gyermeki világértelmezés pedagógiai keretét nyújtva ösztönzi a résztvevőket a saját 
kompetenciáik önfejlesztő bővítésére. 

A jelenlegi nevelési-oktatási intézményrendszer nem teszi lehetővé a projektmódszer 
mindennapos alkalmazását, mert az elméleti jellegű tananyag mennyisége egyre inkább 
növekszik. A projektmódszer alkalmazása a , keveset, lassan, jól" alapelvet követi, amelyben 
hosszú távon megtérülnek a tapasztalati tudás útján megszerzett ismeretek, ez azonban merőben 
más stílusú és tartalmú tervezést, szervezést igényelnek a pedagógusoktól, akik szerint a 
projektekkel gyakran csak kevés ismeret sajátítható el. Ennek ellenére nem mondhatunk le az 
alkalmazásáról, hiszen a jól felépített projekt egyszerre nyújt elméleti és gyakorlati ismeretet. 
A végrehajtás során, olyan kompetenciákat is alkalmazniuk kell a tanulóknak, a gyerekeknek, 
amelyekre a szorosan vett tantárgyi órák keretében gyakran nincs szükség, de a mindennapi 


életben nélkülözhetetlenek lesznek. 

